
En aquest llibre de Joan Regla sobre la història de Catalunya durant els 
Àustries, tema que no pot ser més interessant ni suggestiu pel lector curiós, 
es fa un minuciós examen de la política catalana de Felip II, i es dibuixa una 
visió de conjunt de la vida del Principat en una etapa decisiva en tot 
l’Occident d’Europa —la caracteritzada per les guerres de religió—. La 
consideració del país a mitjan segle xvi com a finestra mediterrània europea, 
d’Espanya i per tant com a punt de contacte entre doctrines i civilitzacions ha 
fet que l’autor s’hagi plantejat els grans problemes de l’Espanya d’aquest 
segle, potència hegemònica de l’Europa de llavors, a la llum de les pressions 
estrangeres a Catalunya. El resultat lògic, com a reacció contra les pressions 
adversàries, va ésser la impermeabilització ideològica d’Espanya per Felip II. 
Aquesta problemàtica ha fet que Joan Reglà valorés la veritable projecció 
europea d’un període ben apassionat de la història de Catalunya, els 
esdeveniments, del qual, per altra part, foren decisius en l’orientació futura de 
l’Espanya dels Àustries. 

Introducció 


S i la Història és un diàleg permanent entre el passat i el present, amb la 
preocupació pel futur, crec que la problemàtica plantejada en aquest llibre és 
del més gran interès pel que es refereix a Catalunya, al món peninsular en 
general i a les relacions entre Espanya i la resta de l’Occident europeu. En efecte, a 
mitjan segle xvi, amb Felip II, el trànsit de 1 ’imperi universal de Carles V (netament 
europeista, en diríem avui) a l ’imperi hispànic, de signe defensiu, del seu fill i 
successor, significa, per a Espanya, un viratge castissista, que converteix Catalunya 
—i tota la façana hispànica pirinenca— en un indret on necessàriament es produeix el 
xoc entre les pressions europees i les reaccions hispàniques. Això planteja greus 
problemes a Catalunya: el paper de «marca» o «corredor» —projecció, simultània, 
d’Europa a Espanya i d’Espanya a Europa— és substituït per la missió ingrata de 
reducte defensiu hispànic de cara a l’Europa rival. 

Al meu entendre, l’Espanya emmotllada pel viratge de Felip II perdura, 
essencialment, fins al segle xx: sembla que la integració europea, un del màxims 
objectius del nostre temps, canviarà l’estat de les coses. Llavors —ja ho va intuir 
genialment Maragall— Catalunya podrà reprendre el seu paper de «marca», d’enllaç, 
amb el qual nasqué, fa mil anys, al camp de la Història. 

El meu objectiu en aquestes planes consisteix, especialment, en l’intent de 
comprendre tot el conjunt de causes que van convertir Catalunya en reducte hispànic 
de cara al món rival, quan l’Espanya de Felip II, potència hegemònica del bloc 
catòlic, va llançar-se a la lluita en ambdós fronts: la «frontera de catolicitat», contra 
els protestants d’Europa, i la «frontera de cristiandat», contra els turcs a la 
Mediterrània. 


Heus ací un breu resum de la tesi d’aquest llibre. 

La monarquia hispànica del segle xvi determina la seva trajectòria, en gran part, 
en funció de les pressions estrangeres. Per imperatius geogràfics, aquestes actuen, 
sobretot, en els territoris de frontera, on es produeix i es fa més visible el xoc entre 
ideologies adversàries. Pel que fa referència a l’època que estudiem, ens trobem amb 
el xoc entre Espanya, cabdill de la causa catòlica, i el calvinisme, d’un costat — 
pressió dels hugonots francesos a la frontera del Pirineu—, i l’islamisme, de l’altre — 
pressió dels turcs i pirates nord-africans al litoral mediterrani. Cada una d’ambdues 
pressions disposa, dins el territori peninsular, d’uns elements afins ben caracteritzats 
— almenys, segons l’opinió dels governants, que és, en definitiva, el fet que compta: 
els bandolers catalans, dels hugonots francesos, i els moriscos d’Andalusia i València, 
dels turcs i pirates de l’Àfrica septentrional. Entre altres factors, el desplaçament del 
centre de gravetat de la Mediterrània al Nord d’Europa a mitjan segle xvi fa que 

tingui més importància, per a condicionar la reacció espanyola, la pressió calvinista 
que la musulmana, és a dir, la frontera pirinenca que la marítima, Europa que 
Turquia. 

L’empirisme històric demostra la radicalització de dues posicions quan el diàleg 
cedeix el pas a la lluita armada, l’esgrima intel·lectual dels arguments a la 
contundència de la guerra. Durant el segle xvi, aquesta és la trajectòria de les 
reformes catòlica i protestant. Com veurem, és el camí que va de Carles V a Felip II, 
de Luter a Calví, de Lluís Vives a sant Ignasi de Loiola. La fase de transició entre 
ambdues posicions, pel que fa referència a Espanya, es decideix en els primers anys 
del regnat de Felip II, en gran part, per la pressió calvinista a Catalunya i a la resta de 
la frontera pirinenca. Aquesta pressió va provocar una crisi, que es va resoldre amb la 
impermeabilització d’Espanya respecte del món antagònic, ja que la lluita exterior 
molt difícilment és compatible amb una rereguarda minada, encara que sigui 
ideològicament, per l’adversari amb plena llibertat de moviments. 

Quan s’estudia la posició espanyola respecte de l’Europa que es va formant per la 
crisi ideològica i religiosa del segle xvi, dels països emmotllats per la reforma 
protestant, el racionalisme filosòfic i la burgesia capitalista, molt sovint s’identifiquen 
Espanya i Castella. Àdhuc els historiadors professionals estudien Felip II des d’una 
posició purament central, com si la política del rei dins el món peninsular estigués 
limitada pels paisatges velazqueríos que el monarca contemplava des de TEscorial. 
Cal tenir en compte que el desplaçament del centre de gravetat del protestantisme, del 
món germànic a l’occidental, representat pel calvinisme, va portar l’amenaça de 
contagi ideològic a les fronteres d’Espanya, i que el perill no es plantejava a Castella, 
a causa de la seva posició en el centre de la península (malgrat 1 ’alarma de 1558, la 
qual motivaria alguns processos inquisitorials sonats, com el de l’arquebisbe 
Carranza), sinó a la perifèria pirinenca —Navarra, Aragó i Catalunya—, en contacte 
immediat amb els nuclis reformats. Per aquest motiu, la situació geogràfica d’aquests 
països va fer que s’hi decidís, en gran part, el xoc ideològic que d’una manera fatal 
(tot és qüestió de proporcions, però) portaria a la impermeabilització d’Espanya. El 
perill de contagi a la porta d’entrada de les ideologies adversàries va fer necessària la 
vigilància de la totalitat de l’edifici. Pel que fa referència a Catalunya, mentre els 
hugonots pressionen d’una manera constant, els bandolers mantenen a l’interior del 
país una guerra civil que fins a cert punt és una rèplica de les guerres europees de 
religió. Davant aquest fet, quina importància tenien els nuclis més o menys reformats, 
així com els erasmistes, de la resta d’Espanya, fàcilment reduïts per la Inquisició? 


La problemàtica que acabem de plantejar ha condicionat la disposició estructural del 
nostre llibre. Primerament estudiem les característiques de Catalunya a mitjan segle 
xvi, amb la finalitat de conèixer l’escenari en el qual es desenrotllaran els 
esdeveniments. Després, com ja hem dit, ens interessa especialment considerar les 

pressions estrangeres, pel mar —el perill turc i la pirateria litoral, amb la contribució 
de Catalunya a l’esforç de Felip II que portaria a la batalla de Lepant— i per la 
frontera pirinenca —els hugonots francesos—. Aquesta disposició estructural respon 
a la mentalitat de l’època: ens ho demostren unes paraules del cavaller Francesc de 
Gilabert sobre el caràcter dels catalans. A continuació dediquem un llarg capítol a 
l’estudi sistemàtic del que podríem anomenar factor advers intern: el bandolerisme 
català. El resultat d’aquestes pressions, amb la rèplica de Felip II, és a dir, l’estudi del 
gran viratge polític del Rei Prudent, constitueix, podríem dir, la solució als problemes 
que es plantegen en aquest llibre. Finalment examinem el desenrotllament general de 
la política catalana de Felip II des de les conseqüències de la crisi de 1568 —que 
portarien a la impermeabilització d’Espanya— a la mort del rei (1598). 


El nostre treball és un resultat, fragmentari, de llargs anys dedicats a la recerca de 
materials referents a la història de Catalunya durant els Àustries, sobretot en els 
riquíssims fons de l’Arxiu de la Corona d’Aragó.^. Ens hem endinsat per un camí 
gairebé verge, del qual coneixíem molt poques coses. 

Per moltes raons, l’autor considera aquest llibre com una de les seves aportacions 
més personals a la història de Catalunya, mentre els llargs anys d’investigació 
dedicats als temes ací tractats li han permès desenrotllar tota una problemàtica de 
conjunt sobre la Corona d’Aragó i l’Espanya dels segles xvi i xvn. 

La Catalunya de mitjan segle xvi 

£1 poblament 


S egons el fogatge de 1535, la població del principat de Catalunya i dels comtats 
de Rosselló i Cerdanya pot avaluar-se en uns 361.700 habitants, amb una 
densitat de 10 habitants per quilòmetre quadrat, ja que l’extensió total era de 
37.000 quilòmetres quadrats. Aquesta població relativa, la superaven, llavors, dins 
l’àmbit peninsular, Castella (18,2), València (24), Portugal (14) i Navarra (12). En 
canvi, la d’Aragó era inferior (6,6). 

No és possible, en l’estat actual dels nostres coneixements, establir els 
percentatges exactes entre les classes socials, així com tampoc les poblacions urbana i 
rural. Hem de suposar que aproximadament el 75 per 100 dels habitants formaven 
part de les classes modestes (pagesos del camp i artesans de les ciutats). La burgesia, 
numèricament dèbil i econòmicament poc poderosa, no devia arribar al 10 per 100 de 
la població en les comarques litorals. L’estament eclesiàstic, més nombrós que a la 
resta d’Espanya, suposava aproximadament el 6 per 100 del total. És convenient de 
recordar aquí les paraules del jesuïta Pere Gil (1551-1622) en la seva Geografia de 
Catalunya : «Y així se fan molts cathalans religiosos i sacerdots, y tant per tant no hi 
ha regne en Espanya ni Itàlia ni França que, tenint igual número de cases com té 
Cathalunya, tinga tants religiosos capellans com ella». Quant a les classes 
aristocràtiques, només hi havia un «Grande de Espana», el duc de Cardona. El braç 
militar —cavallers— representava el 0,18 per 100 de la totalitat. 

Pel que fa referència al repartiment geogràfic, direm, amb Vicens i Vives, que era 
normal, ocupant les mateixes zones que avui, encara que, en certes muntanyes, com 
el Montseny, arribava a nivells més elevats. En general, l’hàbitat estava constituït pels 
masos, cases de camp, que havien format altres tants centres de colonització, 
poblament i cultiu, durant el temps de la Reconquesta. «Un clar en el bosc, uns 
quants cultius de cereals i, si la terra ho permetia, oliveres, arròs i vinyes, uns i altres 
escassos. Entre les muntanyes i els plans, entre la cadena dels Pirineus, el Pla 
d’Urgell, el Vallès, l’Empordà i les riberes de l’Ebre, una activa transhumància pels 
camins tradicionals de les carrerades (les caríadas castellanes). De les ciutats de més 
de 2.000 habitants —una dotzena en l’època que estudiem—, cinc eren ports de mar 
(Barcelona, Perpinyà, Tortosa, Tarragona i Castelló d’Empúries), dues estaven 
situades prop de la costa (Valls i Reus) i dues altres, en la depressió prelitoral (Girona 
i Vilafranca del Penedès). De plenament continentals, només ho eren Vic, en el camí 
cap a França, i Montblanc, Cervera i Lleida, en el camí cap a Aragó. El conjunt 
demogràfic del país estava ben equilibrat, amb una capital robusta i definida, la 
població de la qual —uns 32.000 habitants— no implicava el desequilibri respecte de 
la massa humana de Catalunya». Com escriu el senyor Iglésies, «teníem aleshores 
una Barcelona murallada amb una població totalment autòctona, petita com avui ho 
són Tarragona, Reus o Lleida, amb el seu port i els seus carrers engorjats. És la 
Barcelona que trobarà, anys més tard, Cervantes i que Tirso de Molina ens descriurà a 

la primera part de El Bandolero». «Barcelona a part», segueix el mateix autor, «les 
ciutats més importants de Catalunya responen a una mena de jerarquia històrica. En 
el cens de 1553, segueix a Barcelona, en importància demogràfica, Perpinyà (8.702), 
i, dins de la Catalunya estricta, Girona (6.600 habitants) i Lleida (5.500). En 
seguiment ve Tortosa (4.900), que tant de relleu havia pres durant l’ocupació 
musulmana. En realitat, sembla que els fets pretèrits continuen influint sobre la 
distribució de la població. Allí on figura, però, que aquests fets tinguin menys 
influència és al camp de Tarragona, punt dolç de la Catalunya Nova, que els sarraïns 
havien deixat com un ample ermot o terra de ningú. Així, encara que veiem refer la 
vella ciutat imperial, constatem com sorgeixen, gairebé a les seves portes, altres 
poblacions que li gosen discutir la primacia. Valls (3.300) i Reus (2.700), poblacions 
sense història ni rang polític, es gosen redreçar amb formes de capitals populars. És 
curiós aquest nucli de poblacions importants que es forma a la comarca del Camp, el 
qual no es dóna en cap més comarca catalana. Sembla que hi hagi una indecisió sobre 
l’indret on anirà a concretar-se la gran població definitiva que presideixi l’economia 
de la zona, car Tarragona, amb tota la seva història, no aconsegueix fer-se amb la 
primacia econòmica. Les dades de l’any 1553 semblen indicar Valls com a futura 
gran població, per bé que apareix estalonada per Reus en primer lloc i també per la 
Selva, Alcover, Riudoms i Constantí». 

A les vores del riu Ebre i a la part inferior del Segre cal assenyalar una notable 
població sarraïna (els moriscos). Generalment s’ha dit que a Catalunya hi havia 
50.000 moriscos. Després dels nostres treballs cal reduir aquesta xifra a menys de 
5.000. 

Durant el segle xvi, la població catalana va ésser afectada per greus epidèmies 
que en van retardar el desenrotllament normal. 

Heus ací algunes dades. Segons el jesuïta Pere Gil, «lo any 1558 fou de gran 
pestilència per contagio en les ciutats de València, Múrcia, Çaragoça, Logronyo, 
Burgos y altres ciutats y viles vehines. En Cathalunya entrà algun poc; però per la 
divina misericòrdia fou mansa y no morí molta gent delia, y prest fou remediada». 

Durant el mes de maig de 1560, el virrei, García de Toledo, va fer adoptar 
precaucions davant les notícies referents a la ràpida difusió de la pesta pel Midi 
francès. A l’estiu va haver-hi alguns casos a Barcelona i en altres indrets, però el mal, 
afortunadament, no va tenir gaire gravetat. De totes maneres, al Rosselló va ésser ben 
greu durant els anys 1561-1563 i el contagi va arribar fins a Figueres, Girona i Vic. 
En canvi, l’any següent —1564— la pesta és gairebé general a Catalunya i Aragó. 
Durant la seva estada a Barcelona, Felip II va escriure als abats dels monestirs dient- 
los que, en l’esdevenidor, no acollissin «ninguns pobres, bribons ni altres mendicants 
ni persones algunes que vinguen de lochs infectes i sospitosos de peste». Sembla que 
el mal adquirí la màxima intensitat durant el mes de juny, i totes les universitats van 
nomenar «guardes del morbo», amb la tasca d’evitar l’entrada de persones i 
mercaderies sospitoses. Consta que el diumenge 13 d’agost de 1564 tingué lloc a 

Barcelona un solemne tedèum i una processó general molt concorreguda, «per la gran 
mercè que Nostre Senyor Déu nos ha feta de levar-nos de tot lo flagell de la peste, 
que tant havia durada en la present ciutat de Barcelona». 

Parlem ara de les mentalitats socials. Com veurem després, el denominador comú 
de la societat catalana en l’època del barroc consisteix en una exacerbació passional 
que, en el fons, presideix el complex fenomen del bandolerisme, al qual després ens 
referirem. Aquella satisfacció paradisíaca, amb preocupacions gairebé exclusives per 
la bona taula i les begudes gelades amb neu del Montseny durant l’estiu, de què ens 
parla el pare Pere Gil, és una manera literària de desfigurar la veritat. És cert que una 
part considerable de les oligarquies urbanes pensaven i actuaven així, però l’examen 
aprofundit de les realitats socials demostra, a cada moment, que la majoria de la 
població vivia amb l’ànim tens, com una escopeta carregada disposada a disparar-se a 
la més petita contrarietat. Aquest fenomen, que de moment ens limitem a apuntar, no 
és exclusiu, per altra part, de Catalunya, sinó que es manifesta en tota la societat 
cristiana occidental amb les guerres civils de religió. 

Les classes aristocràtiques, com a la resta d’Espanya, perden influència política, 
però augmenten la seva importància econòmica i social. El feudalisme català 
desplaçat per la burgesia de les ciutats litorals com a minoria dirigent del país, va 
experimentar la forta atracció de Castella, com la noblesa d’Aragó i València. La 
documentació de l’època dóna molts exemples de matrimonis entre aristòcrates 
catalans i rics mayorazgos de la Meseta i Andalusia, com també el cas invers. El 
virrei de Catalunya, Diego Hurtado de Mendoza, va casar-se, en segones noces, amb 
Magdalena d’Aragó, filla del duc de Cardona i Segorb, la qual va convertir-se en 
madrastra de la princesa d’Èboli. El mateix duc de Cardona a qui ens referim — 
aquest ducat havia representat la síntesi entre l’esperit nobiliari i la mentalitat 
precapitalista de Catalunya— signa documents en el seu feu andalús de Lucena. 
Advertim, però, que, durant el període que estudiem, el feudalisme català continua 
tenint en les seves mans més de la meitat del país, i entre els seus dominis i els del rei 
hi ha fronteres jurisdiccionals com en plena Edat Mitjana. Amb els seus reductes a 
l’interior de Catalunya, el feudalisme domina la muntanya, i, aquesta, pletòrica de 
forces, constitueix l’escenari on es desenrotlla més intensament l’exacerbació 
passional a què abans ens hem referit. Durant el barroc, la noblesa catalana, amb molt 
pocs càrrecs polítics i militars a la seva disposició, va esmerçar les seves energies 
alimentant el bandolerisme. 

Una vegada eclipsat el feudalisme com a minoria dirigent del país, amb 
l’adveniment dels Trastàmara en començar el segle xv, entra en escena la segona 
oligarquia catalana, la derivada dels prohoms medievals o ciutadans honrats. Segons 
el professor Vicens i Vives, a causa del desenvolupament adquirit per l’estructura 
feudal, la burgesia medieval catalana va organitzar-se afectada per la temença i el 
recel respecte de la noblesa. Una sola paraula resumeix la seva psicologia d’aquells 
moments: garanties. Obsessionada per parapetar-se darrere de reductes legals o 

privilegis, primer contra la noblesa i després contra la monarquia, aquesta actitud «no 
oferia altra sortida que la d’anar enredant la troca de lleis, privilegis i constitucions, 
on a poc a poc anava ofegant-se el sentit de les proporcions polítiques, la subtilesa 
diplomàtica i la destresa de maniobrar en el moment oportú sense trastocar 
revolucionàriament el futur del país». Això va fer —continua dient Vicens— que la 
minoria àgil de ciutadans honrats dels segles xm i xiv es convertís en l’oligarquia 
urbana durant els segles xvi i xvn. Va ésser aquesta oligarquia la que va proporcionar 
al pare Pere Gil els exemples a què ja ens hem referit abans. Socialment orgullosa i 
espiritualment satisfeta llavors, precisament per manca de grans inquietuds, els 
avantpassats d’aquesta classe social tenen, en canvi, en el seu actiu, el 
desenrotllament del pactisme, la vertebració de l’imperi mediterrani i la definició de 
Catalunya com a entitat nacional, així com també l’haver donat al país una minoria 
dirigent durant cinc segles. 

L’obsessió per les «garanties», amb el fet de «parapetar-se darrere de reductes 
legals», de les oligarquies urbanes catalanes, desembocaria, segons Vicens, en la 
«ineptitud catalana per a entendre’s amb el poder». Per la seva part, Gaziel (en 
l’assaig Trilogia Ibèrica ) definirà el fenomen com una conseqüència lògica del fet de 
marxar «contra el rellotge de la Història». Així, partint de punts de vista del tot 
oposats, ambdós autors arriben a conclusions semblants a les dels jacobins de sempre, 
segons els quals la Nova Planta de Felip V, amb les seves mesures quirúrgiques, faria 
el «miracle» de la recuperació catalana del segle xvm. 

Al meu entendre, les coses són una mica diferents: 

a) ) 1 ’elecció de Ferran d’Antequera com a rei d’Aragó pel Compromís de Casp 
suposa, entre altres coses, la transacció entre el sobirà i la burgesia barcelonina: 
aquesta li imposa les garanties —el pactisme—, a les quals es resigna el primer, 
malgrat el seu autoritarisme, convertit així en un rei que no era «senyor natural»; 

b) ) aquest pactisme perduraria a la Corona d’Aragó durant els Habsburg, ço que 
féu que aquests fossin «reis constitucionals» a l’esmentada Corona, mentre que ho 
eren «absoluts» a Castella; 

c) ) amb l’ordre constitucional del Reis Catòlics, la monarquia hispànica 
s’organitza d’una manera paradoxal : predomini, de dret, de la Corona d’Aragó, i, de 
fet —claríssim —, de la de Castella; 

d) ) el desfasament entre ambdues hegemonies motivaria les crisis conegudes i, 
també, la «parada en sec» del Dret públic català a partir de les Corts de 1599 (el 
pactisme exigia un diàleg constant entre la representació del país i el rei, però aquest 
era absent i, a més a més, aspirava a subordinar l’estat de dret a la situació de fet). 

Heus ací els veritables orígens de l’actitud merament «defensiva»: en realitat, la 
«ineptitud catalana per a entendre’s amb el poder» es converteix en el seu contrari: el 
Minotaure va deixar de banda els catalans. 

A l’època a què ens referim, la burgesia catalana no planteja dificultats 
d’envergadura a Felip II i experimenta una trajectòria semblant a la de les classes 

mitges mediterrànies: disminució numèrica en benefici de l’aristocràcia i dels plebeus 
i «traïció» als seus ideals per la mania d’ennoblir-se, segons les conclusions a què ha 
arribat l’eminent historiador francès Fernand Braudel. Per altra part, les tradicionals 
activitats mercantils catalanes per la Mediterrània van sofrir un greu col·lapse des de 
la crisi econòmica del segle xv, i el país no va recuperar el seu ritme comercial fins el 
segle xviii, segons ens ha demostrat un excel·lent estudi de Pierre Villar. El fet de no 
haver estat integrada la Corona d’Aragó dins l’economia castellana de l’època 
mantenia els catalans oficialment allunyats de l’incentiu americà, polaritzat a la Casa 
de Contractació de Sevilla. 

Un document publicat per Braudel ens demostra l’escassa capacitat econòmica de 
la burgesia catalana a mitjan segle xvi. L’any 1561, Felip II va demanar al virrei, 
García de Toledo, que li procurés un préstec de 100.000 ducats. El virrei li va 
respondre que a Barcelona hi havia poc crèdit i que els comerciants tenien pocs 
diners. «Per vuit o deu mil ducats que he trobat aquí algunes vegades per al pagament 
de tropes, he necessitat aval dels comerciants del país, hipotecar els meus béns i 
pagar un interès del 9 al 10 per cent». Braudel comenta que amb aquesta resposta, 
plena de sinceritat, ni una sola paraula no indica que es tracti d’una situació anormal 
o transitòria. 

Pel que fa referència a les classes modestes, els artesans de les ciutats es trobaven, 
llavors, en plena època daurada de l’organització gremial, mentre els camperols, a 
pesar d’haver-se resolt el conflicte remença a finals del segle xv, continuaven 
sotmesos a moltes prestacions —que a poc a poc s’anaven redimint amb diners— per 
part dels senyors laics i eclesiàstics. És evident que la solució de la qüestió remença 
va tenir favorables repercussions al camp català. De totes maneres, però, com veurem 
ben aviat, la crisi de cereals i, per tant, de subsistències, va ésser un veritable) drama 
a la Catalunya de mitjan segle xvi. 

L’exacerbació passional com a característica de la 

Catalunya del barroc 


E n la seva anàlisi sobre la mentalitat catalana en el transcurs de la Història, el 
professor Vicens i Vives ha posat de relleu la gran paradoxa: seny i 
arrauxament, i considera que aquest darrer factor està integrat per diverses 
condicions, entre les quals, «el deixar-nos portar per la passió». Estem plenament 
convençuts, i així ho posa en relleu d’una manera constant la documentació que hem 
estudiat, que la característica més important de la mentalitat del poble català durant 
l’època del barroc, és a dir, els segles xvi i xvn, és l’exacerbació de passions. La gent 
actua amb el cor, gairebé mai amb el cap, i es produeix una psicologia col·lectiva 
malaltissa, plena de susceptibilitats i recels, on es consumeixen les energies del país. 
Si la mateixa pressió governamental contribueix a explicar el barroquisme, com un 
tros de fang que en prémer-lo amb la mà adquireix les formes més capricioses, com 
una evasió de la realitat a la fantasia per expressar les idees que no es poden designar 
pel seu nom a seques, és possible que per aquest camí arribéssim a alguna conclusió 
satisfactòria, no solament pel que fa referència a Catalunya, sinó a la resta d’Europa. 

El cas català presenta, però, característiques pròpies. L’aïllament del país respecte 
dels grans corrents històrics del moment fa que els catalans es tanquin a casa, amb 
poques possibilitats d’emprar les seves energies en els afers de l’imperi hispànic. 
Aquest tancar-se a casa els va posar els nervis de punta, com als infants que no poden 
esmerçar el seu dinamisme i han de passar els dies de pluja entre quatre parets. Si tota 
la noblesa pirinenca hagués tingut possibilitats d’ocupar càrrecs militars o polítics, 
encara que haguessin estat de poca importància, com els hidalgos castellans, 
segurament no hauria existit el bandolerisme nobiliari. Però el fet de viure tancada, 
aïllada en els seus feus, la va llançar a tota mena d’excessos passionals. L’aïllament, 
el fet de viure tancada dins ella mateixa, va fer que la societat catalana, pletòrica 
d’energies, les malgastés en lluites passionals, com un riu sense canalitzar, les aigües 
del qual, amb les fortes riuades, envaeixen tot el que troben al seu pas. 

Com hem dit abans, la mateixa documentació de l’època defineix constantment la 
situació a Catalunya per l’exacerbació de passions a què ens referim. Ens limitarem a 
donar dos exemples, un de l’any 1558 i l’altre del 1638. Quan García de Toledo és 
nomenat virrei de Catalunya (1558), la regent d’Espanya, princesa Joana, li dóna unes 
instruccions molt detallades, en les quals consta textualment: «Ya tenéis entendido 
como una de las cosas que inquietan a Cataluría son las passiones y bandos de 
particulares, y porque queríamos que con vuestra entrada en el govierno 
procuràsedes de atajarlos y dar algún buen assiento en ellos...». L’altre té una 
importància especial per als gironins. Que el lector ens permeti de copiar el document 
que el virrei, llavors el bisbe de Solsona, va dirigir als jurats de Girona amb motiu de 
la canonització de sant Narcís. «Tenim entès que aqueixa ciutat de Girona ha pres 


ebookelo.com - Pàgina 14 



resolució de fer alimàries y festes públiques per a solempnitzar la nova gràcia que Sa 
Santedat ha concedit a honra del gloriós Sant Narcís, y com estant la major part de la 
província tan apretada y afligida com és públich per la gran esterilitat y poca collita, 
com també per lo perill inminent que y ha de contàgio de pesta, tenint-la en moltes 
parts de França, senyaladament en la ciutat de Lió, y les guerres grans que es 
preparen contra la Corona d’Espanya, sia molt just acudir a Déu Nostre Senyor amb 
pregàries y devocions per a que usant de sa acostumada clemència vulla preservar- 
nos de les calamitats que per tantes violències amenàssan y no fer les dites festes, de 
què solen resultar mals y escàndols irreparables, tant més en l’ocasió present per estar 
molt vives les passions entre persones poderoses de dita ciutat. Per ço, desitjant 
prevenir los dits danys, us diem y manam que de ninguna manera fàssan ni doneu 
lloch se fàssan en dita ciutat festes algunes, alimàries, ballades ni altres regocijos 
públichs...». 

Podríem afegir-hi molts exemples més. Gairebé no passa mai un any sense que 
els virreis prohibeixin des de les festes majors fins a les peregrinacions a santuaris, 
sempre amb la mateixa finalitat: evitar la concentració de gent, ja que molts porten 
armes i, a la primera discussió, s’entaula una veritable batalla campal. Com hem dit 
abans, sembla que ningú no sigui amo dels seus nervis. Tothom, com si el mogués 
una mena de ressort mecànic, està disposat a saltar a la més petita contrarietat. Ens 
imaginem prou bé la significació de suspendre les festes de la canonització de sant 
Narcís, sobretot «per estar molt vives les passions»? 

El drama dels cavallers 


U na classe social ben caracteritzada, el braç militar, simbolitza l’exacerbació 
passional a què acabem de referir-nos. La seva inclinació a les armes, la 
manca de possibilitats d’ocupar càrrecs al servei de la monarquia i la migrada 
capacitat econòmica de la majoria dels seus representants, feien que la posició de 
molts cavallers fos realment dramàtica. Aquest últim factor, la misèria dels nobles de 
segona fila, ha estat posat de relleu avui per l’historiador anglès Hugh Trevor Roper, 
com a determinant de la revolta puritana de Cromwell a mitjan segle xvii. Fins ara es 
tenia la impressió que aquesta revolta, que costaria la corona i el cap al rei Carles I 
Stuard, fou l’alçament de la burgesia capitalista contra el marc institucional que 
obstaculitzava el seu desenrotllament. L’autor esmentat és ben categòric: «La Grande 
Révolution n ’est pas la réclamation clairvoyante de la bourgeoisie et de la gentry en 
train de monter, mals plutót la protestation aveugle de la gentry appauvrie ... N’était 
pas un soulèvement capitaliste ..., c’était la révolte de la gentry de la province contre 
la capitale: un remous de protestation contra un siècle de centralisation 
administrative et economique». 

Amb molt poques possibilitats d’emprar «legalment» les seves energies i 
arruïnats econòmicament, molts cavallers catalans, com la gentry rural anglesa, 
constituïen una classe social inquieta i revolucionària. El ponderat Francesc de 
Gilabert escriu a principis del segle xvii: «Nace también este dano» — el 
bandolerisme aristocràtic— «de otra causa no menos manifiesta, y es que por los 
pocos oficios que tiene S. M. para dar a caballeros de capa y espada en Cataluha y 
por repartir los de su real casa a Castellanos, esperan poco los deste principado en 
alcançar merced...». Més endavant, Gilabert contraposa la «guerra justa» a la 
«injusta» o guerra civil, en la qual el cavaller «pierde su hacienda y menoscaba su 
honra en tanto grado que por poder a su casa volver se somete al privado, al letrado 
y al escribano del visorrey con actos tan humillantes que se ha de olvidar, para no 
reventar, de que honra tuvo». I afegeix: «Y cuando alcance volver a su casa sin 
recelo de la justícia, dàsele el que perdió el padre, el que le han afrentado la 
hermana y el pobre marido a quien quitaron la mujer. Y cuando destos accidentes 
quedare libre, a buen seguro que no lo esté del nombre de bandolero, aunque su vida 
y proceder sea de pacifico caballero y en particular si a servir a su rey aspira, que es 
el puesto donde la imbidia aguza a sus dientes, mordiendo al pobre pretensor, aunque 
no pueda hazer presa». 

L’economia catalana 


P odríem dir que fins ara tenim dues versions optimistes de l’economia catalana 
durant el segle xvi, l’una literària, la del pare Pere Gil, que ens repetix a cada 
moment «de la varietat y abundància» que hi ha de totes les coses, des de «la 
varietat, gentileza, excel·lència y valor de pedras que té Cathalunya, tant per a 
edificar com per altres serveys» a la «varietat y abundància de ossells del ayre»; i 
l’altra documental, la del senyor Carrera Pujal, en la seva Historia política y 
econòmica de Cataluna (siglos xvi-xvin). El llibre del senyor Carrera, molt útil, ens 
proporciona moltes dades i dóna a conèixer una gran quantitat de materials. Per a 
arribar a conclusions acceptables, però, cal un treball estadístic que, amb números a 
la mà, ens posi en relleu el volum de les activitats econòmiques. Donem, primer, unes 
dades per a plantejar després les línies generals de la conjuntura econòmica. 

Pel que fa referència a la indústria i el comerç —teixits de llanes i sedes, tràfic 
amb les fires de Castella (Medina del Campo, sobretot) i amb els ports de Sevilla i 
Cadis (participació indirecta en el comerç americà, com si fóssim una colònia 
estrangera)—, el senyor Carrera diu que el segle xvi no és de decadència econòmica 
per al principat, sinó tot el contrari. És evident que, seguint la conjuntura general 
europea, va haver-hi un procés de recuperació respecte del segle xv. De totes 
maneres, ens manquen moltes dades per a establir conclusions acceptables, com ja 
hem dit abans. Entretant, nosaltres som menys optimistes, no perquè sí, sinó després 
de la lectura de centenars de documents de l’època, en els quals no hem trobat cap 
indici d’unes activitats econòmiques de relleu veritable. 

Coincidim, en canvi, amb el senyor Carrera pel que fa referència a l’economia 
agrària, gairebé sempre pobra, a excepció dels anys de bones collites —cada vegada 
més escassos a mesura que ens acostem al 1600—. Braudel ha posat de relleu el 
drama del blat i de la misèria en els països mediterranis durant el segle xvi, i les 
dades que ens proporciona la investigació documental el confirmen plenament pel 
que fa referència a Catalunya. 

Durant els anys 1566-1569, el blat va escassejar molt a Catalunya. El virrei 
Hurtado de Mendoza, posa preus de taxa, ordena declarar les existències a tothom i 
dicta un conjunt de mesures la lectura de les quals ens fa recordar els esdeveniments 
que tots hem viscut. El 20 de març de l’any 1566, l’esmentat virrei ordena al 
comissari reial, Pere Morell, que es traslladi a les vegueries de Moià i Moianès i 
compri el blat que pugui, «per quant a causa de no arribar blat per vendre en les 
plassas públiques de la present ciutat és causa de què lo poble patesca en gran manera 
en no poder haver blat per a llur manteniment y de cada dia se vengan a nós 
queixas...». Mentrestant, els grans terratinents es fan la barba d’or i el mateix duc de 
Cardona és processat per preus abusius i exportacions clandestines. El 28 d’octubre 
del mateix any, escriu el dietarista del Consell barceloní: «En aquest dia se tingué 

consell de cent jurats per coses de les provisions dels forments, dels quals se ha 
tenguda y se té molta necessitat per rahó de la gran sterilitat que és estada en tota 
Cathalunya». 

El 1567, regions productores de cereals, com és ara el comtat del Rosselló, es 
troben sense existències. Els anys 1568 i 1569, Barcelona es veu obligada a importar 
quantitats considerables de blat de les illes de Sicília i Sardenya. El mateix virrei, per 
afrontar les necessitats, envia un agutzil a Tortosa amb ordres de segrestar tot el blat 
d’Aragó que baixi pel curs de TEbre, mentre dicta una disposició darrere l’altra 
contra els acaparadors que van enriquint-se amb la misèria del poble, prohibint que 
ningú compri blat ni altres queviures «ultra eorum propriam et necessariam 
provisionem ». 

La desviació de la burgesia capitalista dels negocis arriscats cap a les 
especulacions sobre les terres de cultiu —fenomen generalitzat a la Mediterrània— 
tingué fortes repercussions a Catalunya. D’una banda, va impulsar la colonització de 
terres prop de les ciutats, com les del Pla del Llobregat, i, de l’altra, una forta 
transferència de la propietat. L’any 1585, el virrei, comte de Miranda, escriu a 
l’arquebisbe de Tarragona: «Ab esta va un trasumpto autèntic de l’original d’un motu 
propio o constitució perpètua que Sa Sanctetat ha concedida y enviada a Sa Magestat 
contra dels que se alçaren ab les haziendes agenes, que vulgarment diuen fallits o 
abatuts, ab lo qual entendreu lo que Sa Sanctetat mana acerca de l’execució d’ella. Y 
perquè Sa Magestat, com a cosa molt convenient y necessària per el benefici públich 
y la bona administració de la justícia desitja que inviolableinent sia observada y nos 
encarrega que ab brevetat dit motu propio se publique y observe, par ço vos diem y 
encarregam que encontinent façau aquell publicar y observar por tota aquesta 
diòcesi...». 

Una idea clara de la que podríem anomenar capacitat del mercat barceloní quant 
als proveïments, ens la proporciona el fet que els virreis sempre tenien necessitat 
d’enviar un «comprador» per tot el Principat per tal d’adquirir els queviures destinats 
al consum de la seva casa. A vegades, fins i tot han de fer les compres a França. 
L’any 1584, escriu el comte de Miranda: «Com sia gran la suma de pans que nos 
havem de menester per provisió de nostra casa..., per lo que deyen era estat molt 
tènue la collita y tenien per errada la anyada, puix ho era lo sementer...». En vista 
d’això, decideix comprar el blat a França. 

Quant a les activitats industrials i mercantils, a les comarques litorals predominen 
els draps de llana —la producció dels quals es veuria molt perjudicada pel monopoli 
genovès de les llanes d’Aragó des de les darreries del segle xvi—, la construcció 
naval, els cuiros, vaixella, vidres, guants, armes, orfebreria, moles, paper i una 
pròspera indústria editorial. I, a l’interior del país, les mines, «les muntanyes grans i 
meravelloses de sal de Cardona», i, sobretot, el ferro de les fargues del Conflent, 
Rosselló i Cerdanya. 

P. Vilar estableix tres fases dins l’economia catalana del segle xvi. Fins al 1530, 

aproximadament, continua la depressió de les darreries dels temps medievals: la crisi 
mercantil a la Mediterrània és compensada, en part, per l’atracció de Castella 
(participació a les fires de Medina del Campo, interès pels ports andalusos). Entre 
1530 i 1570 es viu en una fase d ’ estabilització, amb una economia que té una certa 
vivesa, encara que inestable. L’escenari de la «negociació i contractació» barcelonina 
continua centrat a les fires de Castella. Les representacions de les Corts ho fan 
constar sempre així. Per exemple, l’any 1553 es diu que es venen molts draps a 
Castella, la major part dels quals és comprada pels portuguesos, amb destinació al seu 
país i a les índies. «Les peticions, repetides en va, de Barcelona per a obtenir un 
cònsol a Cadis i Sevilla demostren que la via de l’Atlàntic no era pas ignorada... Així 
Catalunya ha participat, més que no s’ha cregut, en el gran élan que va imprimir a 
l’economia espanyola l’atracció de les índies. Castella, en el seu moment hegemònic, 
va representar per a Catalunya el mateix paper que per als altres països europeus». A 
diferència de la plenitud medieval, ara només se salva, de l’empobrida i macilent 
economia catalana, la indústria. 

A partir del 1570 s’entra en una fase d’expansió. La rebel·lió calvinista a 
l’Occident —Països Baixos, hugonotisme francès— contribueix a la crisi de les fires 
de Medina del Campo, amb el col·lapse de l’economia castellana vers el Nord 
d’Europa, i a l’establiment d’una nova via mediterrània —eix econòmic Barcelona- 
Gènova. Ho expliquen clarament els contrastos de la conjuntura econòmica entre 
Castella i Catalunya: alça més forta amb Carles V i davallada amb Lelip II, a la 
primera, i a la inversa, a la segona. És el moment de la crisi del 1568 i del «viratge» 
de Lelip II, que estudiem en aquest llibre. 

L’expansió catalana, a partir del 1570, explica l’especulació sobre la moneda 
barcelonina, motivada per l’abundància de plata castellana. L’any 1589 l’oligarquia 
municipal barcelonina accepta la representació nombrosa de l’artesanat: prova que el 
benestar fa desaparèixer les velles lluites. De l’any 1589 són les Excel·lències de 
Barcelona, de Dionís Jorba. Amb tot, però, Barcelona, amb la competència genovesa 
(els Habsburg, per raons dinàstiques i estratègiques van afavorir molt Gènova) i 
també la de Marsella, no es podrà convertir en una gran metròpolis mercantil, en una 
gran plaça de canvi, en el segle xvi. 

El mateix P. Vilar ha posat de relleu el veritable fons de la qüestió: Barcelona i 
Catalunya, en general, en la mesura que participen del fenomen espanyol, afronten els 
perills d’una inflació monetària, estimulant, primer, i esgotadora, després; i, en la 
mesura que escapen del fenomen espanyol, quan arriba el desgavell del segle xvn, 
eviten la dislocació completa de l’economia del Principat. 

-II- 

E1 mar: el perill turc i la pirateria litoral 

Consideracions generals 


T enint en compte que la política peninsular i, per tant, catalana de Felip II va 
ésser motivada, en gran part, per les pressions estrangeres, és indispensable, 
com ja hem dit, referir-nos especialment a les dues fronteres exteriors de 
Catalunya: la marítima, vers l’Islam i el món de la Mediterrània —turcs i barbarescos 
de l’Àfrica del Nord—, i la pirinenca, zona de contacte entre Espanya i Europa. De la 
primera, ens n’ocupen en aquest capítol. Quant a l’altra, serà objecte del capítol 
següent. 

Dos grans imperis, Turquia i Espanya, es disputen el domini de la Mediterrània 
durant el segle xvi. En la mecànica de les relacions internacionals de la centúria, les 
armades del Turc i la pirateria barbaresca, particularment les forces d’Alger, actuen 
en contacte amb França, sobretot durant les lluites entre Carles V i Francesc I. Com 
és lògic, l’Espanya de Carles V aprofita les dificultats que els perses oposen als turcs, 
en les fronteres orientals de l’imperi de Constantinoble, per a entrar en contacte amb 
els sobirans sefèvides de l’iran. De moment ens interessa posar de relleu que la 
pressió otomana i piràtica en el litoral mediterrani hispànic podia comptar amb una 
minoria de població favorable a la rereguarda, és a dir, amb una «cinquena columna», 
a l’interior del país: els moriscos, sobretot a València i a Andalusia. Així ho temia el 
rei, segons ho demostra l’escrit que envia al virrei de Sardenya, en 1570. 

La màxima autoritat actual de la història mediterrània del segle xvi, Fernand 
Braudel, ha escrit: «Des del segle xn, la Mediterrània era un llac cristià. En el Nord 
d’Àfrica, mitjançant els seus mercaders i soldats, i en les terres del Llevant, gràcies a 
les posicions insulars, la Cristiandat havia mantingut la seva hegemonia i imposat la 
seva llei a un Islam rebutjat devers els seus dominis continentals. Però aquest ordre 
de coses queda destruït entre 1522 i 1538, entre la caiguda de Rodes, que inicia una 
brillant constel·lació d’èxits otomans, i la victòria naval de la Prevesa. Això va fer 
que, almenys fins al 1545, els turcs i els seus aliats, els corsaris de Barbaria, 
senyoregessin gairebé tota la Mediterrània. Espanya, doncs, ha d’afrontar un doble 
perill: els barbarescos, des de Trípoli fins a Salé, i els turcs». 

La recuperació hispànica comença a mitjan segle, amb un brillant esforç dedicat a 
la construcció de galeres, en el qual les Drassanes de Barcelona ocupen un lloc 
destacat. Braudel ha escrit que la posició hegemònica de Turquia a la Mediterrània 
s’enfonsa entre 1559, any de la pau catòlica hispano-francesa de Cateau-Cambrésis, i 
1565, en què la «prova de força» de Malta acaba amb un èxit de la flota espanyola de 
García de Toledo. Aquest personatge, que de virrei de Catalunya va passar a ocupar 
el càrrec de «general de la mar», simbolitza l’esforç de recuperació a què abans ens 
hem referit. El seu successor en el govern de Catalunya, Diego Hurtado de Mendoza, 
va tenir també una actuació destacada, en particular pel que fa referència a la 
construcció de galeres. El període de govern de Diego Hurtado de Mendoza a 

Catalunya (1565-1571) està comprès entre dues grans victòries d’Espanya a la 
Mediterrània: la de Malta i la de Lepant. 

Ens interessa particularment en aquest capítol estudiar les manifestacions del 
perill islàmic i, sobretot, posar en relleu la cooperació de Catalunya en el procés de la 
recuperació hispànica a la Mediterrània. Això ens portarà a examinar, també, les 
relacions entre la població morisca d’Espanya i els turcs i pirates del Nord d’Àfrica. 

La construcció de galeres a les Drassanes de Barcelona 


C om hem dit abans, el procés de la recuperació espanyola a la Mediterrània a 
mitjan segle xvi està íntimament lligat a les activitats de les Drassanes de 
Barcelona en la construcció de galeres. La construcció de galeres exigia molta 
fusta, i els boscos del Montseny i del Pirineu van experimentar una despoblació molt 
considerable. La talla d’arbres per a la fusta de les galeres, i la crema de boscos per 
evitar que s’hi amaguessin els bandolers —com veurem més endavant—, van 
condicionar la despoblació forestal del principat durant el segle xvi amb les 
consegüents influències sobre el règim climatològic —manca de pluges. El mateix 
Felip II ja es va adonar de les conseqüències de la talla d’arbres excessiva i va iniciar 
una política de repoblació forestal, com en diríem avui. 

Durant el virregnat a Catalunya de García de Toledo (1558-1565), la construcció 
de galeres a les Drassanes de Barcelona va prendre un increment considerable, 
d’acord amb el procés de la recuperació naval hispànica a què ens hem referit. La 
documentació de l’època ho posa en relleu en els següents aspectes: talla d’arbres i 
emmagatzemament de fusta, mà d’obra i reclutament de galiots. De moment, com és 
natural, preocupa la dotació de les naus que ja estan en disposició de prestar servei. 
Així, el 31 d’agost de 1560, des de Toledo, Felip II es dirigeix als inquisidors dels 
regnes d’Aragó i els diu que procurin detenir tots els moriscos circumcidats —els 
quals per aquest fet incorrien en la pena de galeres—, ja que les armades tenen molta 
necessitat de remers. Al mateix temps, el virrei de Catalunya, García de Toledo, 
ordena a totes les autoritats del principat i dels comtats que acceptin i portin a 
Barcelona tots els condemnats a galeres que els enviïn els inquisidors aragonesos. 

La política naval d’Espanya es troba en plena marxa des de l’any 1561. Així ens 
ho diu Braudel: «A finals de 1563 i començaments de 1564, el govern segrestà un 
cert nombre d’embarcacions de pescadors dels ports del Cantàbric, d’unes setanta 
tones, amb dotacions de remers voluntaris i artilleria. Sembla que aquesta flota 
auxiliar, de la qual tenim poques notícies, fou organitzada a Catalunya per don Àlvaro 
de Bazàn». I més endavant escriu: «El gran esforç d’Espanya va portar-se a terme a 
finals del 1561, amb la represa de les activitats a les Drassanes de Barcelona. Els seus 
veïns no deixaven de preocupar-se... El 17 de febrer de 1562, el bisbe de Limoges 
tramet detalls sobre les galeres “que en totes parts es construeixen amb molta 
diligència, i novament s’han tallat més de 4.000 peus de pins i avets amb destinació a 
Barcelona”». Després de la victòria de Malta (1565), l’ambaixador francès 
Fourquevaux escriu a París des de Madrid que s’estaven construint quaranta galeres a 
Barcelona, vint a Nàpols i dotze a Sicília. 

Les nostres investigacions permeten d’afegir-hi molts detalls. El 3 de febrer de 
1563, Felip II comunica al virrei de Catalunya, García de Toledo, que fa temps que va 
concedir permís a Joan Cerveró, veí de Tortosa, perquè durant deu anys pogués treure 

fusta dels boscos existents en el terme de la dita ciutat; però ara el rei té la temença 
que l’esmentat permís, a més de causar perjudicis al patrimoni reial, no contribueixi a 
esgotar les reserves de fusta del principat, i, per tant, a disminuir les existències per la 
construcció de galeres a les Drassanes de Barcelona. Felip II afegeix que, de moment, 
quedi anul·lada la llicència, en espera de l’informe del virrei per donar una resposta 
decisiva. Aquest informe va ésser desfavorable a la llicència concedida a Joan 
Cerveró i el rei la va declarar sense efecte. 

La plena activitat de les Drassanes barcelonines durant la primavera de 1563 fa 
que el virrei, García de Toledo, reclami amb insistència de les autoritats del principat 
de Catalunya i comtats del Rosselló i Cerdanya «més fusta y carretas y bèstias y 
vaixells per aportar aquella». Al mateix temps, el virrei ordena al «candeler de sèu», 
Joanot Marí, que viatgi constantment pel país i compri tot el sèu disponible, amb 
destí a la fàbrica de les galeres. Abunden molt, llavors, els testimonis referents a la 
talla d’arbres a la comarca de Tortosa, la fusta dels quals és enviada a Barcelona per 
via marítima. El 13 de març de 1564, durant la seva estada a Barcelona, Felip II 
ordena a l’agutzil reial Onofre Ferrera que es traslladi al Montseny i altres llocs on hi 
ha boscos i compri tota la fusta que trobi amb destí a les galeres que es construeixen a 
les Drassanes de Barcelona. 

En fer-se càrrec del virregnat de Catalunya el nou virrei, Diego Hurtado de 
Mendoza, la política marítima de Felip II continua desenrotllant-se a un ritme 
creixent. Com ja hem dit abans, el seu antecessor en el càrrec, García de Toledo, 
marquès de Villafranca, va ésser nomenat l’any 1565 «general de la mar», és a dir, 
cap de les operacions navals contra l’imperi turc. García de Toledo coneixia molt bé 
les possibilitats de les Drassanes barcelonines i no va deixar mai de demanar que 
treballessin amb la màxima intensitat. 

Les primeres disposicions de Diego Hurtado de Mendoza referents al problema 
que ens ocupa apuntaven a recollir la millor quantitat possible de matèria primera pel 
que es refereix a la fusta, el sèu i el ferro. Quant a la fusta, es troben en plena 
explotació els boscos de la comarca de Tortosa, i, pel que fa referència al sèu, Joan 
Marí, a qui ja coneixem, ha de tornar a recórrer el país en cerca de tot el que trobi, ja 
que a Barcelona escasseja molt, pagant el preu «just e raonable». El 20 de novembre 
de 1565, el virrei ordena a l’agutzil reial Francesc Brascó que es traslladi als comtats 
del Rosselló i Cerdanya i procedeixi a la confiscació o segrest de tot el ferro que es 
trobi en les fargues. Aquesta mesura es justifica tenint en compte la gran necessitat 
que té el rei de construir la major quantitat possible de naus per a l’organització de la 
resistència contra l’acció conjunta dels atacs de les flotes dels turcs i dels Estats 
musulmans del Nord d’Àfrica, les activitats piràtiques dels quals posen en gran perill 
les zones mediterrànies de la monarquia. 

El ritme intens que Hurtado de Mendoza vol donar a les Drassanes de Barcelona 
exigeix no solament disposar de materials abundants, sinó també concentrar a la 
Ciutat Comtal la mà d’obra indispensable. El 1566, el virrei ordena que tots els 

calafats i mestres d’aixa del principat, és a dir, una part de la població marinera del 
litoral català, es reuneixin a Barcelona, per treballar en la construcció de galeres. 
Molts d’ells van oposar resistència a complimentar l’ordre del virrei, ja que 
significava abandonar un quant temps llurs famílies i ocupacions habituals. Hurtado 
de Mendoza, però, no va cedir: el 26 d’agost donà ordre al comissari reial, Guerau 
Bogui, que es traslladés a tots els pobles de la marina i concentrés en un lloc 
determinat tots els calafats i mestres d’aixa, els quals serien enviats a Barcelona, per 
força, si era necessari. Moltes vegades, els galiots que esperaven «destí» eren obligats 
a treballar sota la direcció dels artesans especialitzats. Així, el 21 de novembre de 
1566, Hurtado de Mendoza ordena al regent de la Tresoreria, Miquel Codina, que 
procedeixi a lliurar tots els presos condemnats a galeres al majordom de les 
Drassanes, Joan d’Ulloa, ja que, mentre esperen ésser embarcats, podran treballar en 
la construcció de les galeres. 

El 4 d’agost de l’any 1567 fou botada una galera que va deixar record. El Dietari 
de l’Antic Consell Barceloní diu: «En aquest dia fonch lansada en mar una gran 
galera del senyor rei, de XXXVI banchs y a quiscun banch bogaran per cada banda 
VIII y VIIII hòmens, que seran entre los dos banchs XVIII hòmens fins al arbre y 
aprés XVI. Déu la fassa venturosa». 

Els treballs a les Drassanes de Barcelona continuaren amb un ritme semblant 
durant els anys següents. Pel mes de setembre de 1570, Felip II, en plens preparatius 
de l’Armada de la Lliga Santa que un any després assoliria la brillant victòria de 
Lepant, va donar noves presses al virrei de Catalunya. Llavors Diego Hurtado de 
Mendoza va decidir que la talla d’arbres es fes en els boscos pirinencs de Salvanera. 
Per al transport de la fusta foren requisades totes les carretes i el bestiar gros dels 
comtats de Rosselló i de Cerdanya, mentre va ésser decretada una prestació general a 
tots els habitants dels pobles per on passaven els camins, per tal de fer-los 
transitables. 

Contra el tòpic que tantes vegades s’ha repetit, l’Espanya dels Àustries va portar a 
terme una política naval de molta empenta a la Mediterrània. Llàstima que els seus 
fruits es veiessin contrarestats pel desplaçament devers l’Atlàntic del centre de 
gravetat marítim, amb la consegüent substitució de la galera pel navili de línia. 

Barcelona va contribuir doncs, amb les naus que sortiren de les seves Drassanes, a 
la recuperació hispànica en aigües de la Mediterrània per a frenar primer i enfonsar 
després la duradora hegemonia dels turcs. La fusta, calia anar a cercar-la lluny, i al 
problema del transport cal afegir el fet que no podia treballar-se fins que s’havia 
assecat. Escassejaven també, com hem vist, les altres matèries indispensables, així 
com també la mà d’obra. Les dificultats no acaben aquí, i era necessari, també, 
preocupar-se de l’alimentació dels artesans i obrers que treballaven a les Drassanes. 
Per a donar una idea clara del que això significava llavors, ens sobren testimonis 
documentals. El ler de maig de 1566, per exemple, el virrei Hurtado de Mendoza 
autoritza la compra al pla d’Urgell de sis-centes quarteres de blat, al preu de taxa, 

«perquè per falta de pa y forments no hage de parar la Mastransa y fàbrica de galeres 
que es fan a las Atarasanes de la present ciutat de Barcelona, per a servey de la Real 
Magestat y deffensió de la sancta Fe Cathòlica y conservació dels regnes christians». 
El mateix dia, el virrei ordena al porter reial Joan Misser que compri cinquanta 
quarteres de blat en les vegueries del Vallès i de Girona, «perquè per falta de 
provisions y manteniment necessaris no pare la mastrança de serradors, carreters y 
altres treballadors que treballen a Arenys, Vallgorguina y Tordera y altres parts, per a 
la fàbrica de les galeres y altres vaxells que es fan en la present ciutat per servey de 
les armades de Sa Magestat». 

No hem d’insistir, doncs, en les dificultats de tota mena d’ordres que implicava la 
construcció de galeres a Barcelona. És necessari, però, considerar-les per a valorar el 
procés de la recuperació espanyola en el Mediterrani a mitjan segle xvi. Com veurem 
més endavant, la Catalunya de Felip II no va limitar-se a resistir els atacs piràtics dels 
africans ni a treballar intensament per equipar galeres contra l’imperi otomà, sinó que 
també va contribuir, amb un esforç que mai no s’ha valorat, a la lluita contra la 
rebel·lió dels moriscos de Granada, que en definitiva va ésser un acte del gran drama 
del Cinccents entre els Estats extrems de la Mediterrània, que a la vegada 
representaven civilitzacions oposades, Espanya i Turquia, disputant-se el predomini 
en les aigües del mar interior. 

Catalunya i la pressió dels turcs a mitjan segle xvi 


H em dit abans que l’hegemonia turca a la Mediterrània, conquerida entre les 
victòries de Rodes i la Prevesa (1522-1538), va entrar en un procés d’extinció 
a mitjan segle, gràcies a la recuperació espanyola que García de Toledo va 
posar en relleu d’una manera brillant a l’acció de Malta de 1565. Això no vol dir, 
però, que en arribar l’estiu de cada any, el món mediterrani espanyol, des de Sicília a 
Gibraltar, no visqués amb la temença d’una desagradable visita de les flotes otomanes 
i que els pobles de la costa no es trobessin gairebé sempre en perill. Aquesta pressió 
constant va fer que les poblacions afectades visquessin en un estat d’alerta 
continuada, en el qual es mantenien les virtuts militars heretades dels avantpassats. 
Referint-se a la Corona d’Aragó durant els Àustries, ha escrit Vicens i Vives: 
«Mientras Aragón se hundía lentamente en una pobreza anodina, Cataluna y 
València vegetaban en un aislacionismo algún tanto sombrío, sólo perturbado por 
gravísimos problemas, como el de la amenaza turca, capaces de despertar antiguos y 
heroicos esfuerzos». La qüestió a què ens referim, doncs, no ha passat desapercebuda 
a la historiografia. 

L’expedició de saqueig de l’armada turca l’any 1558, a instàncies de França, 
llavors en estat de guerra amb Espanya, en el transcurs de la qual els otomans van 
apoderar-se de Ciutadella, a l’illa de Menorca, va donar lloc a una magnífica mostra 
de solidaritat entre els països de la Corona d’Aragó. A primers de juny de l’any 
esmentat, l’armada otomana fou albirada prop de les costes meridionals italianes, en 
direcció a ponent. Immediatament, Catalunya, València i Mallorca van sentir-se en 
perill. El 17 de juny, des de Girona, el virrei de Catalunya, Pedro Afàn de Ribera, 
ordenà la devolució als veïns de Sant Feliu de Guíxols de les armes que els havien 
estat recollides, «per lo que per ésser esta vila en marina se poria offerir algun 
rebato». Aquest document és la primera reacció oficial en conèixer la notícia. 

El 6 de juliol, la princesa Joana de Portugal, regent llavors d’Espanya, comunica 
als diputats de Catalunya que els turcs han passat el far de Messina i que la costa del 
Principat es troba en gran perill d’ésser atacada. Tenint en compte les dificultats de la 
Corona amb motiu de la guerra amb França, la princesa Joana els demana que posin 
en peu de guerra cinc-cents soldats per vigilar el litoral i procurar impedir qualsevol 
intent de desembarcament. Precaucions semblants s’adopten al litoral valencià. Aquí 
el problema era molt més greu, ja que, amb l’alarma de l’expedició naval turca, va 
pensar-se immediatament en la possibilitat d’una revolta a càrrec dels moriscos. 

Immediatament, la Generalitat va comunicar a la cort de Valladolid les seves 
greus preocupacions amb referència als propòsits de les naus turques que anaven 
acostant-se pel litoral del Principat i de les illes balears. Diuen, també, que han 
adoptat les precaucions aconsellades per la regent en el seu escrit del dia 6 de juliol, 
al qual ja ens hem referit; però demanen tota l’ajuda possible. La princesa Joana, 
fent-se càrrec del perill immediat, invoca davant dels aragonesos la solidaritat de la 

Corona d’Aragó i exhorta la ciutat de Saragossa perquè ajudi els catalans en aquells 
moments de gravetat i de pànic col·lectiu. 

El 15 de juliol, el governador de Mallorca comunica a la regent la notícia fatídica: 
els turcs, amb una armada de 130 galeres dins el port de Maó, han fet un 
desembarcament i s’han apoderat de Ciutadella. En emprendre la retirada, uns dies 
després, s’han emportat uns sis mil captius de l’illa de Menorca, per la llibertat dels 
quals demanen un fort rescat. Immediatament, Catalunya, i el virrei, García de 
Toledo, afronten la situació. El 16 d’agost, la princesa Joana escriu al virrei: «Hanos 
parescido bien la licencia que havéis dado de sacar de Francia quinientas cargas de 
mercaderia para el rescate de los de la Ciudadela... Daréis orden que el mercader 
que ha ido a Francia para el rescate lo haga por los dichos quinientos ducados de Su 
Magestad, a mas de lo que lleva a cargo». 

Al requeriment de la princesa Joana i a la petició directa formulada per les 
autoritats de Barcelona, la ciutat de Saragossa va contestar dient que ella i tot el regne 
d’Aragó estaven disposats a fer els sacrificis necessaris per ajudar els catalans en 
aquell moment crític de perill. 

Efectivament, passant de les promeses als fets, el 9 d’agost de 1558 arribaren a 
les immediacions de Barcelona, i s’allotjaren respectivament a Sant Feliu i a Sant Boi 
de Llobregat, dues companyies aragoneses de dos-cents cinquanta soldats, sota el 
comandament dels ciutadans de Saragossa Gaspar Dalbarnela i Agustín Danza. El 
cap de l’expedició militar d’auxili, amb el grau de coronel, era el també ciutadà de 
Saragossa Pedro La Raga. El dia 12, les forces expedicionàries van fer la seva entrada 
en el pati del monestir de Valldonzella. El coronel Pedro La Raga va lliurar als 
consellers de Barcelona una carta dels jurats de Saragossa en la qual expressaven la 
satisfacció de la ciutat en acudir en auxili dels catalans. Al parlament dels aragonesos 
va respondre el conseller barceloní Dionís Clariana, fent referència a la tradicional 
solidaritat entre els membres de la Corona d’Aragó i agraint, amb sentides paraules, 
l’ajuda de la ciutat de Saragossa, «com a cap d’aquell regne d’Aragó». 

Afortunadament, els turcs van retirar-se, sense intentar cap més acció, després del 
saqueig de Menorca. El 30 d’agost, el virrei de Catalunya, García de Toledo 
comunica a tots els oficials del principat que les tropes que els jurats de Saragossa 
havien enviat a Catalunya, «per la vinguda de l’armada turquesa», retornaven a 
Aragó, ja que el perill havia passat. El virrei es mostra molt satisfet de la valuosa 
ajuda aragonesa i, sobretot, insisteix en la cordialitat entre les forces expedicionàries i 
la població barcelonina. L’estada de les tropes aragoneses a Catalunya va durar, 
doncs, uns vint dies. 

Com ja hem dit abans, el virregnat català de Diego Hurtado de Mendoza està 
comprès entre dues grans victòries de les esquadres de Felip II contra els turcs: la de 
Malta (1565) i la de Lepant (1571). 

El 27 de juny de 1565, arriben a Barcelona, per a fer-se a la vela tot seguit en 
direcció a Gènova i a Nàpols, les galeres espanyoles que, sota el comandament de 

García de Toledo, van contribuir decisivament que els turcs abandonessin el setge de 
Malta, després de la brillant resistència que oferiren el Gran Mestre, Joan de la 
Valette Parisot, i els seus cavallers. El 30 de juny, en fer-se les galeres novament a la 
mar des de Barcelona, el virrei de Catalunya, Diego Hurtado de Mendoza, tramet una 
comunicació de Felip II als bisbes del principat en la qual demana que «se facen 
pregàries a Nostre Senyor per a què sia servit donar-li victòria contra los turchs, 
confiant que ab los pios sufragis y ab la armada que envia contra dits turchs, haurà 
victòria d’ells». L’endemà, és a dir, el primer de juliol, el Dietari de l’Antic Consell 
Barceloní registra la notícia que una armada turca de 140 veles navega a l’altura de 
Malta. El 30 de setembre següent, en conèixer la retirada otomana, la ciutat comtal ho 
va celebrar amb una solemne processó i el cant d’un tedèum, «per la bona nova que la 
armada turquesa se era alsada de Malta». 

Però el perill turc continuava essent molt considerable. El ler de maig de 1566, el 
Dietari de l’Antic Consell Barceloní escriu: «Aprés dinar arribà a Barcelona correu 
d’Itàlia que deia com l’armada del turc era partida de Turquia ab CL galeres y moltas 
altres veles y vaixells, que seran en nombre de CCC veles y apportan, segons se diu, 
molts cavalls». La notícia era exagerada, ja que el vell sultà Soliman no podia fer un 
gran esforç en la Mediterrània tenint en compte que, a la vegada, es llançava a una 
ofensiva contra l’imperi, per terres hongareses. La flota turca sortí de Constantinoble 
el 20 de març amb un centenar de galeres, les quals van limitar-se a unes accions de 
saqueig pel litoral del mar Adriàtic. Aquí, però, van donar un gran disgust al virrei de 
Catalunya, Diego Hurtado de Mendoza, en apoderar-se, per cremar-la després, de la 
seva ciutat de Francavilla, en el regne de Nàpols. 

De totes maneres, cada notícia o simple rumor d’un moviment de les esquadres 
otomanes recordava als catalans la necessitat de vigilar els horitzons del mar, ja que 
sempre hi havia possibilitat d’una sorpresa desagradable. Així, per exemple, el 14 de 
juliol del mateix any 1566, Hurtado de Mendoza recorda al batlle de Mataró la 
necessitat que es preocupi molt de les «guardes», tant a la ciutat com a la platja: 
«Relació tenim de que en aqueixa vila no es té la diligència y cuidado que la 
ocurrència del temps requer». 

Pel gener de 1570, novament es té notícia a Barcelona de grans preparatius turcs. 
En començar la primavera, Felip II va definir la situació estratègica de la 
Mediterrània amb aquestes paraules, en escrit dirigit al virrei de Sardenya: «Este ano, 
durante el verano, una armada del turco amenaza sobre estas partes, por el 
levantamiento sucedido en lo de Granada y sperança que tiene que los moriscos que 
estan en nuestros reinos de Aragón y de València haràn el mismo motivo, y por 
parecerles también que tomando pie en esa isla» —es tracta de Sardenya— «y 
estando lo de Àfrica tan vecino, podran mejor los unos a los otros darse la mano». 

Durant els preparatius de la Lliga Santa, les esquadres de la qual assoliren la gran 
victòria de Lepant el 7 d’octubre de 1571, la situació general a la Mediterrània va 
desconcertar tant Felip II, que el rei, inexplicablement, donà l’ordre inaudita de 

l’evacuació total de les Balears, «per recel de la armada turquesa». La ciutat de 
Barcelona, en tenir notícia d’aquesta decisió del rei, va protestar enèrgicament davant 
el virrei Hurtado de Mendoza, fent notar els mals que provocaria, ja que els habitants 
de les illes, traslladats a la península, en perdre els seus béns, es veurien obligats a 
viure de la caritat pública; es perdrien les importacions de les illes (carn, bestiar, 
llanes i formatges); i la pèrdua estratègica seria enorme, a més d’abandonar a les 
bones una estació fonamental per a les relacions comercials entre Espanya i Itàlia. Per 
altra part, una vegada abandonades, les Balears serien ocupades immediatament pels 
moros d’Alger, els quals disposarien de bases immillorables per a incrementar les 
seves expedicions piràtiques contra el litoral llevantí i català. El virrei, Hurtado de 
Mendoza, plenament convençut de la pèrdua catastròfica que significaria el 
compliment de la disposició de Felip II, va prometre que traslladaria al rei el prec 
dels barcelonins i, a la vegada, procuraria personalment l’anul·lació de l’ordre 
esmentada. No coneixem el desenrotllament posterior d’aquest afer. És evident, però, 
que Felip II va rectificar. 

Diego Hurtado de Mendoza, que tantes energies havia emprat al servei de la 
política mediterrània hispànica, no va poder fruir de la brillant victòria de Lepant al 
front del govern de Catalunya. El seu successor en el virregnat català, Fernando de 
Toledo, prior de Castella, va fer l’entrada oficial a Barcelona el diumenge 27 de maig 
de 1571, és a dir, gairebé cinc mesos abans de la batalla. 

Sobre la batalla de Lepant, heus ací la magnífica descripció de Ferran Soldevila: 
«Lepant és el darrer fet naval on els catalans preponderen. És català Lluís de 
Requesens, lloctinent del generalíssim Joan d’Àustria i veritable dirigent dels estols; 
és català Joan de Cardona (del consell privat de don Joan), que amb vuit galeres 
avança a la descoberta i, ja arborada la lluita, impedeix intrèpidament, amb greu perill 
personal, el moviment de setze galeres turques que intentaven atacar de flanc; 
catalans, Montserrat Guardiola, Ferran Sanoquera, Enric de Cardona, Dimas de 
Boixadors, Miquel de Montcada (en el terç del qual combatia Cervantes), Alexandre i 
Joan de Torrelles, Guillem de Sant Climent i tants i tants d’altres que, en frase de 
Nicolau d’Olwer, “posen ben alt, encara una vegada —i serà la darrera— el nom de 
Catalunya en les aigües d’aquell golf de Corint que dos segles abans, en temps dels 
ducats d’Atenes i Neopàtria, era un llac català”». «Res no ens mostra tan 
eloqüentment», segueix dient Soldevila, «la part que els catalans van prendre a la 
batalla com el fet que d’una sola població costera, Sant Feliu de Guíxols, hi havia no 
menys que vuitanta oficials, i que la major part dels trofeus de victòria van ésser 
portats a Catalunya: el pavelló de l’almirall turc Alí-Baixà, dut per En Camisó de 
Sant Feliu de Guíxols a la seva terra, la “llàntia del rei moro”, fanal de la galera 
capitana, ofert al temple de Montserrat; el Sant Crist de la seu barcelonina, conegut 
amb el nom de Sant Crist de Lepant; la Verge de la Victòria del convent de Montsió. 
Banderes i gallardets —records i relíquies de la gran batalla— foren repartits per tot 
el país. La musa bel·licosa catalana va ressorgir un moment, en els poemes de Joan 

Pujol i Dionís Pont, i l’esperança d’haver aconseguit, a la fi, allunyar l’amenaça turca 
de les seves costes i d’haver ferit de mort la puixança naval dels otomans va afalagar 
Catalunya». 

La defensa contra les activitats piràtiques 


A mitjan segle xvi, la defensa de la Mediterrània espanyola contra els atacs de 
la pirateria barbaresca —Alger, principalment— és una preocupació constant. 
Els pirates, d’acord amb els turcs i moltes vegades, segons veurem més 
endavant, amb els moriscos de València i Andalusia, operen des de Sicília a Gibraltar. 
Els atacs per sorpresa els proporcionen queviures i riqueses, amb els saqueigs 
momentanis. A vegades, els objectius són més limitats. Una barca de moros s’acosta 
a la platja de nit. Els seus ocupants desembarquen i procuren capturar algunes 
persones, que després venen com a esclaus en el mercat d’Alger o bé reclamen 
rescats. La documentació de l’època registra molts casos de llicència que els virreis 
de Catalunya concedeixen a algun familiar d’un mariner capturat per demanar 
almoina, a fi de reunir la quantitat exigida per al seu rescat. Advertim que, durant el 
segle xvi, Espanya va convertir-se en refugi de molts fugitius de la dominació 
otomana, als quals va proporcionar ajuda. 

En començar l’any 1560, els pirates amenacen seriosament l’illa d’Eivissa, de tal 
manera que Felip II es veu obligat a ordenar al virrei de Catalunya, García de Toledo, 
que es preocupi de reforçar la defensa, així com també d’enviar blat a la seva 
guarnició. Al mateix temps, el rei comunica al virrei de València que faci refondre a 
Alacant una «culebrina grande y dos medios sacres» que ha enviat el governador 
d’Eivissa, «y hazer dellas una culebrina que alcance todo lo possible y sea bien 
reforzada, y del metal que quedare se hagan morteretes». Una vegada aquestes armes 
estiguin fabricades, les enviaran a Eivissa, per tal de reforçar la defensa de l’illa. 

Moltes vegades, a les preocupacions de caràcter defensiu s’afegeixen els 
problemes plantejats per la manca de subsistències. Ja ens hem referit abans al capítol 
de la misèria en el món mediterrani durant el segle xvi. Durant l’estiu de 1560, en 
escrit dirigit a l’arquebisbe de Càller (Sardenya), Felip II lamenta la manca de carns i 
de bestiar de treball que sofreix aquella illa, tenint en compte que abans «el mayor 
trato y negocio dese reino solia ser de lana, quesos y cueros». Abans sobraven els 
bous per a llaurar; en canvi, avui, els camperols es veuen obligats a cavar amb les 
aixades. L’empobriment de l’illa ha portat, com a conseqüència immediata, una crisi 
de la moralitat, que posen de relleu les « muchas supersticiones y pecados públicos, 
así de clérigos com las personas legas ». Podríem multiplicar els exemples. Hem fet 
aquesta referència per constatar dos fets: el lògic augment de la pirateria, en 
accentuar-se el procés de l’empobriment dels països mediterranis a la segona meitat 
del segle xvi, segons hem examinat en el capítol anterior; i el fet que l’esmentat 
procés coincideixi amb la fase de la recuperació hispànica en el mar llatí. 

La ressenya detallada de les expedicions piràtiques exigiria moltes planes. El 3 
d’agost de 1563, el virrei de Catalunya, García de Toledo, comunica a tots els oficials 
del principat que unes «fustes» de moros han capturat la galera capitana del duc de 

Florència, a la costa catalana. Aprofitant la confusió de l’abordatge, molts esclaus que 
anaven en l’esmentada galera van fugir nedant i han de trobar-se, amagats, pels 
pobles de la marina. 

Barcelona va passar unes hores de pànic el 25 de juny de 1564, en fondejar setze 
galeres de moros a la desembocadura del Besòs. Després del desembarcament, els 
seus ocupants anaren fins a Sant Adrià, cremaren una part de la casa de N’Alsina de 
Badalona i moltes garbes de blat, s’emportaren 355 xais de Badalona i capturaren una 
dona i dues criatures. Dos mesos després —agost—, diverses naus de moros i turcs 
fan una ràtzia pels pobles mariners de Mallorca i Menorca i s’emporten molts captius. 

Les dues expedicions piràtiques que acabem de referir, a més de provocar una 
gran indignació, van donar molta pressa a les mesures de caràcter defensiu, 
particularment pel que fa referència a la construcció de fortificacions a la costa i als 
serveis de vigilància. A les Balears, el pànic fou molt gran, mentre la població sofria 
l’assot de la pesta. Tothom recordava els esdeveniments de l’any 1558, quan una flota 
turca, sota el comandament de Piali Paixà, havia ocupat Ciutadella i saquejat 
Menorca. 

De totes maneres, el procés de les fortificacions marxa amb una lentitud 
exasperant, ja que sempre hi ha una qüestió prèvia: la manca de diners. Per cada 
ducat disponible, les necessitats s’acumulen i cal guardar un torn. El 31 de gener de 
1566, Felip II ordena a Diego Hurtado de Mendoza que estudiï el problema de 
fortificar la costa del principat de Catalunya i que informi després amb tota mena de 
detalls. El rei fa ressaltar el gran benefici que han reportat les torres construïdes «en 
la marina del nuestro reino de València, que después que se edificaron ningún 
hombre se ha cautivado en dicho reyno». Felip II creu que podria fer-se el mateix a la 
costa de Catalunya i del comtat del Rosselló, és a dir, unes quantes torres amb petites 
guarnicions que disposessin d’algunes peces d’artilleria. Això evitaria que les 
«fustes» de moros poguessin acostar-se al litoral. El punt més perillós era els Alfacs, 
«receptàculo principal de todos los navíos de turcos que vienen a hacer dahos». El 
12 de maig del mateix any, el rei palesa el seu agraïment als conselleres de Barcelona, 
perquè han decidit construir una torre fortificada al cap Llobregat, a despeses de la 
ciutat. Felip II, sempre amb preocupacions financeres, demana que aquesta acció 
sigui imitada per les altres ciutats i viles del litoral català. 

D’ara endavant, els projectes de construir fortificacions en els llocs més 
amenaçats es van repetint contínuament, i alguns d’ells es porten a la realitat. El 9 
d’agost de 1566, Diego Hurtado de Mendoza parla de la necessitat absoluta de 
fortificar el port de Salou. El 10 de setembre del mateix any, des del Bosque de 
Segòvia, Felip II escriu al virrei de Catalunya acusant rebut del « apuntamiento que se 
ha tornado sobre la torre que se ha de hacer en Cap de Creus», de tanta importància 
per a assegurar el sector nord de la costa catalana. Més endavant —16 d’octubre— 
consta que van començar les obres per a la construcció d’una torre fortificada als 
Alfacs, projecte que es venia ajornant des de l’època de Carles V. Aquells dies van 

ésser vistes dotze galeres de moros prop del port dels Alfacs. 

El dilluns 19 d’agost de 1566, el virrei, Hurtado de Mendoza, i els consellers de 
Barcelona van anar «al cap de Llobregat per posar la primera pedra en la torre que de 
nou fa fer la ciutat de Barcelona al cap de Llobregat per deffensar que los turchs no 
pugueu prendre ayguada, y posà dita primera pedra lo dit Excel·lentíssim Lochtinent 
general». 

El 27 de maig de 1567, Diego Hurtado de Mendoza comunica a tots els oficials 
del Principat i comtats que ha ordenat al comissari reial Janot Rius que es preocupi 
d’aplegar «cals, pedra, lenya e altres qualsevol coses necessàries per a la torre que es 
fa al cap de Llobregat per deffensió de l’aygua y altrament per guardar que los moros 
no puguen desembarcar ni fer ayguada, ni provehir-se, ni dampnificar». El comissari 
Rius podrà obligar a treballar els homes necessaris, així com també segrestar 
temporalment el bestiar, carros i naus necessaris per al transport dels materials. 

En començar el mes de juliol del mateix any (1567), la ciutat de Barcelona i tot el 
litoral català van viure uns dies de pànic, «per rahó de noves de moltes fustes de 
moros que són eixides de Berberia». Això va fer que hagués de muntar-se un servei 
de guàrdies, de dia i de nit. 

Aquestes amenaces constants expliquen que la construcció de punts fortificats es 
mantingui constantment en primer pla, sobretot pel que fa referència als Alfacs i a 
Salou, on els turcs i corsaris, «per tenir lo lloch tant segur com si fossen en terres 
pròpies, se vénen a recollir allí molt sovint, y així fer ayguada y carnalatge en aquella 
terra», mentre roben i segresten tots els mariners que troben. Per a la fortificació de 
Salou, la ciutat de Tortosa ha ofert pagar vint sous per foc. Però la penúria econòmica 
constant de la monarquia fa que les realitats estiguin molt lluny de les necessitats i, 
per tant, que moltes vegades tot acabi en bons desigs i en paperam burocràtic. 

Mentrestant, la ciutat de Barcelona es preocupava d’organitzar la defensa amb els 
seus propis mitjans. Així, el 12 de setembre de 1570 arriba al port de la ciutat dels 
comtes la nau d’En Tomis de Scorxabucco, de Ragusa, «de port de 7.000 salmes». 
Procedeix de Gènova i desembarca les vint-i-quatre peces d’artilleria que els 
consellers han comprat a la capital de Ligúria per a la defensa de les platges 
barcelonines. Aquestes armes són «dotze sacres i dotze mitjos sacres i, a més, 7.000 
pilotes de ferro colat per dites pesses». 

Catalunya i la rebel·lió dels moriscos de Granada 


N o hem d’estudiar aquí l’alçament dels moriscos granadins —més endavant en 
direm algunes coses—, que va plantejar una guerra cruel a Felip II (1568- 
1570). Per la seva significació de valuosa ajuda a la pressió otomana i 
barbaresca, l’alçament dels moriscos va constituir un factor important entre els que 
determinaren la crisi hispànica de 1568, causa primordial del viratge polític de Felip 
II, l’estudi del qual, pel que fa referència a Catalunya, és l’objectiu principal d’aquest 
llibre. No hem de perdre de vista —ja ho hem dit abans— que els moriscos 
representen, volens, nolens, respecte del turcs, un paper semblant al dels bandolers 
catalans, hugonots francesos i rebels dels Països Baixos respecte del calvinisme. Tots 
aquests factors adversos coincideixen cronològicament —en línies generals— i 
determinen l’esmentada crisi en la posició d’Espanya, i, per tant, amb la resposta de 
Felip II, contribueixen en gran manera a condicionar l’esdevenidor del país. 

La rebel·lió dels moriscos granadins va iniciar-se, com hem dit abans, l’any 1568 
quan Andalusia i ambdues Castelles es trobaven gairebé exhaurides d’homes aptes 
per a anar a combatre’ls, a conseqüència de les lleves efectuades pel reclutament dels 
terços que, amb el famós duc d’Alba, el rei envià a Flandes, a combatre la rebel·lió 
dels Països Baixos. Aquest fet explica les dificultats immediates en què va trobar-se 
Felip II. Poques vegades s’ha tingut en compte que les forces de Joan d’Àustria, que 
dominaren la rebel·lió morisca l’any 1570, estigueren nodrides, en part considerable, 
per catalans. 

Un català il·lustre, molt destacat entre els col·laboradors del Rei Prudent, En 
Lluís de Requesens, va anar personalment a Granada a combatre la rebel·lió morisca. 
A últims d’abril de 1569 es té notícia a Barcelona que les vint-i-quatre galeres, al 
front de les quals Requesens va embarcar a Itàlia en direcció a Andalusia, «han patit 
gran naufràgio». Afortunadament, la nau capitana, amb el cap de l’expedició i altres, 
poden desembarcar a la costa andalusa. 

El rei demana més homes a tothom per augmentar els seus exèrcits, que combaten 
la rebel·lió morisca. El virrei de Catalunya, Diego Hurtado de Mendoza, mentre 
puguin proporcionar ajuda militar, no vacil·la a concedir guiatges a tots els habitants 
del Principat i comtats que tenen alguna qüestió pendent amb la justícia, si 
accedeixen a anar a la guerra de Granada. En aquest cas es troben les quadrilles de 
bandolers. És la primera vegada —després el sistema es generalitza i són molts els 
bandolers que obtenen el perdó a canvi d’enrolar-se en els terços d’Itàlia i de Flandes 
— en què alguns bandolers redimeixen els seus delictes amb serveis militars prestats 
al rei. A primers de maig de 1569, Antich Sarriera, cavaller de Santiago, recluta a 
Catalunya una lleva de mil voluntaris per al mateix fi. 

El 18 de maig del mateix any, l’esmentat virrei expressa la seva satisfacció pel fet 
que són molts els catalans que volen anar a servir el rei en la guerra de Granada, i 
ordena que es proporcioni allotjament als soldats catalans, aragonesos, valencians i 

francesos, allistats en les companyies de Joan Bohil d’Arenís, en espera d’ésser 
embarcats. 

Mentrestant, el reclutament continuava per diferents indrets del principat i 
comtats, i els allistats es dirigien a Barcelona, on esperaven el moment d’embarcar. 
Consta que el dia 24 de juny de 1569 arribaren al port d’aquesta ciutat divuit «galeres 
de ponent, en les quals embarquen en direcció a la costa d’Andalusia els soldats que 
són estats fets en aquest Principat per combatre contra els moriscos de Granada». 
Aquestes forces, sota el comandament d’En Lluís de Requesens, van assolir una 
brillant victòria contra els moriscos en la batalla de Vélez-Màlaga. En aquesta acció 
de guerra, segons refereix el Dietari del Consell Barceloní, tantes vegades esmentat, 
«fonch nafrat un fill de mossèn Francesch Anthoni Setantí, d’esta ciutat y altres molts 
cathalans». 

Un dels indrets del principat de Catalunya que va proporcionar més soldats per a 
la guerra de Granada fou l’Empordà: quatre companyies d’infanteria, sota el 
comandament respectiu de mossèn Sarriera, mossèn Malla, mossèn Lupià i mossèn 
Puig. Aquests soldats arribaren a Barcelona els dies 29 i 30 de juny de 1569, per ésser 
immediatament embarcats amb destí a Andalusia. 

L’annalista Josep Feliu de la Penya, després de ponderar la importància de la 
intervenció catalana en la guerra de Granada contra els moriscos revoltats, va 
entretenir-se a confeccionar una llista dels catalans que més varen distingir-se en les 
diverses accions bèl·liques en què prengueren part. En la llista d’honor, hi figuren els 
noms de Joan de Çanoguera, Joan Pons, Pere Martí d’Aldana, Joan Pont i Joan de 
Cardona. Hem de suposar que l’esmentat autor no hi va incloure el nom d’En Lluís 
de Requesens, pel fet que aquest simbolitzava tota la cooperació de Catalunya a la 
política de Felip II en aquells anys veritablement decisius. El nom d’En Requesens 
haurà de sonar després a Lepant i a Flandes, és a dir, contra els dos grans adversaris 
de Felip II: els musulmans i els protestants. 

La qüestió morisca i la conjuntura internacional durant 

el regnat de Felip II 


A l’Espanya del segle xvi, una minoria nacional perfectament definida, la dels 
moriscos, va plantejar a l’Estat greus problemes, tant a l’interior com en les 
relacions internacionals. Dissidents en matèria religiosa, els moriscos van 
constituir sempre (millor dit: va partir-se de la base que així era, efectivament) una 
«cinquena columna», almenys en potència, vinculada a qualsevol eventualitat de la 
lluita mediterrània entre Espanya i Turquia. A més, quan la crisi religiosa del 
Cinccents va obrir un abisme entre Espanya i els països protestants, els moriscos 
solien entrar sovint en els horitzons dels adversaris de la posició espanyola. Amb una 
probable rebel·lió morisca van especular, per exemple, Antonio Pérez, el secretari de 
Felip II, després de la seva fugida al Bearn, i els mateixos hugonots francesos. 

És gairebé impossible determinar amb exactitud la potencialitat numèrica de les 
minoria morisca a l’Espanya de la segona meitat del segle xvi. Les nostres 
investigacions, limitades als països de la Corona d’Aragó, han resolt el problema pel 
que fa referència als moriscos de la conca de l’Ebre, és a dir, del regne d’Aragó; i han 
confirmat les xifres donades pels historiadors quant als moriscos de València. En 
canvi, han demostrat que era molt exagerada la xifra que els autors donaven dels 
moriscos de Catalunya: 50.000. 

Els moriscos aragonesos es concentraven en els poblats de les riberes de l’Ebre i 
dels seus tributaris Queiles, Huecha, Jalón, Huerva, Aguas, Martín, Guadalope i 
Matarranya (per la dreta), i del Cinca, Alcanadre i Isuela (per l’esquerra). El nombre 
total de la població morisca aragonesa, segons un cens que nosaltres hem publicat, 
era l’any 1609, de 14.109 cases o veïns i 70.545 persones, que representaven, llavors, 
el 20 per 100 de la població total del regne (350.000 habitants). Pel que es refereix a 
València, la població morisca pot avaluar-se en unes 170.000 persones, 
representatives del 34 per 100 de la població total (500.000 ànimes). Quant a 
Catalunya, els moriscos, limitats a les valls del Segre i de l’Ebre, no devien passar 
segurament de 5.000 persones. 

Operant amb aquestes xifres, la població morisca a la Corona d’Aragó sumava 
unes 250.000 persones, que a finals del segle xvi representaven el 20 per 100 del total 
d’aquella (1.200.000 persones). A la Corona d’Aragó vivia, doncs, la meitat de la 
població morisca d’Espanya. Els 250.000 moriscos restants es repartirien així: 80.000 
a Andalusia, 64.000 a Castella, la Manxa i Extremadura, 6.000 al Camp de Calatrava, 
2.000 a la Vall de Ricote (Múrcia) i la resta, distribuïda per diversos indrets del país. 

Els grans nuclis de població morisca radicaven, doncs, a València, Aragó i 
Andalusia. A les dues primeres regions citades, el morisc era, en general, un 
treballador del camp, un pagès i vassall dels nobles latifundistes, els quals el 
defensaven sempre contra l’acció dels inquisidors i dels oficials reials. Un autor 

modern, el nord-americà Hamilton, ha comparat la situació dels moriscos vassalls 
dels senyors territorials a Espanya amb els negres del sud dels Estats Units, esclaus i 
protegits pels grans latifundistes. A conseqüència de la rebel·lió granadina de 1568, 
els moriscos que vivien en aquells indrets van ésser dispersats per les tropes de Joan 
d’Àustria i distribuïts per Castella. Els grans nuclis de població morisca en terres 
senyorials, València i Aragó confluïen a la vall inferior de EEbre, al sud de l’actual 
«província» de Tarragona. La Catalunya Vella visqué, en canvi, al marge de l’Islam. 

Els moriscos d’Espanya, com a bons mediterranis, eren amants de la vida 
nòmada. Això va fer que existís un notable corrent migratori cap als països estrangers 
pels passos del Pirineu, que des de Marsella a Venècia guanyava els ports de Llevant 
(Turquia) i del nord de l’Àfrica. Sovintejaven, també, les expedicions dels moros 
africans que visitaven els seus parents o coreligionaris d’Espanya. De nit i amb el 
més gran secret, fondegen a la platja i amaguen la barca. En disposar-se al retorn, 
procuren fer algun captiu cristià per vendre’l com a esclau en el mercat d’Alger. 

Ens interessa de destacar, especialment, les relacions de la qüestió morisca amb el 
panorama general de l’estratègia mediterrània hispano-turca-nord-africana durant el 
regnat de Felip II. L’any 1558, ja ho hem dit abans, una flota turca, comandada per 
Piali Paixà, s’apodera de Ciutadella, a Menorca. Immediatament es presenta l’alarma 
a València, on tothom creu possible una revolta morisca. Un any després, Testat 
d’agitació s’ha fet extensiu als moriscos de la vall de l’Ebre. Els inquisidors d’Aragó, 
esporuguits, decideixen decretar el desarmament dels cristians nous, però els barons 
s’hi oposen i aconsegueixen que el rei anul·li el decret. El 1560, Felip II ordena al 
duc de Sogorb, capità general de València, que adopti precaucions per a resistir un 
possible atac dels pirates. En aquest document, el rei autoritza tots els cristians perquè 
puguin apoderar-se dels efectes de tots els moriscos que intentin fugir i embarcar-se 
en les naus sarraïnes. 

El fracassat intent turc d’apoderar-se de Malta l’any 1565 va comptar amb una 
activa participació morisca. Consta que, quan García de Toledo va enviar les seves 
galeres en auxili de l’illa, els turcs iniciaven una ofensiva per la traïció d’un morisc 
espanyol, el qual va posar en coneixement de Piali Paixà que els cristians 
desembarcats només eren 5.000. L’any següent —1566— els moriscos de Granada 
esperaven T arribada de la flota turca, que suposaven victoriosa a Malta, per començar 
la revolta andalusa. 

La rebel·lió dels moriscos granadins va començar l’any 1568 i no fou dominada 
fins el 1570, quan Felip II decidí privar els moriscos combatents de la muntanya del 
valuós auxili que els proporcionaven els seus germans de raça del pla. Aquesta guerra 
tingué una gran ressonància internacional. Està fora de dubtes que els èxits turcs, 
entre 1522 i 1538 (victòries de Rodes i la Prevesa) obriren tota mena d’esperances als 
moriscos d’Espanya. L’any 1569, en plena rebel·lió morisca a les Alpujarres, va 
discutir-se a Constantinoble la possibilitat d’una intervenció naval a Ponent. Segons 
Braudel, l’aixecament dels moriscos granadins va condicionar un desequilibri 

favorable a l’Orient en la lluita mediterrània hispano-turca. Les repercussions 
immediates tingueren lloc l’any 1570: la conquesta de Tunis per Euldj Alí i l’atac a 
Xipre. I, a la vegada, les conseqüències immediates d’aquesta reacció otomana foren 
la signatura del tractat de la Lliga Santa i la gran victòria cristiana de Lepant. 

Ja hem dit abans que, durant la primavera de l’any 1570, Felip II va definir la 
situació estratègica a la Mediterrània amb les següents paraules, en escrit dirigit al 
virrei de Sardenya: «Este ano, durante el verano, una armada del turco amenaza 
sobre estas partes, por el levantamiento sucedido en lo de Granada y esperança que 
tiene que los moriscos que estan en nuestros reinos de Aragón y València haràn el 
mismo motivo, y por parecerles también que tomando pie en esa isla» —Sardenya— 
«y estando lo de Àfrica tan vecino, podran mejor los unos a los otros darse la mano». 

Aquesta pressió otomana exerceix també una considerable influència en el gran 
viratge de Felip II, que estudiem en el capítol V. Amb les adversitats, creixen els 
sentiments religiosos del rei, que sembla inclinar-se cada dia més vers una actitud 
providencialista. Així, el dia 11 de març de 1570, des de Còrdova, Felip II escriu a les 
jerarquies eclesiàstiques dels seus Estats: «Por lo que el ano passado os mandamos 
escrivir tendréis entendido el estado de las cosas de la christiandad y la necesidad 
que ha havido y ay de suplicar a Nuestro Sehor las tenga en su mano, guíe y 
encamine a su sancto servicio..., porque la necesidad crece cada día de nuevo, 
teniéndose aviso que la armada del turco, común enemigo de la christiandad, ha de 
venir este verano, no sólo a ponerse sobre la Goleta, mas aun a socorrer y animar a 
los moriscos levantados en el reyno de Granada..., y ser el verdadero remedio el de 
la oración...». El rei exhorta tots els clergues a celebrar cultes i oferir pregàries per la 
victòria, i, a més, que «los confesores encomienden a los penitentes, quando les 
confessaran y dieren el Sanctíssimo Sacramento, que hagan particular oración por 
esto, pues es de creer la haràn en buen estado, con lo cual speramos de su 
benignidad y clemencia que havrà misericòrdia de nos». Felip II els encomana, 
també, que en tots els convents «se haga particular y continua oración por una 
religiosa, que sin falta esté delante del Sanctísimo Sacramento, y que de noche y 
después de recogidas y cerradas las puertas, porque sea con mas devoción y 
atención, se hagan procesiones y disciplinas y ayunos algunos días por los 
religiosos». Aquest text és veritablement important per a ajudar a comprendre la 
psicologia de Felip II i, d’una manera particular, la intensitat del drama íntim del rei 
en plena ofensiva islàmica i calvinista. 

Continuant l’exposició de les relacions entre els moriscos i la situació 
internacional, hem de manifestar que, després de Lepant, les conquestes otomanes de 
Tunis i la Goleta plantejaven novament la qüestió dels cristians nous del litoral 
valencià. El rei envia a València els plans del famós enginyer Joan Baptista Antonelli 
referents a la fortificació de la costa. Una autoritat valenciana, que no hem pogut 
identificar, va plantejar el problema en els següents termes: «Nunca con tanta razón 
se pudo temer en este reino y su corona del turco y sus aliados como al presente, por 

que nunca los avisos de emprendernos han sido tan multiplicados y tantos, nunca con 
tanta certidumbre, nunca con tanta conformidad, que viniendo de diversas tierras y 
apartadas provincias concuerdan todos en una misma cosa, nunca los han dado 
personas tan graves ni de tanto crédito, inteligencia y confianza, nunca se han visto 
apariencias y movimientos que tanto nos confirma en esta opinión, allende que los 
andamientos del turco nos dan dello evidencia manifiesta, porque la jornada de La 
Goleta, iqué otro no significo que querer ocupar aquélla para tener mas segura y 
mas libre venida a Espaha? La presa del reino de Fez, iqué nos muestra sino querer 
tener puerto seguro en Poniente y a un paso de Espaha, de donde nos pueda 
acometery emprender a su salvo, de donde pueda avituallar su exércitoy armada, de 
donde le sobra la gente, las municiones, los caballos y los demàs pertrechos para la 
guerra, de donde en effecto haga lo que en la destrucción de Espaha del mismo 
puesto hizieron los africanos? Concurre con esto que estando el turco hostigado por 
la victorià passaday siendo solicitado de los moriscos de Espaha...». 

Afortunadament, aquestes temences no es van complir. 

L’any 1580, la incorporació de Portugal a la seva Corona va permetre a Felip II el 
domini de la gran façana europea de l’Atlàntic occidental, condició prèvia de la 
suprema lluita del monarca de l’Escorial contra Anglaterra. Però a la solidesa 
peninsular pel costat de l’Oceà s’oposava la precària situació de la façana 
mediterrània, a causa dels moriscos valencians, i del Pirineu, pels moriscos 
aragonesos i els bandolers catalans. Això explica que un Consell reunit a Lisboa l’any 
1582 decidís expel·lir els moriscos. Però la gravetat de la situació internacional i els 
mals que es causarien a l’economia espanyola feren que Felip II no es decidís a fer 
l’últim pas. 

Des d’aquest moment, la qüestió morisca a la Corona d’Aragó és inseparable dels 
conflictes entre Espanya i França. L’any 1585 començà la guerra civil aragonesa 
entre moriscos i muntanyesos, en la qual els primers foren ajudats pels senyors 
latifundistes i els bearnesos, és a dir, els calvinistes francesos. Més endavant, les 
alteracions d’Aragó produïdes per la fugida d’Antonio Pérez i els intents d’aquest des 
de França augmentaren la tibantor del problema morisc. Consta que durant els anys 
1589-1591 es parlà a Constantinoble de la possibilitat d’equipar tres-centes galeres en 
ajuda dels moriscos d’Espanya, dels quals es deia que s’havien rebel·lat. 

La guerra de Felip II contra els protestants francesos, amb els intents d’Antonio 
Pérez i del bearnès Enric de Borbó (futur Enric IV de França), expliquen que el Rei 
Prudent decidís el desarmament dels moriscos aragonesos l’any 1593. Després, com 
una mostra més de les eternes vacil·lacions del rei, s’havia de començar de nou amb 
un assaig de política blanda. 

Aquest bons propòsits, però, fracassaren rotundament. En efecte, la consolidació 
d’Enric IV a França, després d’haver-se convertit al catolicisme (1595) —a ell hom 
atribueix la frase «París bé val una missa»— no va significar la pau amb Espanya, 
sinó tot el contrari. L’any següent —1596— el tractat de Greenwich va reunir les 

forces de la gran coalició antifilipista de l’Occident europeu: França, Anglaterra i 
Holanda. Els darrers anys de l’Espanya de Felip II s’anunciaven plens de tristor. Una 
vegada més, els seus adversaris compten amb els moriscos: Enric IV de França, amb 
els del regne d’Aragó; Anglaterra i Holanda, les esquadres de las quals saquegen 
Cadis el mateix any 1596, amb els de Sevilla i d’Andalusia en general, segons temen 
les autoritats espanyoles. 

La guerra entre Felip II i els aliats de Greenwich obliga el govern espanyol a 
vigilar estretament els moviments dels moriscos. Quan va sonar l’última campanada 
de la pau —tractat hispano-francès de Vervins, de 1598; pau de Londres amb 
Anglaterra, de 1604; treva dels Dotze Anys, amb Holanda, de 1609—, l’Espanya de 
Felip III i del duc de Lerma va posar fi a la qüestió morisca amb l’expulsió dels 
anomenats cristians nous. 

Advertim que els únics moriscos exceptuats oficialment, en part, d’ésser 
expel·lits foren els catalans del bisbat de Tortosa, gràcies a la intervenció del titular 
de la Seu. L’any 1600, el jesuïta Pere Gil deia dels moriscos catalans que «eren pochs 
y bons christians». 

- III — 

La frontera pirinenca. Pressió dels hugonots francesos 

Consideracions generals 


D esprés d’haver estudiat la pressió otomana i la pirateria africana a la costa de 
Catalunya, és a dir, l’ofensiva del món oriental pel seu àmbit característic, el 
mar, analitzem ara la pressió de l’Europa moderna, representada pels 
hugonots de França, a la frontera del Pirineu. Ja hem advertit que la difusió de les 
doctrines de Calví per l’Occident d’Europa, dels Països Baixos al Midi francès, van 
portar el protestantisme a les fronteres d’Espanya i el perill no es plantejava a 
Castella, a causa de la seva posició en el centre de la península, sinó a la perifèria 
pirinenca —Navarra, Aragó i Catalunya— en contacte immediat amb els nuclis 
reformats. Per això, ja ho hem dit abans, la situació geogràfica d’aquests països — 
balcó mediterrani i europeu d’Espanya— va fer que s’hi decidís el xoc ideològic que 
portaria el monarca de l’Escorial a la impermeabilització d’Espanya. 

No continuem per aquest camí, ja que, aquesta tesi, ens correspon desenrotllar-la 
—i fonamentar-la— més endavant. De totes maneres, calia apuntar-la, com a 
introducció a l’estudi dels problemes plantejats pel veïnatge amb França. 

Analitzem, doncs, ara, les complexes qüestions de l’àmbit geogràfic pirinenc, 
com una zona de contacte entre Espanya i França. Quan Hurtado de Mendoza pren 
possessió del càrrec de virrei de Catalunya, els dos països estan en pau, encara que ja 
han esclatat les guerres franceses de religió. Ha de transcórrer un segle, fins al tractat 
de 1659, perquè la frontera sigui considerada com una divisòria geomètrica lineal. 
Això vol dir que, en el període que estudiem, el Pirineu és encara una zona 
políticament de transició, on les influències hispano-franceses donen una 
característica pròpia. És veritat que també fa un segle que ha fracassat l’intent de 
Gastó IV de Foix de crear un gran Estat pirinenc entre França i la Corona d’Aragó, de 
la mateixa manera que un destacat contemporani seu, Carles el Temerari de 
Borgonya, va voler establir un nucli territorial independent a Renània, entre França i 
l’imperi alemany. Però durant el segle xvi el Pirineu és testimoni d’un poderós 
corrent immigratori francès, d’un actiu contraban i d’un contacte extraordinàriament 
dinàmic entre ambdós vessants. Aquest dinamisme, tan oposat a la rigidesa de les 
fronteres geomètriques que inventa el racionalisme francès a la segona meitat del 
segle xvn, explica els contactes entre els dissidents: hugonots francesos i bandolers 
catalans, que estudiem en aquest capítol. 

El corrent immigratori francès i les temences de contagi 

ideològic 


C onsiderat avui com un dels factors favorables al desenrotllament demogràfic 
de Catalunya, el corrent immigratori francès va tenir molta importància com a 
fet social entre els segles xv i xvm, per a assolir el moment culminant a la 
segona meitat del xvi. Com escriuen Giralt i Nadal, «las conmociones político- 
sociales de Cataluna bajo el reinado de Juan II y las pestes subsiguientes motivaron 
una depresión demogràfica. Comparando los censos del siglo xiv con el de 1553, 
resulta que Cataluna disminuyó en habitantes. Gascones bearneses y foixenses 
vienen a ocupar, entre tanto, los mansos que la agitación remensa y la peste han 
dejado baldíos. La población rural de Cataluna acrecienta en su seno el número de 
jornaleros franceses. Para la segunda mitad del siglo xvi, la continua constatación 
del origen francès de los mozos de labranza, pastores y jornaleros permite afirmar la 
existència de un proletariado rural que tuvo aquel origen. Las ciudades y núcleos 
urbanos ejercieron, asimismo, una poderosa atracción sobre estos inmigrantes. Un 
sinfín de arrieros, peones, criados y vendedores ambulantes oriundos de Francia 
pululaba por nuestras ciudades. No faltaban tampoco artesanos (albaniles, 
serradores, vidrieros) ni grandes comerciantes, aunque éstos últimos preferían 
ejercer su actividad en los puertos de Andalucía, que las flotas de Indias convertían 
en el principal emporio mercantil del mundo... Por su origen, estos franceses» —els 
que immigraven a Catalunya— «eran gentes del Midi. Su localización sobre el mapa 
de Francia revela una fuerte dispersión humana en las regiones del Pirineo (Tarbes, 
Comminges, Foix, Couserans) y otras menos notables en Rouergue, Quercy, Limoges, 
llegando a su límite en el Macizo Central ». 

Des del moment en què Felip II va tenir plena consciència de l’expansió de focus 
hugonots pel Midi francès —en realitat, des de la pau amb França de Cateau- 
Cambrésis de 1559— va encarregar la més estreta vigilància als inquisidors de 
Catalunya. Com veurem, el rei estava convençut que els immigrants podien 
representar un perill de contagi ideològic. El 8 de maig de 1560, Felip II escriu al 
virrei de Catalunya, García de Toledo: «Ya sabéis en lo que andan en Francia los 
errores de la mala secta de Lutero y el peligro que ay de danyarse essa tierra por la 
vezindad que tiene con la de Francia, y aunque para evitar esto se procuran todos los 
remedios posibles, entre ellos nos ha parecido serà que los inquisidores den una 
vuelta por los lugares desse principado y condados que stàn a frontera de las tierra 
de Bandome donde según tenemos entendido es el mayor mal, para prohibir que no 
salte en ellos, y aunque siendo cosa que toca a la religión christiana, de la qual vos 
sois tan gran zelador, nos ha parecido mandar hacer ésta por deziros y encargaros 
que en esto favorezcàis a los inquisidores en todo lo que fuere menester, mandando a 
los vegueres, bayles y otras personas que fuese menester les den toda la gente, ayuda 

y favor que les pidieren y huviese menester, y si os pareciere que conviniese màs 
daries algunos de los soldados que residen en la frontera que vayan en su companía 
y siguimiento, que de toda la buena dirección deste negocio recibiremos de vos 
mucho contentamiento y servicio». Immediatament, l’arquebisbe de Sevilla, 
inquisidor general, va enviar al Principat i comtats l’inquisidor Cervantes «por estar 
essa tierra muy vezina de Francia, donde han crescido estos herrores de la mala 
secta de Luthero». 

Vigilància a les fronteres i a l’interior del país. El 16 de maig de 1561 va tenir lloc 
a la plaça del Rei, de Barcelona, un acte de fe; gairebé tots els acusats eren francesos: 
«Aquest dia al dematí los Reverents Inquisidors feren auto de fe en la plaça del Rey 
de la present ciutat y tragueren 21 penitenciats y entre ells hi havia una dona, los 
demés eran francesos y un castellà, y eran penitenciats alguns per ésser estats en 
errors herètiques, altres per bígamos y no fou cremat nigú d’ells. Alguns foren 
assotats y dats a galera, altres a portar gramalla condempnats». 

La temença —repetim, real o imaginària— al contagi protestant explica les 
mesures restrictives adoptades per Felip II davant el corrent immigratori francès. 
Així, el 8 de novembre de 1561, el rei ordena al virrei de Catalunya, García de 
Toledo, que procuri posar-hi tots els impediments possibles, sense violar la pau de 
Cateau-Cambrésis: « por andar por allà mucho la mala secta de Luthero convendría 
vedar por essas partes el tracto de Francia». Pocs dies després —12 de novembre— 
el rei insisteix novament. El document és importantíssim per a estudiar el caràcter 
minuciós del monarca de TEscorial. Creu indispensable escatir quines són les 
creences religioses dels immigrants gascons, i la millor solució seria « que los 
ordinarios eclesiàsticos y sus vicarios generales, a quienes esto toca particularmente, 
examinen con gran cuidado en sus diòcesis esta gente extranjera que entra y 
hallaran en sus districtos, si son buenos christianos, si oyen misa y si se confiesan y 
saben las oraciones y hazen lo que los catthólicos, porque deste examen se podrà 
entender los que no son catthólicos». El rei va comunicar les mateixes instruccions al 
governador del regne d’Aragó. 

La primera mesura concreta que coneixem, dictada contra els immigrants 
francesos, és del dia 16 de setembre de l’any 1562. El virrei García de Toledo disposa 
que tots els immigrants francesos entrats a Catalunya des del dia primer de gener de 
1561 han de proveir-se d’un « billete o bollari», expedit per les autoritats de la seva 
residència. Tots aquells que, entrats després de la data abans citada, no tinguin el 
document respectiu seran arrestats. 

Com és natural, les mesures restrictives van augmentar quan va començar 
l’organització de quadrilles i, a la vegada, les contínues agitacions i alarmes per la 
frontera. Sovint va arribar-se àdhuc a la confiscació de béns. Precisament un dels 
beneficiats amb el caràcter de ayuda de costa dels béns de francesos del Principat i 
comtats va ésser Gonzalo Pérez, pare del famós secretari de Felip II, Antonio Pérez. 

Les relacions hispano-franceses en començar les guerres 

de religió 


L a rivalitat hispano-francesa que havia presidit la primera meitat del segle xvi, 
és a dir, l’època de Carles V, va acabar-se l’any 1559 amb la signatura del 
tractat de pau de Cateau-Cambrésis, estatut diplomàtic que va presidir els 
destins de la gran política internacional de l’Occident europeu durant la segona meitat 
de la centúria (regnat de Felip II). El tractat esmentat, signat el 3 d’abril, fou publicat 
a Barcelona els dies 27 i 28 —dijous i divendres— del mateix mes. Amb aquest 
motiu els consellers de la ciutat assistiren a un solemne tedèum, celebrat a la Seu. 

En començar les guerres de religió, les relacions entre Espanya i França, són, 
doncs, bones, i així les qualifica diverses vegades, com veurem, el virrei de 
Catalunya, Diego Hurtado de Mendoza. Això no vol dir que aquest no adopti 
precaucions a la frontera i procuri fiscalitzar el corrent immigratori. Però no motiva 
aquestes mesures la conducta de la monarquia francesa, sinó el partit protestant — 
hugonots—, força nombrós i ben organitzat, sobretot pel Midi, és a dir, a les regions 
especialment perilloses perquè es troben a la frontera de Catalunya. 

Les guerres de religió van començar a França l’any 1562, encara que sense la 
transcendència internacional que tingueren des de 1568. Després d’haver pres 
possessió del càrrec de virrei, Hurtado de Mendoza, seguint instruccions de Felip II, 
va fer una visita d’inspecció als castells de la frontera. Va trobar-ho tot en un estat 
força lamentable, amb forces molt reduïdes i fortificacions més insuficients encara. El 
rei recomanava, sobretot, el castell de Salses, «por ser de tanta importància y aver de 
estar con el recaudo que es necesario». La contesta de Felip II a l’informe que li va 
enviar el virrei és ben eloqüent pel que fa referència als migrats recursos econòmics 
que es destinarien a les obres de reparació: «Y lo que dezís que se ponga pena de tres 
reales consignada para lo mismo» —les obres esmentades— «a los strangeros que 
no fueron a trabajar en la fortificación de Perpinàn por tiempo de un mes cada aho, 
comunicarlo eis con los dessa Real Audiència y tomaréis resolución con ellos». 

Durant els anys 1566-1568, a més del de Perpinyà, el virrei va ordenar la 
reparació i ampliació de les fortificacions dels castells de Ribes de Freser, Bellver i 
Querol, així com també l’anomenada Torre Cerdana. Moltes vegades les ordres 
havien de repetir-se, ja que els destinataris —cònsols, veguers— no acostumaven a 
tenir pressa. 

És natural que els virreis de Catalunya procuressin assabentar-se de les coses de 
França mitjançant els seus oficials en les zones de la frontera. El 30 d’abril de 1566, 
Hurtado de Mendoza escriu al veguer de Puigcerdà: «Entenem lo que dieu del 
Parlament de Tolosa y feu bé d’estar sobre l’avís. Continueu-ho sempre y no us fieu 
mai de ningú, tenint sempre l’ull a la gent que ha enviada per aquexa frontera y gran 
compte ab avisos y spies». 

El contraban de cavalls 


U ns representants ben caracteritzats del dinamisme del món pirinenc eren els 
contrabandistes de cavalls —que els documents de l’època anomenen 
«passadors de cavalls»—. Violant sempre les repetides ordres prohibitòries, la 
repetició de les quals demostra ja ben clarament que no es complien, aquests 
contrabandistes es dedicaven a passar cavalls d’Espanya a França. Durant els segles 
xvi i xvii, els documents ens parlen repetides vegades de la gran importància que va 
adquirir aquest contraban pel que fa referència a 1’equipament dels exèrcits francesos. 
Cal tenir en compte la transcendència que en el segle xvi tindrà la cavalleria — 
equivalent a les motoritzades dels nostres dies—, sobretot després de les reformes 
tàctiques del rei suec Gustau Adolf i del «protector» anglès, Cromwell. El pas de 
cavalls a França era una mena de contraban de guerra i, si hem de creure el que en 
diuen els documents, els cavalls espanyols van contribuir, en gran part, a 
l’equipament dels exèrcits dels hugonots del Midi. 

Donem alguns detalls. El 9 de juny de 1558, la princesa Joana, regent llavors 
d’Espanya, dictà una pragmàtica prohibint el pas de cavalls a França pel Pirineu. Per 
reprimir el contraban, concedeix poders al governador del regne d’Aragó i diu que 
l’estat de guerra entre Espanya i França fa necessari adoptar una vigilància més 
estreta, ja que els cavalls que surten del país serveixen, precisament, per a prestar 
servei dins l’exèrcit francès. Després de la signatura de la pau hispano-francesa de 
Cateau-Cambrésis de 1559, Felip ratifica la prohibició de passar cavalls a França 
dient clarament que la reconciliació entre els dos països no implica el fet que ara sigui 
permès. Poc després, el mateix rei ordena el procés de Juan de Araguez, aragonès, 
especialista en el contraban de cavalls. 

Fins a cert punt, el contraban de cavalls i el bandolerisme eren dues maneres de 
viure a la superpoblada Catalunya pirinenca, i moltes vegades els mateixos individus 
feien totes dues coses. És natural que hi hagués complicitats. Durant l’estiu de 1562, 
el virrei de Catalunya, García de Toledo, i la seva esposa, la princesa italiana Victòria 
Colonna, van fer un viatge de plaer pels balnearis del Pirineu. Un intent de passar uns 
cavalls, a punt de fracassar per la intervenció de les autoritats, va ésser salvat per 
Victòria Colonna, despistant els perseguidors. Fa notícia d’aquest fet va arribar àdhuc 
a coneixement de Felip II, mentre pagava els plats trencats, amb un esbronc del rei, el 
governador d’Aragó. 

La cooperació franco-espanyola en la persecució del 

bandolerisme pirinenc 


E l període d’amistat entre les corones d’Espanya i França, inaugurat per la pau 
de Cateau-Cambrésis de 1559, va permetre posar en marxa una política de 
col·labroació entre ambdós països pel que fa referència a la repressió del 
bandolerisme pirinenc. Cal tenir en compte, però, que de fet eren realment 
extraordinàries les limitacions d’ambdues parts per a reaccionar contra els bandolers. 
Si els governants haguessin estat capaços de mantenir el que avui anomenem «ordre 
públic», evidentment el bandolerisme no s’hauria desenrotllat. 

Braudel escriu que, durant l’any 1561, el rei de França, Enric II, va proposar al 
qui llavors era el seu gendre, Felip II d’Espanya —casat en terceres noces amb la filla 
d’aquell, Isabel de Valois, coneguda per Isabel de la Pau—, una acció mancomunada 
contra els bandolers pirinencs. «Sagesse d’un instant et sans effet», comenta 
l’esmentat autor. En realitat les iniciatives van ésser moltes vegades per part dels 
virreis de Catalunya. Quan Hurtado de Mendoza prengué possessió del càrrec l’any 
1564, no va fer més que continuar una tradició. Uns exemples. Amb data 7 de març 
de 1561, el virrei, García de Toledo, sol·licita de les autoritats franceses de la frontera 
la més estreta col·laboració per detenir els bandolers que, fugint del sometent alçat 
per ell, es retiren a França. El ler de febrer de 1563, el virrei ordena al tresorer Bernat 
Aymerich el reembossament de 61 lliures i 9 sous, preu d’una cadena d’or que aquell 
va lliurar al súbdit francès Jean de Bruxelles, el qual, per ordre del Parlament de 
Tolosa, va conduir a Barcelona tres bandolers gascons, que foren executats. 

Analitzem el plantejament d’aquestes relacions segons els documents de l’època. 
El 6 de setembre de 1567, el virrei de Catalunya, Diego Hurtado de Mendoza, escriu 
la següent comunicació al Parlament de Tolosa: «Una de les coses que més la 
Magestat del rey d’Espanya, mon senyor, nos té encarregat y comanat és la 
conservació de la bona pau y confederació d’aquest seu regne ab los vassalls del 
Christianíssim rey de França, la qual quant a nós és estat possible havem procurat se 
tingués y guardés tostemps que lo cas se és ofert y per los officials de aqueix regne ne 
som stats replets y la mateixa correspondència havem trobat ab los officials de aqueix 
regne. Y com ara se sie seguit un delicte molt grave y enorme perpetrat per alguns 
lladres vassalls del dit christianíssim rey de França, los quals no han dubtat, tenint un 
cavaller de aquest regne que es diu Miquel Joan de Pons, de qui es diu ser Montclar, 
alguna hegües y potros en Cerdanya, de entrar en dita terra de Cerdanya y furtar de 
dit cavaller dotze hegües y tres potros y de un particular un potro, y aportar-se’n 
aquells en aqueix regne y vendre’ls públicament, comprant aquells Lo Bastart de 
Pallars per Mosur de Montfalcó, les quals són aprés arribades en sa casa. Y com sia 
estat cas tan enorme y digne de punició y tingam nós assí la instància de part, no 
havem pogut deixar de escriure-us la present, notificant-vos dit delicte per a què 

castigant los culpables com la enormitat del delicte requer, maneu li sien tornades a 
dit cavaller dites hegües y potros, juntament ab les despeses y danys per ell fetes y 
donats, puix de nós teniu entès que lo mateix farem assí tostemps que lo cas se 
offerís. Altrament, lo que no crehem, per lo que seria perturbar la dita bona pau y 
confederació que hi ha entre les dites magestats, no podríem deixar de provehir-hi per 
remey de justícia, de tal manera que el valor de dites hegües y potros, danys y 
despeses a dit cavaller donats y fets li fossen reintegrats». 

Ens hem permès de copiar íntegre el document precedent perquè el lector vegi 
com es desenrotllaven les relacions oficials entre ambdós vessants pirinencs, així com 
també els incidents que tot sovint es plantejaven. 

No manquen casos d’extradició de delinqüents. Així, invocant sempre la pau, 
confederació i amistat entre les corones d’Espanya i França, Hurtado de Mendoza, 
pel novembre de 1565, reclama l’extradició de Pere de Vilar, acusat d’haver comès 
diversos crims al principat de Catalunya. A vegades la col·laboració és ben directa: 
pel juliol de 1568, alguns bandolers perseguits per les autoritats del costat de 
Cerdanya van refugiar-se al castell francès de Marenys, on els assetjaren 
conjuntament espanyols i francesos. 

La detenció feta al poble de l’Hospitalet, terme jurisdiccional dels cònsols de Dax 
(comtat de Foix), del bandolers Jaume Vinyola i Joan del Gordo, pels enviats del 
virrei, Hurtado de Mendoza —o bé del governador dels comtats de Rosselló i 
Cerdanya—, va provocar un complicat incident que va durar dos anys. Els cònsols de 
Dax van interpretar aquest fet com un greuge a la seva jurisdicció i, en conseqüència, 
van dirigir un escrit reclamant les persones dels detinguts. Com un presagi de la 
futura complicació dels fets, en passar per Puigcerdà el missatger enviat pels 
esmentats cònsols, camí de Barcelona, va ésser desarmat i vexat pel batlle d’aquell 
lloc. El virrei, després de donar satisfaccions i lamentar el desagradable incident de 
Puigcerdà, va contestar als cònsols de Dax: «Ya bé que dits Jaume Vinyola i Joan del 
Gordo són persones que han comesos molts enormes crims y delictes en aquest 
principat y comtats, dignes de rigorós càstic, totavia per condescendre a vostre 
voluntat y que entengau lo desig que té la magestat del rey nostre senyor, y nós tenim 
de conservar tota bona pau y confederació, vos enviam dits Vinyola y del Gordo ab 
mossem Jaume Vallalonga, comissari real, ab ordre que aquells vos liure e entregue». 
Hurtado de Mendoza accedia, doncs, a reparar el cop de força i a donar plena 
satisfacció als de Dax. La qüestió de principi quedava resolta, però el virrei no 
renunciava al càstig dels delinqüents. Per això afegia: «Y puix entendreu la voluntad 
que així havem tingut en complaure-us, per ser los delictes que ells en aquesta terra 
han comesos y perpetrats, que seria molt gran exemple de la justícia poder-los aquí 
castigar, la dita magestat del rey nostre senyor y nós vos tindrem a particular servey 
que tingau a bé de tornar-nos a remetre aquells per dit comissari o altro, com a 
vosaltres millor aparexerà, certificant-vos que, ultra del dit servey ne faríeu a Sa 
Magestat y a nós, tindrem la mateixa correspondència ab vosaltres tostemps que en 

aqueixa terra tingam alguns que hagen delinquit en vostres jurisdiccions, y no serà 
cosa nova per a nosaltres, puix sabem molt bé pochs dies fa remeté assí lo Parlament 
de Tolosa certs hòmens francesos que havien comesos açí delictes par a què aquells 
fossin ací castigats». 

El virrei, doncs, ordena la devolució dels detinguts a la força i en demana el 
lliurament pel procediment normal, és a dir, acaba com havia d’haver començat. Però 
ara surten noves complicacions. «Ha succeït», torna a escriure el virrei, «que enviant 
nosaltres los dits hòmens per remetre’ls a vostra jurisdicció, los Reverends Pares 
Inquisidors d’aquest Principat se han presos dits Vinyola i del Gordo, creiem que per 
alguns delictes comesos en defaitx de Nostre Sancta Fe Cathòlica o altrament, e nós 
per esta causa no els vos havem pogut remetre, com no estiguen en nostre poder ni la 
justícia en coses de inquisició toque a nós». 

En rebre aquesta comunicació, els cònsols de Dax van protestar i el virrei procura 
sortir del pas com pot i contesta: «Si us parexerà repetir-los» —és a dir, interposar la 
reclamació dels detinguts a la Inquisició de Catalunya— «ab dits pares inquisidors, 
nós y farem tota bona obra en lo que haurà lloc». 

No volem cansar massa l’atenció del lector amb l’anàlisi d’aquest plet minúscul, 
encara que molt significatiu per a comprendre les qüestions que diàriament es 
plantejaven entre les autoritats d’ambdós vessants del Pirineu. Només direm que 
l’incident entre Hurtado de Mendoza i els cònsols de Dax va provocar-ne un altre 
entre el virrei de Catalunya i els inquisidors del Principat, que va motivar la 
intervenció de Felip II i de l’inquisidor general. Així, la qüestió s’eternitza a Madrid, 
mentre el virrei de Catalunya es veu obligat a desplegar esforços d’eloqüència per a 
l’apaivagament dels de Dax, els quals volen plantejar el problema a les reunions dels 
Estats Generals del comtat de Foix. 

Hugonots i bandolers 


D ediquem tot el capítol següent a l’estudi del bandolerisme català a mitjan 
segle xvi, però ens ha semblat convenient d’examinar ara les relacions entre 
aquest fenomen social i els hugonots francesos. Consti expressament que ni 
tots els bandolers eren hugonots ni tots els hugonots bandolers, però uns i altres 
representaven una posició de dissidència respecte de l’articulació política, social, 
econòmica i religiosa imperant, i aquest fet ja els donava certa afinitat. Com veurem 
en el capítol següent, el bandolerisme fou un fenomen molt complex, a la vegada 
aristocràtic i popular, religiós i anticlerical. Un sector del bandolerisme representa la 
versió que podríem anomenar hispànica de les guerres europees de religió. Els 
bandolers i els seus «fautors», en general la petita noblesa pirinenca que els dóna 
ajuda, i que en gran part condiciona la pròpia existència del bandolerisme, com 
veurem en el capítol següent, projecten llançar-se repetides vegades damunt dels béns 
del ric bisbat d’Urgell, per exemple, amb una actitud semblant a les secularitzacions 
de propietats eclesiàstiques que el luteranisme havia posat de moda. Aquesta posició 
va ésser reforçada i moltes vegades dirigida pels hugonots del comtat de Foix, i no 
dubtem a admetre la possibilitat per les raons que exposem en el capítol següent, que 
els recursos que van permetre als hugonots llançar-se a les guerres civils de França, 
de la segona meitat del segle xvi, van procedir, en part, dels tresors americans (or i 
plata) robats pels bandolers a Catalunya i dels freqüents assalts de les esglésies i 
monestirs del principat i comtats. El 18 de març de 1560, per exemple, Diego 
Hurtado de Mendoza escriu que «alguns mals hòmens fills de perdició són entrats en 
algunes iglésies de les fronteres i han robades aquelles». 

Un testimoni ben definitiu, referent a l’actitud d’un sector del bandolerisme català 
envers la qüestió a què ens referim, ens el dóna el document següent, que ens 
permetem de reproduir. Si bé correspon a l’any 1628, els fets que descriu 
sovintejaven força, tant en el segle xvi com en el xvii. El 27 de Juliol de 1628, el 
bisbe de Solsona, llavors virrei de Catalunya, escriu als batlles i Jurats de Manresa, 
Granollers, Vilafranca del Penedès, Girona, Igualada i Vic: «De alguns dies a esta 
part se han fet denunciacions en la règia cort dels robos fets en les iglésies de Sant 
Pere de Riudevilles, Santa Maria del Puig de Esparreguera y de Sant Genis de Horta, 
portant-se’n custòdies, calses, chrismeres, diners y altres coses de valor, aprofanant y 
perdent totalment lo respecte a les coses sagrades y del cuito divino, de què havem 
tingut viu sentiment. Y convenint al servei de Déu y Sa Magestat y a la reputació de 
Cathalunya que delictes tan detestables sien castigats ab molt exemple y rigor, no 
havent-se pogut fins ara descobrir los delinqüents ab les diligències que se han fet, ha 
paregut ordenar y mandar-vos (com ho fem ab esta), que vista la present, ab lo secret 
possible, vos conferiau a totes les cases de argenters en aqueixa ciutat y regonexeu 
aquelles molt exactament, y trobant algunes de dites coses robades, les pendreu a 

vostres mans y lo mateix fareu de qualsevol riells de or o plata de què no daran dits 
argenters complida satisfacció, posant-ho ab inventari, ab designació del pes y demés 
circumstàncies que convindrà y pendreu de jurament als dits argenters si hauran 
comprat alguns de dites coses y que declaren de qui y per quin preu, y juntament 
manareu en nom nostre als dits argenters, sots bones penes, que de así al devant, 
sempre que els aportaran per a comprar qualsevol riells de or o plata, joyes o pesses 
consemblants, retenint-se aquelles ho denunciïn a vosaltres, per a què es fasa la 
averiguació que convé, assegurant-se primer de les persones que els aportaran essent 
sospitoses, y estareu advertits se fassa y cumpla así, avisant-nos de què se haurà fet y 
anirà succehint puntualment». 

Les incursions dels hugonots francesos 


M olt abans que comencessin les guerres de religió a França —any 1562— els 
hugonots, sovint comandats pels comtes de Foix, hostilitzaven la diòcesi 
d’Urgell. Evidentment, la riquesa d’aquesta diòcesi els temptava. Per altra 
part, hi havia una llarga tradició de ràtzies entre les diferents senyories de la 
muntanya. Així, pel setembre de 1537, va ésser destruït pels francesos el poble 
d’Arcavell, immediat a la vall d’Andorra. Els canonges de la Seu d’Urgell escriviren 
al virrei de Catalunya: «Lo primer del present mes» —setembre de l’any esmentat— 
«havem scrit y dat avís a la Sacra Magestat de l’emperador y rey nostre senyor de la 
entrada dels gascons e francesos y del que s’és seguit, així de la ruïna y destrucció del 
lloch de Arcavell, com de la expulsió de dits inimichs; e per quant som informats se 
ha dat aquí altra sinistra informació molt diversa del que és stat, havem tingut a bé 
significar a V. I. S. que lo que havem scrit a Sa Magestat és la pura veritat, que los del 
vescomdat, juncts ab nostres vassalls e ab lo cònsul e alguns de aquesta ciutat los han 
seguit, e los del vescomtat virilment portaren la devantguàrdia e tot lo estol ab molta 
gana de pelear. Los han perseguit fins en la sumitat dels ports e totalment expellits de 
tots los confínios de la terra de Sa Magestat». 

La pressió dels hugonots havia adquirit ja proporcions molt considerables vers 
l’any 1560. És molt significatiu que poc després Felip II comuniqués al seu 
ambaixador a la Santa Seu que fes present al Sant Pare que el bisbe d’Urgell, Pere de 
Castellet, no podria acudir al concili de Trento, ja que era indispensable la seva 
presència a la Seu per a organitzar la defensa contra els atacs dels hugonots francesos. 

Després de prendre possessió del càrrec de virrei, Hurtado de Mendoza va passar 
una temporada a Perpinyà observant els esdeveniments de França i adoptant mesures 
de defensa. Durant l’hivern de 1565 actuà per Lleida i Urgell una quadrilla de 
bandolers-hugonots, comandada per Joan Forties, àlies «Lo Luterà». El veguer de 
Lleida va sortir al seu encontre amb el sometent de la ciutat, amb tan bona fortuna 
que va aconseguir apoderar-se del «Luterà». 

La pressió dels hugonots va obligar el virrei a traslladar-se diverses vegades a 
Perpinyà. Podríem àdhuc descriure completament el seu itinerari durant el període de 
1564-1571, ja que la documentació de què disposem ens ho permet. Per al nostre 
propòsit és suficient dir que Hurtado de Mendoza es troba a Perpinyà en 1564, 1567, 
1569 i 1570. Si no tinguéssim més elements de judici per a escatir què hi anava a fer, 
ens bastaria el detall següent: el 2 de desembre de 1569 el virrei comunica que s’ha 
posat en camí cap a la frontera de França «Don Rodrigo de Mendoça, inquiridor 
apostòlich contra la herètica pravetad en los presents principat y comtats». 

Durant el virregnat d’Hurtado de Mendoza, el moment més gran de perill, pel que 
fa referència a la pressió dels hugonots, va presentar-se en començar la primavera de 
1570. Un nombrós contingent hugonot va emprendre el setge del castell i la ciutat de 
Perpinyà. El 9 de març, en tenir notícia dels preparatius, el virrei va ordenar a 

l’agutzil Onofre Ferrera que es posés en camí cap al comtat del Rosselló i procurés 
concentrar tota la quantitat possible de queviures i bestiar dins els castells de 
Puigcerdà, Elna i Cotlliure. Hurtado de Mendoza justifica aquestes precaucions tant 
per la resistència en cas d’invasió com pel fet que els adversaris no puguin viure a 
costa del país. Així mateix anuncia que dins breus dies ell també es posarà en camí. 

Efectivament, Hurtado de Mendoza, acompanyat per un nombrós contingent de 
cavallers i ciutadans, va sortir de Barcelona el 14 de març en direcció al Rosselló. Els 
documents diuen que l’exèrcit reunit pel virrei constava de 20.000 homes, procedents 
de tot Catalunya. El 9 d’abril, s’havia produït ja l’atac dels hugonots contra Perpinyà, 
el qual fou desfet per l’exèrcit del virrei. En comunicar-ho al país, Hurtado de 
Mendoza no amaga la satisfacció que aquesta victòria li produïa. 

De totes maneres, el perill no havia desaparegut, ni de bon tros. I mentre el virrei, 
neguitós, inquireix constantment notícies de la frontera, ben sovint es troba amb el fet 
de la presència, a l’interior del país, d’algunes quadrilles de bandolers-hugonots. 
Potser ho eren, potser no, però així eren considerats, i això, en definitiva, és el que 
compta. El 20 de gener de 1571, Hurtado de Mendoza comunica a tots els veguers del 
Principat que En Joan Scuder, de Ripoll, va amb una quadrilla de gascons «lluterans». 
Afegeix que el Sant Ofici ha instat la compareixença del dit Scuder, perquè declari, 
però aquest s’ha negat a presentar-se. Els veguers procuraran la captura de tota la 
quadrilla. 

Les relacions entre els hugonots i els bandolers 


E n el capítol anterior, estudiant la pressió otomana i la pirateria litoral, hem fet 
una al·lusió als moriscos de la Corona d’Aragó. De fet, una cosa molt 
semblant a la que representaven els moriscos pel que fa referència als turcs, és 
a dir, a la pressió marítima contra Espanya, corresponia als bandolers de la muntanya 
respecte als hugonots del Midi francès, és a dir, a la pressió per la part del Pirineu. En 
definitiva, si els moriscos eren la «cinquena columna» que minava la resistència 
militar i ideològica del país contra l’Islam, els bandolers constituïen a la vegada — 
encara que haguessin estat tots catòlics!— la «cinquena columna» que minava la 
capacitat de resistència de Felip II contra l’envestida protestant. 

Que no exagerem i que el mateix Felip II anava amb peus de plom, ens ho 
demostra el document següent, que el 21 de juny de 1566 va enviar al virrei de 
Catalunya: «A la carta que nos scrivisteis de los seis del passado sobre lo tocante al 
breve para descomulgar a los bandoleros y a las personas que les acogen y 
favorescen, avemos mandado ver y considerar lo que por ella scrivis de lo que 
acontesció en tiempos passados de semejante breve, y nos paresce que se debe 
advertir mucho si convendría en estos tiempos obtenerle por no dar ocasión que los 
malos hombres que ya se atreven a tantas maldades, como sabéis, vengan a 
descararse del todo en perder el miedo a las censuras y con sus acostumbrados 
atrevimientos parar en menosprecio dellas, en el qual caso podéis pensar que a mas 
del poco fruto que resultaria para el buen fin y zelo que tenéis, quan grande seria el 
danoy los inconvenientes que desto se podrían seguir en estos tiempos, si el respetoy 
acato que se deve a la Iglesia y a las censuras que por ella se publican se perdiese, 
mayormente siendo el vivir de dicha gente por lo mas ordinario en la frontera de 
Francia, donde seria mayor el peligro de sembrarse este mal y mas fàcil la ocasión 
para encenderle el fuego. Y assí queremos y os encargamos que otra vez lo tractéis 
con los desa Real Audiència y si todavía os paresciere que estos inconvenientes que 
se offrescen no obstan y que el breve se deve procurar nos lo scriviréis con las causas 
que para ello os moveràn, para que visto otra vez por nós y por los de nuestro sacro 
y supremo Consejo se tome la resolución que mas paresciere convenir y se haga la 
diligència que fuere menester para ello». 

El text es importantíssim i ens atreviríem a dir suficient per a qualificar Felip II de 
«prudent». Ens permetem, també, cridar l’atenció sobre les apreciacions del rei quant 
a l’actitud envers l’Església: «... grande seria el danoy los inconvenientes que desto 
se podrían seguir en estos tiempos, si el respeto y acato que se deve a la Iglesia y a 
las censuras que por ella se publican se perdiese...». 

Que el lector ens permeti ara d’arrodonir la visió del dinamisme del món pirinenc 
a la segona meitat del segle xvi amb una síntesi dels esdeveniments. Ens trobarem 
amb un fet, entre altres, ben interessant i atractiu: l’actuació de san Josep de 

Calassanç a Urgell. 

Després del bisbe Pere de Castellet, al qual ja ens hem referit abans, va governar 
la diòcesi d’Urgell fra Hug Ambròs de Montcada. La situació de les terres del bisbat 
urgellenc era cada dia pitjor, ja que els hugonots augmentaven llur força. Així, el 22 
de juny de 1581, els canonges d’Urgell escriuen als cònsols de Puigcerdà: «La de Vs. 
Ms. tenim rebuda vuy a la una passat mig jorn y entès lo avís mos doneu de la entrada 
feta per molta gent de peu y de cavall y que no’s sap si seria per venir a esta ciutat o 
por aqueixa vila, que en qualsevol manera seria gran mal. Haguérem pres plaer nos 
haguésseu scrit més specíficament quina gent són y debaix de quin mando y capità 
vénen y ahont los han vist últimament y si són entrats ja dins la ratlla de Spanya. A 
tots nos posam en ordre provehint en tot lo que més convinga a la defensa dels 
inimichs de la Sancta Fe, que ja pensam que no poden ésser altres; y besam les mans 
de Vs. Ms. del avís y bona diligència, y suplicam a Vs. Ms. tingau gran cuidado y 
vigilància, com a cosa que tant importa en sentir los designes y passos de aquestes 
heretges, inimichs de Déu y de Sa Magestat y de tota la República christiana». Ens 
trobem en el moment, cal recordar-ho, que Enric de Borbó o de Bearn, cap del partit 
hugonot francès, es disposa a donar la gran batalla per conquerir la corona de sant 
Lluís, mentre constitueix l’enllaç de la coalició que es va dibuixant contra Felip II, 
integrada pels revoltats de Flandes, la reina Isabel Tudor d’Anglaterra i el partit 
calvinista francès. El rei d’Espanya, ben valent, encara, reacciona i està disposat a 
jugar les cartes de la seva filla, Isabel Clara Eugènia, com a reina de França, i la 
invasió d’Anglaterra, que intentaria, l’any 1558, la tristament cèlebre «Armada 
Invencible». Al costat d’aquestes grans línies de la política internacional semblen 
minúsculs els esdeveniments de la frontera pirinenca. No ho són tant si recordem que 
a Bearn va refugiar-se, precisament, l’exiliat Antonio Pérez, l’antic secretari de Felip 
II, per començar la seva llarga peregrinació que el portaria a París i a Londres, és a 
dir, a les corts dels grans adversaris del rei d’Espanya, Enric IV i Isabel Tudor. Per 
altra part, i aquest és el fet decisiu, la contínua pressió dels hugonots pel Pirineu, 
combinada amb la guerra civil que els bandolers mantenien sempre encesa a 
Catalunya, eren un símptoma ben eloqüent de les debilitats del monarca de l’Escorial 
dins la seva pròpia casa. 

Al Pirineu, les calamitats van accentuar-se l’any 1582. Com escriu el P. Serraïma, 
«las incursiones de los hugonotes se hacen insoportables y los bandidos de la 
montaha hacen causa común con ellos; no hay seguridad en todo el valle de 
Andorra». Aquesta situació fa que el bisbe i el capítol demanin ajuda al virrei, llavors 
el comte de Miranda, el qual els envia soldats de peu i de cavall. Les devastacions fan 
que en el mateix pla d’Urgell, un dels millors graners de Catalunya, hi hagi carestia 
de forments. 

Pel desembre de l’any 1586 va morir el bisbe fra Hug Ambròs de Montcada i la 
diòcesi d’Urgell va restar òrfena durant dos anys, ja que el seu titular, fra Andreu 
Capella, del convent tarragoní de Scala-Dei, ocupat en la reforma dels benedictins, no 

va possessionar-se del càrrec fins pel desembre de l’any 1588. Aquests dos anys de 
seu vacant són precisament els que sant Josep de Calassanç va exercir els càrrecs de 
mestre de cerimònies i secretari del capítol d’Urgell. En virtut d’aquest últim, Josep 
de Calassanç va tenir una actuació destacada contra el bandolerisme. Unes notes del 
Liber Conclusionum et estatutorum Ecclesiae Urgellensis, recentment publicades pel 
P. Serraïma, són ben curioses: «Memorial dels arcabusos se són dexats als senyors 
canonges ha 13 de abril de 1587... Calasanç un arcabuç ab flascó y flasquillo sens 
bossa, 1. Recepit Calasanç... Als 27 de janer de 1589 torna al capítol Calasanç dos 
arcabusos, ço és, la hu per ell y l’altre per Rostoll, ab sos fiascos y flasquillos, 2». 
Això ens demostra ben clarament que la vida dels canonges d’Urgell no devia ésser, 
llavors, massa envejable. 

Una carta del sant al virrei de Catalunya, amb data ler d’abril de 1588, posa de 
relleu la dramàtica situació de les terres d’Urgell: «Amb moltes y diverses cartes se 
ha fet entendre a V. Exa. quan tiranitzada està aquesta terra y quan opresa y lo brio 
que havien pres la gent facinerosa y ab les crueltats que escampaven la sang humana 
y la opinió que es té dels lutherans vehints que desijen aprofitar-se de la ocasió de la 
falta de les armes de aquestes comarques, per a posar-les en apreto ab la 
correspondència que poden tenir los enemichs de la terra ab los francesos infels; y 
perquè fins ara no havem conseguit lo remey que de mà de V. E, confiàvem ab tant 
just títol y ab tanta necessitat, és arribat lo descarament dels uns y dels altres a tan 
gran estrem que haven passats estos dies uns quants lutherans de França en número 
de 20 fins uns 30 debaix de la companyia de un tal Plometa ab demostracions en ses 
paraules de ferro; vuy, acompanyat de altres lladres y gent facinerosa, sont vinguts a 
escaramuçar aquesta ciutat, de manera que per tornar per la honra de Déu, molts 
eclesiàstics han tingut necessitat de pendre les armes y en escaramuça que han durat 
desde migdia fins a la nit, han mort un home de la ciutat, encara que dels enemichs hi 
ha romàs en lo camp un de mort y se n’han portat alguns de nafrats, que fins ara no 
podem saber lo que passa; de hont mostraven los enemichs de Déu estar tant picats, 
que han tingut tessó fins are que és de nit, obligant a la ciutat de fer contínua 
centinela y al capítol de prevenir molt bé la defensa de la iglésia que tant envejada 
està y al subcolector de la cambra apostòlica la guarda del palau; y segon, se facen 
estas parts grans aplechs y ajust de gent, encare que amb altres apellidos y per altra 
part se van obrint los ports y los lutherans en estas ocasions se van fent amos dels 
camins y continuant la correspondència ab los adelats, recelam que aquest rebato y 
apreto en què estam no sia la mostra del estrago que si ens descuydam porien fer en 
menyspreu de la honra de Déu y gran deservey de Sa Mageatat y notable dany destes 
parts; y perquè és negoci de molta consideració, ne havem volgut fer aquest 
deacàrrech y donar-ne avís a V. Exa. y suplicar lo remey, encara que ab porfia per ser 
tan menester, així en esta terra com en tot Catalunya, perquè destos principis és cosa 
provable qu’en poden resultar inconvenients comuns». 

Una vegada més, aquest document demostra que els contemporanis no tenien 

dubtes quant a les relacions entre els bandolers i els hugonots francesos. Uns quants 
mesos després, sant Josep de Calassanç escriu al bisbe d’Urgell: «... puig ultra de que 
aquesta sua ciutat, comarca y camins públichs estan tiranitzats y opprimits, y ab tota 
llibertat se escampa la sang humana y los pobres no són senyors de ses haziendes ni 
mullers, se han donat los gascons y altre gent facinerosa a captivar tants capellans y 
maltractar-los per haver-ne majors rescats, que la ciutat està plena de rectors, forçats 
de apartar-se de ses residències, per evitar la mort o captiveri...». 

La situació va anar de mal en pitjor, sobretot des que —any 1596, tractat de 
Greenwich— va esclatar la guerra obertament entre Felip II i els seus adversaris de 
l’Occident europeu: Enric IV de França, les Províncies Unides d’Holanda i 
l’Anglaterra d’Isabel Tudor. 

Pel mes de desembre de 1592, el virrei de Catalunya, duc de Maqueda, lamenta 
contínuament «les oppresions que de cada dia van cometent los heretges y los lladres 
facinerosos en los poblats d’aqueixos comtats» —Rosselló i Cerdanya—, així com 
també «los treballs en què stan» —els pobles del Pirineu— «tant per los lladres 
bandolers com per los uganans» (per hugonots) «enemichs de Nostra Sancta Fe 
Catholica». Ens sembla força significatiu el nom de «Nostre Senyor» amb què era 
designat generalment el bandoler Pere Corbet, el qual actuava per la vall de Querol. 

Quan Felip II intenta fer coronar reina de França la seva filla Isabel Clara Eugènia 
i oposar-la a la candidatura del llavors calvinista Enric de Borbó, ordena a tots els 
bisbes del principat de Catalunya i comtats de Rosselló i Cerdanya, «vehent la Iglésia 
tant opprimida y les coses de França en tant gran perill», que facin «professons, 
oracions y altres suffragis, sacrificis y pregàries, suplicant a Nostre Senyor Déu auxili 
y favor per lo remey de dites Iglésia y regne de França» (1593). 

Durant els anys de guerra oberta, a què ens hem referit (1596-1598), els 
documents de la cancelleria del nou virrei, el duc de Feria, insisteixen sempre en el 
mateix tema. A l’estiu de 1597, per exemple, el duc de Feria lamenta les entrades de 
«molts francesos, enemichs de Nostra Sancta Fe Catòlica, al comtat de Pallars y a les 
valls de Aran y Àneu»; pren precaucions per a la defensa de la Seu d’Urgell; i envia 
forces a Perpinyà, atacada pels francesos, que han concentrat moltes forces a 
Montlluís i Besiers. A la Cerdanya i al Rosselló, la «terra tant estimada de Sa 
Magestat», diu, «la necessitat és gran per l’entrada del enemich francès». 

Pressió exterior i, naturalment, malestar intern. El contagi ideològic de 
l’hugonotisme es posa de relleu, per exemple, a la vegueria de Balaguer. El 28 de 
març de 1598, Feria ordena al veguer i als paers de la ciutat que ajudin les autoritats 
eclesiàstiques a reprimir «los delictes y offenses que se fan a Nostre Senyor Déu y los 
delinqüents per aquelles reben lo degut càstich». Amb el desgel, els francesos han 
tornat a envair el Rosselló: Perpinyà està en perill i les comarques d’Urgell ja no 
poden més. El ler d’abril, mentre el rei envia tres companyies de soldats de Castella 
al Rosselló, el duc de Feria diu que «les noves tan certes tenim de la entrada del 
enemich francès, axí per terra com per mar, nos obliguen a que los castells y forces se 

reparen ab molta diligència y promptitut, majorment les que tenen més necessitat». 
Immediatament, el virrei declara una lleva general per tota la frontera i es trasllada 
personalment al Rosselló per encarregar-se de la defensa. Entretant, Felip II 
alimentava la guerra contra Enric IV a les regions del Llenguadoc i Provença, i les 
naus catalanes bloquejaven el port de Narbona. 

El 2 de maig de 1598, els representants de Felip II i d’Enric IV varen signar la 
pau de Vervins, que, en línies generals, ratificava els termes del tractat de Cateau- 
Cambrésis de 1559. Després del dinamisme que havia caracteritzat la segona meitat 
del segle xvi, la nova generació, la pacifista del barroc —que a Espanya representarà 
el pessimista duc de Lerma, favorit de Felip III—, recull el poder i dóna uns anys de 
repòs a Europa. Vervins va representar la pau oficial entre les corones d’Espanya i 
França. Això no vol dir, però, que en la realitat dels fets el Pirineu conegués el repòs. 

-IV- 

La muntanya i el bandolerisme 

Consideracions generals 


H em dit abans que el bandolerisme constitueix un dels factors socials més 
importants de Catalunya durant els Àustries, així com també que la gran 
exacerbació de passions que presideix el barroc en el nostre país troba en el 
bandolerisme el seu punt culminant. Fins fa poc temps, la Història, limitada en 
realitat als grans personatges, a l’escuma de les societats, deixava de banda el món 
dels humils, i per aquesta raó —entre altres—, fenòmens que tenen una importància 
extraordinària passaven desapercebuts. Un d’ells, el bandolerisme en els països 
mediterranis durant els segles xvi i xvii. Pel que fa referència a Catalunya, la fina 
intuïció de Ferran Soldevila va fer que hi dediqués uns comentaris plens de sentit, 
basant-se, sobretot, en la monografia de Lluís Soler i Terol sobre En Perot 
Rocaguinarda, el cèlebre bandoler citat per Cervantes en el Quijote. 

En estudiar les mentalitats socials a la Catalunya de mitjan segle xvi, ja hem fet 
referència a l’obra i a les conclusions de Fernand Braudel. Analitzem, ara, la tesi 
d’aquest autor sobre el bandolerisme, indispensable per al plantejament científic del 
problema que ens ocupa, segons les noves orientacions metodològiques. 

En la trajectòria de les societats mediterrànies del segle xvi, caracteritzada per la 
polarització entre una minoria de privilegiats, i una gran massa d’humils, amb la 
progressiva disminució numèrica de les classes mitges, el bandolerisme és una 
conseqüència de la misèria imperant, de la pobresa de la Mediterrània. Tan aviat com 
la població augmenta —com en el segle xvi—, la misèria es fa extensiva pertot arreu, 
a les muntanyes, a les valls i a les ciutats, on acostuma a presentar la màxima 
gravetat. La puja de preus, provocada pel diluvi de metalls preciosos procedents 
d’Amèrica, no es veu equilibrada amb un augment paral·lel dels salaris. Això fa que 
aquests perdin progressivament el valor adquisitiu i, per tant, que les classes 
modestes hagin de viure en pitjors condicions. Per la nostra part, ja hem observat 
abans l’estat de l’economia agrària catalana de l’època i hem vist la periodicitat amb 
què es presenten les collites, del tot insuficients per al consum intern del país. 

Braudel continua dient-nos que la fam més espantosa és una realitat que sovinteja 
molt durant el segle xvi. El 6 de novembre de 1572, Joan Andrea Doria escriu a Joan 
d’Àustria i li diu que si la pròxima collita de blat és dolenta pel territori de Gènova hi 
haurà molta misèria, tant a la muntanya com a la ciutat. Els pobres, afegeix, no 
podran viure, especialment durant l’hivern, quan a la manca de pa cal afegir la 
necessitat de vestir-se i, a més, la impossibilitat de treballar. Aquestes circumstàncies, 
acaba dient, permetran de reunir a Gènova «forçats voluntaris» per a la xusma de deu 
galeres. Com diu Braudel, aquest és un «document accablant pour la Gènes des 
banquiers et l’hiver de la Mediterranée ». 

El mateix autor ha observat que, a la primera meitat del segle xvi, hi ha moltes 
revolucions —concretant-nos a Espanya, els comuners de Castella i les germanies de 

València i Mallorca— i pocs desordres, i que els termes s’inverteixen entre 1550 i 
1600, època en la qual la Mediterrània es consumeix en la lluita àgil, cruel i diària del 
bandolerisme, a la qual la Història no ha volgut prestar atenció. 

El bandolerisme, va ésser una revenja contra els Estats organitzats?, es pregunta 
Braudel. El bandolerisme, com una mena de venjança contra el senyor i la seva 
justícia vexatòria, és considerat arreu i tothora com l’assot dels rics. Referint-se a 
Itàlia, diu Stendhal que el bandolerisme era l’oposició contra els governs tirànics que 
van succeir a les repúbliques de l’Edat Mitjana. Per altra part, tot el folklore iugoslau 
i romanès és ple d’històries de haïdouks o bandolers, elevats a la categoria de 
veritables herois en les lluites contra els Estats dominadors, Àustria i Turquia. 

És evident que el bandolerisme es desenrotlla contra l’Estat. Més encara: 
preferentment es localitza a les zones dèbils dels Estats: les muntanyes —on els 
exèrcits no podien maniobrar i TEstat perdia els seus drets— i, a vegades, les 
fronteres (Dalmàcia, entre Venècia i Turquia, la frontera hongaresa, la Catalunya 
pirinenca, el territori entre els Estats pontificis i el ducat de Milà, etc.). Evidentment, i 
aquest és el cas de Catalunya, el bandolerisme troba un allotjament òptim quan la 
muntanya és a la vegada frontera. Entre l’habitant de la muntanya i el de la plana 
s’estableix una barrera social i cultural que tracta de substituir la delimitació 
imperfecta de la Geografia. L’home de la muntanya baixa amb els seus ramats durant 
el període hivernal de la transhumància o bé descendeix al pla en demanda de treball 
—un cas típic, el dels segadors catalans. Quan li són denegades aquestes sortides 
normals i pacífiques, es transforma en bandoler o nodreix els centres de reclutament 
d’aventurers i soldats mercenaris. 

Braudel esmenta, finalment, un altre aspecte: les relacions entre el bandolerisme i 
els senyors, és a dir, l’aristocràcia feudal. «De la mateixa manera», diu, «que darrere 
de la pirateria marítima hi havia les ciutats, els Estats urbans, darrere del 
bandolerisme —corsaris de terra— es trobava l’ajuda dels senyors». La relació és 
evident entre la noblesa napolitana o siciliana i els bandolers calabresos, entre la 
noblesa catalana i els bandolers del Pirineu. Però quina classe de senyors? Els 
pobres? Els fadristerns desheretats? En tot cas, els bandolers actuen al servei d’uns 
senyors contra altres. El bandolerisme té quelcom de reivindicació política i social i, 
alhora, és aristocràtic i popular. És una rebel·lió latent de fills de la misèria i de la 
superpoblació, i del ressorgir de velles tradicions, però és també, sovint, el 
bandolerisme pur, l’aventura ferotge de l’home contra l’home. A finals del segle xvi i 
durant el xvn —en gran part per la concentració econòmica dels països mediterranis, 
subsegüent a la fase expansiva del capitalisme del segle xvi— «la més pura i exaltada 
passió religiosa coexisteix, a Espanya, amb la baixesa més esbalaïdora i el 
salvatgisme més cruel. Són les sorprenents i meravelloses contradiccions del barroc», 
s’ha dit. No pas del barroc, sinó de la societat en què es recolza i que l’abillament del 
barroc amb prou feines cobreix. I pertot, en el cor d’aquestes societats, misèria i 
desesperació. 

Després de la gairebé exhaustiva problemàtica plantejada per Braudel —que la 
investigació documental, pel que fa referència a Catalunya, corrobora en línies 
generals— cal fer referència a alguns treballs monogràfics, la majoria dels quals han 
aparegut a la revista barcelonina Estudiós de Historia Moderna, dirigida per 
professor Vicens i Vives. Esmentem abans, però, un ponderat estudi de Josep Maria 
Madurell sobre les bandositats de nyerros i cadells; i un treball del P. Josep Poch, El 
antiguo bandolerismo catalàn, en el qual, basant-se en la bibliografia sobre sant 
Josep de Calassanç i en investigacions de primera mà, aborda aspectes molt 
importants del bandolerisme en el període 1588-1640. L’autor destaca la cooperació 
dels hugonots francesos i dels terratinents d’Urgell, àvids de llançar-se sobre els béns 
temporals del ric bisbat urgellenc. Creu que les partides de nyerros i cadells, 
partidaris els primers, dels senyors, i defensors, els segons, dels privilegis municipals, 
van formar-se l’any 1592, i acaba dient que, amb la Guerra dels Segadors, «/os 
partidos catalanes y Castellanos absorbieron los últimos vestigios de los nyerros y 
cadells». 

Vinculats a les nostres pròpies investigacions sobre el tema han aparegut 
darrerament, a Estudiós de Historia Moderna, dos treballs notables, deguts, 
respectivament, als PP. Borràs Feliu i Serraïma Cirici. El primer, Contribución a los 
orígenes del bandolerismo en Cataluna. (La pragmàtica de Carlos V de 1539), creu 
que poden reduir-se a tres les causes fonamentals: el fet d’ésser Catalunya un país de 
frontera, l’esperit feudal de la noblesa i la imaginació estrangera. L’autor fonamenta 
principalment el primer punt —la frontera— en una súplica dels consellers de 
Barcelona, recollida pel cronista Bruniquer: «A 12 de mars de 1511, los concellers de 
Barcelona scriuen al rey referint que, per ésser Catalunya vehina de França, enemichs 
nostres, los reys passats nos havien decorats de diversos privilegis, havent aguart al 
ús de les armes, y donant-nos privilegis de bandolejar, ab lo qual exercici la gent se 
ha feta tant animosa y destra en les armes, que moltes vegades los reys ab la sola gent 
de la terra resistian als exèrcits de França, que la invadian, y alcanzavan victòries 
d’ells. Y perquè lo Papa havia posat excomunió contra los qui bandolejan, e així 
serian molts excomunicats, que per ço scrigués al Papa los absolgués». Com escriu el 
P. Borràs, la butlla a què es refereixen els conselleres serà la d’Alexandre VI de ler 
d’abril de 1493, que, si bé inicialment estava limitada als Estats pontificis, seria 
després estesa, per ell o pels comentaristes, als altres països. 

Pel que fa referència a l’esperit feudal de la noblesa, de les bandositats feudals 
deriva precisament el nom de bandolers, així com la mateixa realitat d’aquest 
fenomen social. En el treball a què ens referim, el P. Borràs ha reunit abundant 
documentació sobre aquest punt, així com també quant a la intervenció dels gascons i 
altres estrangers en el desenrotllament del bandolerisme. 

El treball del P. Serraïma Cirici, Hugonotes y bandidos en el Pirineo Catalàn. La 

actuación de san José de Calasanz en Urgel (1587-1589), planteja, amb molt riquesa 
de documentació, les relacions entre el bandolerisme català i l’hugonotisme francès. 
Recollim algunes afirmacions: «En 1580 entró en Urgel un nuevo prelado, fray Hugo 
Ambrosio de Moncada, y tuvo que aplicarse a la misma labor que sus antecesores: la 
represión del bandidaje. De este aho, poco antes de la llegada del nuevo obispo, es 
una angustiosa llamada de auxilio del cabildo y aviso a las villas de Cerdana y 
demàs lugares dependientes de la mitra urgelitana, que ejercía sobre ellos un senorío 
efectivo, de que se apresten a la defensa contra los herejes del condado de Foix; 
escriben también al electo obispo reclamando su presencia, y cuando el virrey de 
Cataluha, duque de Terranova, exige el envio de tropas para defender la costa de los 
turcos, contesta el cabildo que las necesita para defender el Pirineo de los herejes, 
que son tan enemigos de la Santa Fe como los turcos». 

El document en què l’autor basa les últimes afirmacions, val la pena de reproduir- 
lo aquí, ja que s’hi parla clarament de la conjunció entre les tres forces adverses, 
turcs, heretges i bandolers. Diu així: «Al Exm. Sr. Don Carlos de Aragón, duch de 
Terranova, lochtinent y capità general de Sa Magestat en lo principat de Catalunya: 
Ab la que tenim rebuda de V. Exia. de 25 de agost, tenim entesa la nova de la armada 
dels infidels y lo recel se té de què no vinguen en aquestes parts y per lo bon designe 
que té. V. Exia. per la defensa del principat de Catalunya y de la Sancta Fe Catòlica, 
tenim també entès se’ns mana que fassam ressenya secreta de totes les armes y 
persones y que se posen ab bon ordre de capitans, cinquentaners y deheners, de modo 
que stiguen tots apersibits per a acodir el dia quant se entendrà la necessitat y per 
ahont serà donat lo avís i tot assò ab lo secret que convé a la qualitat del negoci. Lo 
que tot se farà del modo que V. Exia, ho mane, conforme la voluntat que tenim de 
servir a Déu y a Sa Magestat y a V. Exia. Emperò serà bé que stiga V. Exia. advertit 
que nosaltres stam assí en frontera de França y a una jornada del comptat de Foix, 
ahont vuy estant com en un port molt segur los lutherans y heretges, tant inimichs de 
nostra Santa Fe Cathòlica com los mateixos turchs y són molta gent de peu y de 
cavall sempre en armes; y estant tan prop com estant dits heretges no estam sens gran 
recel y temor de alguna trahició en esta ciutat, del que ells acostumen usar 
ordinàriament: y apartant-se la gent de esta terra per acodir a la defensa de aqueixas 
parts marítimes, seria posar tota esta frontera en gran necessitat de ésser presa y 
saquejada dels dits heretges; per hont serà servit V. Exia. considerar aquest perill y no 
permetre que impedint los uns enemichs, se donàs entrada als altres, la qual entrada 
sempre aquest capítol ha acostumat defensar a pròpies despeses de la sua mensa 
capitular per se part contingent y rèbrer molt gran mercè nos mane avisar del que més 
serà servit, que en tot farem lo que manarà V. Exia. Dat. a 10 de setembre de 1581. 
De V. Exia. molt certs servidors y capellans qui les mans de V. Exia. besen, los 
canonges y capítol de Urgell». 

Una relació de Pèpoca: Guicciardini 


C om veien el bandolerisme català els seus contemporanis? Durant l’hivern de 
1512 va passar per Catalunya, amb els ulls ben oberts, el famós ambaixador 
florentí Francesco Guicciardini, acreditat a la cort del Rei Catòlic. 
Guicciardini, després d’observar atentament el país i els costums dels habitants, va 
escriure en el seu Diari de viatge : «Abunden els bandolers per aquells indrets... 
Aproximadament a una llegua d’Hostalric, vàrem passar per un lloc anomenat 
Trentapassos: és un bosc molt perillós i ple de saltejadors, en el qual cada pas és més 
perillós que l’altre; però, d’una manera general, pot dir-se que tota la regió, des de 
Perpinyà a Barcelona, i món enllà, són llocs de perill. La raó d’aquest desordre 
consisteix en el fet que molls cavallers i gentilhomes de Catalunya estan enemistats i 
mantenen contínues lluites entre uns i altres, cosa que, per un antic privilegi que té el 
regne, poden fer lícitament, sense que el rei pugui prohibir-ho. Així que l’un ha 
desafiat l’altre mitjançant un herald, al cap de cinc dies es poden atacar amb llurs 
seguidors, sense que hi hagi càstig per les ferides i els homicidis que per aquesta 
causa es puguin cometre. És costum, a més, en aquella regió, que tots els parents 
intervinguin en les baralles, i els qui es troben lluitant, quan esgoten llurs forces, 
acudeixen als malfactors del país. Molts d’aquests senyors tenen llocs i castells, sobre 
els quals el rei no exerceix cap autoritat, i en aquests llocs es recullen tots els 
criminals, als quals els senyors, per tenir més seguici, protegeixen i alimenten. 
D’aquest bandolejar, així se’n diu, se’n segueix que aquests bandolers, escassos de 
diners i convençuts que tenen butlla per a fer-ho, es dediquen a l’assalt dels viatgers. 
Hi convida també la qualitat de la regió, perquè és, com he dit, muntanyosa, salvatge 
i poc habitada, així com el fet que el rei, qualsevulla que en sigui la causa, no hi hagi 
posat la vigilància ni els remeis convenients... Tots els catalans estan sobre les armes 
i pels camins se’ls troba amb espases, pedrenyals i ballestes... Hi ha bastants 
assassins, perquè la seva naturalesa malvada és afavorida per l’ocasió, com ja he dit, 
de les divisions existents entre els gentilhomes i la configuració muntanyosa del país, 
amb tants passos... Hi ha grans divisions i enemistats entre gentilhomes particulars, 
que arrosseguen darrere seu la major part dels pobles, i es cometen, per aquesta raó, 
molts homicidis i desordres». 

Si comparem les observacions de Guicciardini amb el pensament de la 
historiografia actual se’ns posaran en relleu moltes coincidències. Fins ara, però, 
l’única explicació del perquè del bandolerisme, l’ha donada Braudel. Podem afegir-hi 
altres causes o bé rectificar algunes apreciacions de l’historiador francès després de 
les nostres investigacions sobre el tema utilitzant documents de primera mà? 

Fonts documentals 


H em d’advertir que, per principi defugim acudir a qualsevol motivació 
exhaustiva de caràcter unilateral. En conseqüència, tan fragmentari seria 
afirmar que molts catalans es van lliurar al bandolerisme a causa de la misèria 
imperant com que van ésser bandolers perquè els va donar la gana d’ésser-ho. Per 
altra part, no ens podem plantejar, cronològicament parlant, el problema dels orígens 
del bandolerisme. Ni el del seu acabament. No hem vist desenrotllar-se en el nostre 
temps la maffia siciliana i calabresa? I les ràtzies de les tribus de les muntanyes de 
l’Aties africà sobre les planes cerealístiques veïnes? Com diu Braudel, el 
bandolerisme de la Mediterrània, quant als seus orígens, es perd en la nit dels temps. 
Des que aquest mar va servir de refugi a societats coherents, va començar a 
desenrotllar-se el bandolerisme, per a no desaparèixer ja mai més. No cal pas tenir 
gaire imaginació per a pensar el que passaria sense les forces de repressió —l’ordre 
públic— en mans dels Estats moderns. 

Quines causes ens posa en relleu la documentació de l’època com a determinants 
del bandolerisme català del segle xvi? 

L’any 1558 va ésser nomenat virrei de Catalunya don García de Toledo, cosí del 
duc d’Alba. Abans de prendre possessió del càrrec, la germana del futur Felip II, la 
princesa de Portugal, Joana, regent llavors d’Espanya, li va donar unes instruccions 
molt minucioses, que posen de relleu el pensament del govern central respecte de 
Catalunya. Aquest document es refereix moltes vegades, com a causa del malestar 
existent a Catalunya, a les rivalitats personals i familiars: «Ya tenéis entendido como 
una de las cosas que mas inquietan a Cataluna son las pasiones y bandos de 
particulares... Aquella tierra» —és a dir, Catalunya— «està tan llena de delados, 
facinerosos y malos hombres que es muy necesario que en vuestra entrada en ella y 
principio de vuestro gobierno os mostréis muy vigilante y severo en la justícia y muy 
riguroso en la execución y castigo de los delitós... Os encargamos que estéis muy 
advertido de escusaros cuanto pudiéredes de no tener familiaridad estrecha con 
personas interesadas en los bandos que hay en aquella tierra, sino que tratéis a los 
unosy a los otros de una manera, sin mostraros en cosa ninguna mas aficionado a la 
una que a la otra parte... Assí mismo os encargamos que procuréis de concertar por 
todos los buenos medios que pudiéredes todos los bandos que hay en el dicho 
principado de Cataluna y condados de Rosellón y Cerdana». Moltes vegades, la 
princesa Joana insisteix en l’excessiva benevolència, fins a la complicitat, dels 
oficials encarregats de mantenir l’ordre, així com també en l’ajuda que els bandolers 
troben en alguns senyors laics i eclesiàstics. 

Quan una de les nombroses pestes o epidèmies de l’època comença a envair una 
comarca determinada, immediatament el bandolerisme s’hi desenrotlla amb 
intensitat. Així, per exemple, la documentació relaciona directament l’augment del 

bandolerisme a les comarques de l’Empordà, Girona i Vic durant l’any 1561 amb els 
efectes de la pesta que llavors sofrien aquelles comarques. 

La lenitat excessiva en la persecució i, a vegades, l’ajuda per part dels oficials i 
comissaris, del rei i dels senyors, laics i eclesiàstics, és invocada repetides vegades. 
En molts documents es fa referència a la manca de cooperació i a la resistència 
passiva per part dels habitants, que es neguen a acollir en llurs cases i a facilitar 
queviures als comissaris i soldats que van per la terra en persecució dels bandolers. 
Per temor a les represàlies? Per simpatia envers els bandolers? Pels excessos dels 
soldats? De segur, per totes tres causes juntament. 

També invoquen els documents el fet geogràfic, en particular les muntanyes i els 
boscos, on troben excel·lent refugi els bandolers. Moltes vegades s’arriba àdhuc a 
cremar els boscos que hi ha al costat dels camins. Com ja hem dit abans, el consum, 
enorme, de fusta a les Drassanes de Barcelona per a la construcció de galeres, i la 
crema de boscos en la persecució de bandolers, van ésser les causes fonamentals de la 
despoblació forestal de Catalunya, les conseqüències d’índole climatològica de les 
quals es presenten ja a finals del segle xvi, i que els virreis defineixen amb una frase 
monòtonament repetida: «Testerilitat del temps», quan intenten explicar-se les 
collites dolentes de blat. 

Consten, així mateix, els freqüents conflictes entre les tropes en trànsit cap a Itàlia 
i els habitants dels pobles on s’allotjaven alguns dies. Les lluites armades feien que, 
després, tots els qui havent comès algun acte delictiu temien l’acció de la justícia — 
àdhuc els soldats, que en aquest cas desertaven— es recollissin a la muntanya, per 
ajuntar-se a qualsevol quadrilla de bandolers. En general, un assassinat implica el 
començament de bandositats entre els amics o parents de la víctima i els autors del 
fet. Després, aquestes bandositats degeneraven en bandolerisme pur. Un exemple 
entre mil: el 18 de març de 1562, Felip II adverteix el governador d’Aragó que han 
sorgit diferències entre Francisco de Altarriba, senyor de Huerto, i el seu sogre, Pedro 
de Castro. Els dos «hanjuntado gente de mal vivir para offender el uno al otro». 

Moltes vegades insisteixen els documents en la impunitat que brindava el fet de 
refugiar-se no solament a França, sinó també a Aragó o a València. Com veurem en 
estudiar el paper de la noblesa, aquesta impunitat es feia sovint extensiva en passar 
per les successives fronteres jurisdiccionals entre les terres dels senyors i les del rei. 
A més de la lenitat i, a vegades, la complicitat dels oficials encarregats de la 
persecució, consta també la manca de mitjans econòmics per a portar-la a terme, així 
com el fet que alguns comissaris presentaven, després, unes despeses molt 
excessives. En documents del segle xvn he pogut llegir molts casos de comissaris que 
cobraven per mobilitzar un contingent de forces i sortir en persecució dels bandolers, 
i, en realitat, no es movien de casa seva. Naturalment, cobraven el seu salari i el dels 
soldats que havien d’haver reclutat. 

També hem de referir-nos al fet que els particulars estiguessin armats. D’una part, 
les autoritats procuraven que la gent tingués armes, sobretot la del litoral, ja que així 

podien resistir millor un atac dels moros. Per altra part, en canvi, els virreis prohibien 
les armes per temença al bandolerisme. Quan desembarcaven els soldats de les 
galeres, sempre hi havia alguns desertors que, en lloc de tornar a la seva unitat, «se 
echaban al monte». 

Consta, també el nombre excessiu d’eclesiàstics —fenomen comú a l’Espanya 
dels segles xvi i xvii, en particular en aquest últim— que només prenien els hàbits 
per gaudir de privilegis i assegurar còmodament llur subsistència. El 7 de desembre 
de 1558, per exemple, la princesa Joana recorda amb paraules molt fortes als 
inquisidors de Catalunya que els processats de regalia han d’ésser castigats, «aunque 
sean familiares del Santo Oficio». Pel que fa referència a l’època que estudiem, 
abunden d’una manera extraordinària, en els Registres de Cancelleria dels virreis, les 
qüestions de competència entre el virrei i les autoritats eclesiàstiques sobre 
delinqüents que, en ésser detinguts, invocaven el privilegi clerical. Un exemple: l’any 
1561, García de Toledo contesta la protesta formulada per Jeroni Manegat, oficial del 
bisbat de Barcelona, sobre la detenció de Raimon Anglès, «clericus simpliciter 
tonsuratus», i diu: «de qua quidem repetitione admiratur procurator regie curie, cum 
dictus Raymundus Angles, sit laicus, gladiator insignis, rixosus, vagabundus et 
incorrigibilis». 

Adues causes importantíssimes, l’incitant dels tresors indians enviats a Barcelona 
des de Castella, per ésser embarcats amb destinació a Gènova, i el paper de la noblesa 
catalana, ens referim per separat més endavant. Estem convençuts que, pel que fa 
referència a la documentació de primera mà, la nostra enumeració és gairebé 
exhaustiva quant al bandolerisme de l’època de Felip II. Després, ja en el segle xvii, 
hi ha altres causes, entre les quals la inflació de les monedes de bilió, amb moltes 
seques clandestines, i el desenrotllament de la immunitat eclesiàstica. Un informe del 
virrei, duc d’Alburquerque, a Felip III —any 1616— ens proporciona dades 
substancials: el virrei relaciona estretament el bandolerisme amb «fabricar falsa 
moneda y cersenar la bona». Els bandolers, afegeix, viuen segurs amb la immunitat 
de les esglésies: «Com ha florit tant en aquesta província la religió christiana, estan 
les sglésies per les ciutats, viles i lochs de aquest principat que es toquen les unes a 
les altres, de hont resten els delinqüents animosos, confiats de que, en qualsevol part 
fassen y perpetren los delictes, tenen encontinent una església per a retraure’s, y en 
les parts foranes no falten monestirs, hermites y iglésies rurals, oratoris y altres 
lochs». En les esglésies, també es fa moneda falsa, diu. A causa de la «molta 
continuació feyen ab les eclesiàstics», els bandolers indueixen aquests a actuar 
igualment, «y així se han trobat capellans y religiosos que receptaven y participaven 
en los rescats, rebien los plagiants, servint ells de medianers, y anant ab quadrilles 
robant y matant, proveint-los de pólvora, pilotes y los demés». El virrei insereix, a 
continuació, una declaració jurada del notari Antoni Cezilles: «Lo pitjor és que 
entench jo no es serva en part del món lo que assí en Cathalunya, que en haver gaudit 
dits delinqüents de la inmunitat són remesos de qualsevol delicte que fins en aquell 

dia han comès, encare que per aquells no haguessen de gaudir de dita inmunitat, cosa 
inaudita, y he vist jo moltes y diverses vegades pendre molts delinqüents per diversos 
delictes y ab dos testimonis falsos provar en la cort eclesiàstica que ha alguns anys 
los han tret de algunes iglésies y no els hi han restituïts, i gosen de dita inmunitat». 
Afegeix que, a vegades, al·leguen «extradiccions de iglésies de deu y dotze anys, y 
no obstant hagen després comesos altres delictes, pus no són stats formiter restituïts a 
les iglésies, y de dita restitució no consta ab acte autèntic, los manen restituir en dites 
iglésies, y en particular fore poblats y ha moltes y diverses capelles, monestirs, 
iglésies que gaudeixen de dita inmunitat, en les quals de ordinari estan retirats molts 
delinqüents y fautors d’ells». Quan una persona en vol matar una altra, ho fa prop 
d’una «iglésia» i després es refugia dins el temple. Quan la justícia acudeix, l’assassí 
respon: «Iglesia me llamo, fent escarni y burla de la justícia». 

Tot això és evident; ara bé: els virreis, representants de l’oligarquia nobiliària que 
governa l’Espanya dels Àustries, no podien comprendre el poderós corrent de 
l’Església envers els humils durant la Reforma catòlica. Molts abusos de la 
jurisdicció i de la immunitat eclesiàstica, és indiscutible; però ens sembla que en 
aquesta mena de favor donat per alguns representants de l’estament clerical als 
bandolers cal veure, també, un desig d’afavorir els humils emparant els qui 
constituïen, precisament, el terror dels senyors. 

El bandolerisme i el trànsit de Por i la plata d*Amèrica 

a través de Catalunya 


E l llibre tantes vegades citat de Fernand Braudel ens dóna una visió excel·lent 
de síntesi de les rutes hispàniques de l’or i plata d’Amèrica, per finançar la 
política internacional dels Àustries. Des de 1531, data de la fundació de la 
Borsa d’Anvers, el numerari espanyol va arribar a la ciutat flamenca transportat per 
les zabras de Biscaia. La via Laredo o Santander-Anvers, centre de redistribució dels 
metalls preciosos espanyols pel Nord d’Europa, indispensables a l’economia britànica 
i flamenca, explicaria, probablement, les relacions «anormalment pacífiques» entre 
Espanya i aquells països. Aquesta ruta va assolir la màxima densitat durant els anys 
de la guerra amb França (1557-1558). L’any 1566, la revolta dels Països Baixos i les 
conseqüències immediates van tancar el camí Laredo-Anvers, que durant alguns anys 
(1570-1578) va ésser substituït per la via continental, a través del Pirineu i França. 
Des de 1578, va constituir-se, segons Braudel, una tercera ruta: la de Barcelona a 
Gènova, a través de la Mediterrània occidental. 

El trànsit dels metalls preciosos des de Castella al port de Barcelona es feia per 
dos camins: el de Saragossa-Lleida, i el de València-Tortosa. Si els corsaris, com diu 
Braudel, van ésser en gran part responsables de la victòria que semblen apuntar-se 
vers l’any 1600 les mtes de terra damunt les del mar, això, diem nosaltres, va 
contribuir a impulsar les activitats dels pirates continentals: els bandolers. 

Les primeres trameses fetes a Barcelona de què tenim notícia, corresponen a l’any 
1559. Pel mes de maig van embarcar-se: 585.852 rals de plata, després 400.000, 
després, 400.000 més i, conjuntament, 2.636.000 rals de plata i 72.250 escuts d’or. 
Quantitats, doncs, molt importants, que demanaven molts mitjans i nombroses forces 
de vigilància. A títol d’exemple, segons ens informa Braudel, consta que el transport 
de 100.000 escuts de Florència a París, a finals del segle xvi, exigia 17 carretes, 
escortades per cinc companyies de cavalleria i 200 infants. 

Els diners a què acabem de referir-nos van arribar a Barcelona sense dificultats. 
Els únics obstacles van ésser plantejats per l’actitud dels diputats aragonesos i 
catalans, els quals, usant —o abusant, encara que de bona fe— de llurs facultats, 
pretengueren cobrar drets. El 24 de maig de 1559, la regent, princesa Joana, diu al 
virrei de Catalunya, García de Toledo, que acaba de tenir coneixement que els 
diputats de Catalunya «impiden que se saquen dese principado» els diners que 
s’envien a Itàlia, i afegeix que els convencerà si els diu « que estos dineros son 
propios de Su Magestad». Però la qüestió no es va resoldre tan fàcilment, ja que, el 9 
de desembre del mateix any, Felip II va dirigir-se a la Diputació del General perquè 
aquest organisme ordenés «que se restituyan luego sin màs dilación, conforme a lo 
que os tenemos escrito, los dineros que os detuvisteis por los derechos que pretendéis 
se os han de pagar de los dineros que por orden nuestra hizo embarcar el nuestro 

factor en nuestras galeras para remitirlos a Italia, pues sabéis que son nuestros y, no 
pagàndose, corren los intereses dellos a nuestras costas, y assí lo cumpliréis como lo 
confiamos de vosotros». 

L’any 1563, Felip II va embarcar a Barcelona, amb destinació a Gènova, 3.500 
escuts d’or en barres, pel març, i 20.000 pel setembre. I 20.000 ducats més van ésser 
enviats a primers d’abril de 1565. El dia 21, des de Guisando, el rei va escriure als 
diputats de Catalunya: «Yo embié los días passados a essa ciudad» —Barcelona— 
«veinte mil ducados para que desde allí se llevasen a Italia, para cosas tocantes a 
nuestro servicio, y porque Juan de Lastur, mi criado, por cuya cuenta se embiaron, 
me ha informado que ministros vuestros han detenido en Lérida los dichos veinte mil 
ducados, y siendo como son nuestros conviene que no sean detenidos, os decimos y 
encargamos proveàis que, en siéndoles mostrada la presente, alcen el dicho embargo 
y no los detengan mas, y que los dexéis embarcar y sacar dese principado y condados 
libremente, dando los dichos veinte mil ducados por nuestro propio uso, como en 
otras cosas lo tenéis acostumbrado, que por ser nuestro el dinero y para cosas de 
nuestro servicio, recibiremos con ello de vosotros mucho contentamiento» . El mateix 
dia el rei comunica que surten cap a Barcelona, per embarcar amb destinació a 
Gènova, 4.500 escuts més, d’or en barres. 

Els diputats aragonesos van oposar les mateixes resistències que hem esmentat 
per part dels catalans. D’ara endavant, convençuts ja tots ells que no es tractava d’una 
circulació monetària a càrrec de particulars, sinó d’una veritable via de drenatge del 
tresor reial, van cessar en llurs pretensions de cobrar drets. Però, en el moment en què 
la ruta Castella-Saragossa-Barcelona adquiria plena virtualitat, la seguretat de les 
remeses es va convertir en un greu problema, davant les activitats del bandolerisme. 

Exposarem sintèticament els fets. La primera vegada que oficialment es 
relacionen les remeses de moneda i llur seguretat a causa dels bandolers és l’any 
1573. El virrei de Catalunya, Fernando de Toledo, comunica a tots els oficials del 
principat que el rei «envia de Castella a aquesta ciutat» —Barcelona— «algunes 
càrregues de moneda per a coses molt importants a son servey..., i no és rahó 
descuidar-se d’elles en temps tant inquiet y que han de passar per les parts y lochs 
que comunment freqüenten més los lladres y gent de mala vida». 

L’any 1587, moment de les màximes remeses de Felip II, va tenir lloc el primer 
robament de moneda del rei. El virrei de Catalunya, Manrique de Lara, comunica a 
tots els seus subordinats el 9 de març: «Los lladres qui feren lo robo de la moneda en 
Sidemunt dexaren molta part de aquella en poder de un gentilhome qui es diu 
Vilanova, de Vilanova de Meyà, y altre part en poder del batlle de Garzola, y altre 
part en poder de uns studians del lloc de Llimanyana, y que al rector de un lloc que es 
diu Benavent, que és en la muntanya prop de la de Bou Mort, li deixaren molta 
moneda d’or y de plata, y que en lo lloc del Pla, del qual és natural un bandoler qui es 
diu Lo Poll, ha restada altre molta part de dita moneda, y que als traginers que els 
portaren sis càrregues de dita moneda donaren més de doscents lliures». Consta que 

l’autor del fet va ésser el famós bandoler conegut amb el nom de «Minyó de 
Montellà». No cal dir que, a partir d’aquest moment, les precaucions adoptades van 
ésser extraordinàries. 

A últims de desembre de 1613, els bandolers van poder apuntar-se un dels seus 
èxits més considerables, que el virrei, marquès d’Almazàn, va descriure així: «Venint 
des de Madrid a esta ciutat cent y onze càrregas de plata de Sa Magestat ab son 
comissari y gent armada que la acompanyaven, dilluns, a trenta del passat, no duptà 
Pere Barbeta, lladre públich y home facinerós ab altres de sa quadrilla, en lo camí real 
desde Els Hostalets de Cervera a Montmeneu, robar y aportar-se’n molt part d’ella, y 
si bé encontinent que tinguérem notícia del cas enviàrem doctors del Consell, jutges 
de Cort y altres ministres y officials reals per a perseguir y pendre los delinqüents y 
recollir lo que es podia de dita moneda robada, fins are ne falten moltes càrregas y 
havem entès que molta part d’ella haurien aportada dits lladres o altres per ells en 
aqueixes parts, y com que convinga infinit al servey de Déu, de Sa Magestat y 
recuperació de la nació recobre dita moneda y los culpables sien castigats ab la 
demostració y rigor que la gravetat del cas demana, vos diem, encarregam y manam» 
—a tots els oficials del país— «que en continent rebuda esta, per totes les vies 
possibles procureu saber y entendre en quines parts y en poder de qui y ha moneda 
robada, tenint particulars inteligències si algunes persones ne gastaran que pogués ser 
de aquella, fent pendre y capturar totes les que en trobareu en qualsevol manera 
culpables en dit delicte, recollint y posant en part segura la moneda que es trobarà y 
fent totes les demés diligències y tractes que convinguen y sien a propòsit, sens que 
en açò haia negligència o descuyt. Del contrari, manaríem fer lo sentiment y càstich 
que de justícia hauria loch. Avisar-nos eu del que entendreu y anireu fent». Pocs dies 
després, Almazàn deia a Felip III: «Con algunas capturas que se van haciendo se 
descubre plata y toma rastro de aquellos desalmados y sus fautores». Afegeix que 
han ingressat a les presons de Barcelona dos bandolers que van prendre part en el 
robament, un dels quals és clergue, pertanyent a la quadrilla del «Barbeta», i acaba: 
«Contra los de la tierra culpados en el robo y sus fautores se va procediendo en sus 
causas, deteniéndonos en los castigos basta recobrar con blandura lo que se pudiere, 
que después cada cual llevarà su merecido». L’import total dels diners robats va 
ésser de 180.000 ducats. El cap de la banda que va donar el cop, el «Barbeta» abans 
esmentat, era un italià que aconseguí fugir i arribar als Estats pontificis, on va ésser 
detingut per agents del Papa l’any 1615, segons va comunicar a Felip III el seu 
ambaixadors a Roma, comte de Castro. Traslladat a Barcelona, el «Barbeta» fou 
executat durant l’estiu de 1616. 

Els exemples donats són suficients per a demostrar les relacions entre el 
bandolerisme i el transport de metalls preciosos indians a través de Catalunya. Citem 
un cas relatiu a la via Castella-València-Barcelona. L’any 1594 el rei envià 45.000 
ducats: les autoritats adopten moltes precaucions a les comarques de Tortosa i costes 
de Garraf. 

La noblesa catalana i els bandolers: els orígens remots 

de la crisi de 1640 


H em plantejat abans les relacions entre el bandolerisme i els senyors. 
Procurarem, ara, concretar la qüestió a la Catalunya del segle xvi. 

Durant el període que estudiem, les jurisdiccions de tipus senyorial, 
feudal, laic i eclesiàstic abundaven d’una manera extraordinària, ocupant, almenys, la 
meitat de Catalunya. Volem dir amb això que la meitat del país era terra de barons. El 
territori, dividit com un tauler d’escacs, oferia moltes fronteres jurisdiccionals entre 
els senyorius. La gran preocupació dels virreis va consistir en això: que totes les 
entitats de població signessin «unions» o «concòrdies», encaminades, precisament, a 
suprimir aquestes fronteres quan es tractés de la persecució i càstig dels bandolers i 
fer que «uns barons puguin entrar armats en les terres dels altres y tots en les de 
realench». 

El mosaic jurisdiccional i les rivalitats freqüents entre els senyors dirimides per 
les armes entre les respectives bandes que reclutaven va ésser un dels factors més 
importants en el desenrotllament del bandolerisme català durant els Àustries. 

Per què la noblesa «criava» bandolers —per dir-ho amb una paraula constantment 
utilitzada pels virreis— quan, precisament, el bandolerisme pur té un fons de 
reivindicació social i de lluita contra els poderosos? 

La qüestió és complicada i delicada. Analitzem-la amb tota objectivitat, sense 
adjectius de cap mena i basant-nos en la documentació de l’època. Hem dit abans que 
a Catalunya sols hi havia un Grande de Espana, el duc de Cardona, i que el braç 
militar —cavallers— només figura en la proporció del 0,8 per 100 en el fogatge de 
1553. Prenguem qualsevol convocatòria de Corts del segle xvi —per exemple, la de 
1518, feta per l’emperador Carles V— i vegem el repartiment dels braços eclesiàstic i 
militar: 


Braç eclesiàstic 

Bisbats 6 

Abadies 22 

Capítols de canonges 7 

Braç mi l itar 

Vegueria de Barcelona 222 focs 

Vegueria del Rosselló 25 focs 

Vegueria de Lleida 25 focs 

Vegueria de Girona 53 focs 

Vegueria de Tortosa 

10 focs 

Vegueria de Vilafranca del Penedès 

22 focs 

Vegueria de Vic 

9 focs 

Vegueria de Tarragona 

7 focs 

Vegueria de Balaguer 

21 focs 

Vegueria de Montblanc 

6 focs 

Vegueria de Cervera 

54 focs 

Vegueria de Puigcerdà 

6 focs 

Vegueria de Tàrrega 

11 focs 

Vegueria de Manresa 

6 focs 

Vegueria de Camprodon 

2 focs 

Vegueria de Ripoll 

2 focs 

Vegueria de Talarn 

13 focs 


Quines possibilitats tenien aquests cavallers d’ocupar càrrecs públics, és a dir, de 
trobar ocupacions com els nombrosos hidalgos de Castella dins la immensitat de 
l’imperi hispànic? 

En un estudi molt suggestiu, del jove historiador anglès John Elliott, dedicat als 
orígens de la revolució catalana de 1640, trobem dades que confirmen les nostres 
troballes d’arxiu. Diu Elliott que, en el memoràndum sobre el govern, elevat al rei pel 
comte-duc d’Olivares l’any 1625, cal distingir un doble aspecte: la cooperació militar 
i fiscal de les províncies no castellanes d’Espanya perquè ajudessin Castella a 
suportar les càrregues de l’imperi, a canvi de la igualtat de condició a gaudir dels seus 
beneficis, és a dir, castellanització del país en les lleis a canvi de la progressiva 
descastellanització en els càrrecs. Tement, però, les reaccions de la monopolitzadora 
noblesa castellana, Olivares no es va atrevir a fer un oferiment dramàtic a les Corts de 
la Corona d’Aragó de 1626 d’obrir l’accés als naturals d’aquells regnes als càrrecs de 
l’imperi. 

La noblesa catalana, però —segueix dient Elliott—, estava totalment desproveïda 
de sentit polític. El que nosaltres anomenem «exacerbació passional», que mantingué 
el país en un estat de pertorbació permanent, aquest autor creu que es deu, sobretot, a 
la provisió de càrrecs a Catalunya. «Com els altres espanyols, l’aspiració més gran 
dels catalans consistia a obtenir oficis, honors i favors del rei, absent en el llunyà 
Madrid. Cada noble i cada ciutat desitjaven una extensió de la seva jurisdicció i dels 
seus privilegis; cada eclesiàstic apuntava devers un bisbat i cada home de lleis devers 
un càrrec de la Reial Audiència. Cada noble desitjava un càrrec lucratiu per a si 
mateix i una pensió eclesiàstica per als seus fills. No és sorprenent que un noble com 
un Galcerà de Sentmenat, que tenia set germans, esperés trobar-se en excessives 
obligacions si el rei no li assignava la pensió que sol·licitava de les rendes d’un 

bisbat. Però hi havia una forta tendència a atorgar els beneficis i les pensions 
eclesiàstiques als no catalans, i el nombre de càrrecs vacants era molt limitat. Només 
hi havia una dotzena de places dins de l’administració reial i central de Catalunya 
obertes a l’aristocràcia autòctona. Tenint en compte que aquests dotze llocs havien 
d’ésser distribuïts entre una classe social d’unes 500 persones, és fàcil d’imaginar la 
fera lluita que suscitava un càrrec vacant, mentre això obligava la noblesa catalana a 
cercar mercedes en forma de jurisdiccions o pensions eclesiàstiques per mantenir la 
seva situació econòmica i el seu prestigi social». Per a obtenir un càrrec, diu Elliott, 
era molt necessària l’ajuda del regent del Consell d’Aragó, les filles del qual es 
cotitzaven a un preu molt elevat dins el mercat matrimonial català, si ens és permès 
d’emprar per aquesta vegada una terminologia expressiva. 

És veritat que moltes famílies aristocràtiques catalanes, com els d’Alentorn, 
tenien un o més fills servint el rei a Milà o a Flandes, però els serveis militars eren 
poc lucratius i les oportunitats per a l’aristocràcia catalana d’entrar a la casa reial, 
molt escasses. Això explica l’interès polaritzat entorn dels càrrecs de l’administració 
municipal i de la Diputació, i, com que llur nombre era molt limitat, les passions 
entre les famílies que hi aspiraven s’encenien de debò. Elliott creu molt probable una 
estreta relació entre les dificultats per a obtenir un càrrec dins l’administració 
municipal i el bandolerisme aristocràtic català. Aquest va entrar en ràpida decadència 
vers 1620-1630, quan totes les ciutats van obrir l’accés als càrrecs de govern a la 
noblesa. 

Preguem al lector que ens permeti aquesta petita incursió fora dels límits 
cronològics del nostre treball, per contribuir a perfilar el bandolerisme. Elliott 
demostra que durant els anys 1638-1640 va haver-hi un desplaçament de l’hegemonia 
política a Catalunya, de la burgesia barcelonina a la noblesa pirinenca. Fins a quin 
punt, ens preguntem nosaltres, aquest canvi va ésser condicionat per les riqueses 
obtingudes pels nobles de la muntanya, procedents dels assalts contra les remeses de 
metalls preciosos americans, segons hem vist en planes anteriors? Si aquesta idea no 
és més que una hipòtesi, encara que molt probable, podem comprovar, en canvi, el fet 
que el bandolerisme va oferir el primer argument invocat, molt abans del govern del 
comte-duc d’Olivares, pels qui desitjaven una transformació total de les institucions 
del país. El ler de març de 1615, el bisbe de Vic, fra Andrés de San Jerònimo, antic 
confessor de la reina Margarida i monjo de l’Escorial, escriu a Felip III: «Sepa V. M. 
que la gente deste principado culpa mucho a todos los obispos porque no se juntan a 
representar todos estos males» —el bandolerisme— «y pedir remedio, y dicen que 
embíe V. M. gente y los conquiste, que todos se le daran para que asiente la justicia 
como en Castilla y les quite sus males usos y costumbres que la impiden». Pocs dies 
després insisteix: «La gente vulgar dice que los bandoleros mejor vida no pueden 
tener, que sin trabajar y holgando tienen dinero y andan bien comidos y vestidos». 
De la mateixa manera que la raquítica economia del país no va poder absorbir ni de 
lluny tots els braços disponibles entre les classes modestes i molts varen ésser llançats 

a la misèria i al bandolerisme, hi hagué un fenomen semblant pel que fa referència als 
privilegiats. Alguns virreis intel·ligents van veure el fons del problema i van ordenar 
la confecció de llistes «dels cavallers, ciutadans burgesos i altres persones de 
qualitat» que podien ésser adscrits al servei del rei. A l’hora de la veritat, però, en va 
sortir no res. Mentre els aristòcrates i els hidalgos castellans tenien àmplies 
possibilitats en els virregnats, ambaixades i exèrcits dins la immensitat de l’imperi 
hispànic, els catalans es van quedar a casa, com a marginats de les tasques de 
responsabilitat de l’Estat. L’aristocràcia catalana, en no actuar dins la casa d’altri, va 
malgastar les seves energies avalotant la pròpia. Cal tenir en compte, però, el que 
hem dit en el capítol primer sobre el drama dels cavallers catalans. 

El bandolerisme durant el virregnat de Diego Hurtado 

de Mendoza 


S ense una detallada exposició dels fets, és a dir, si no estudiéssim les 
manifestacions concretes del bandolerisme, el lector podria dir-nos que, fins 
ara, no hem fet més que un castell de focs artificials. Advertim que la nostra 
relació serà monòtona i pesada, ja que, com veurem, es tracta contínuament de 
variacions sobre el mateix tema. És, però, indispensable per a constatar el malestar 
imperant a Catalunya. Hem d’advertir que les nostres investigacions, fins al moment 
d’escriure aquestes ratlles, comprenen des de començaments del regnat de Carles V 
(1517) fins al inicis de la Guerra dels Segadors (1640). El panorama que dibuixaven 
corresponent al període 1564-1571, és a dir, durant el virregnat de Diego Hurtado de 
Mendoza (el anys en els quals es prepara i consuma el gran «viratge» de Felip II), és, 
mutatis mutandis, gairebé el mateix des de 1517 a 1640. 

Quan Hurtado de Mendoza va prestar solemne jurament a la Seu de Barcelona el 
25 d’agost de 1564, el bandolerisme català coneixia una fase decididament expansiva. 
Pocs dies abans, Felip II havia ordenat al governador general de Catalunya que 
recorregués el país en persecució dels malfactors: «porque tenemos entendido que en 
esse principado andan tantos bandoleros y hombres de mala vida, cometiendo cada 
dia homicidios, asesinatos, robos y otros males, que no se puede andar por él sin 
notorio peligro de la vida». 

El primer que va fer Hurtado de Mendoza en arribar a Catalunya va ésser 
informar-se detingudament de la situació i exposar els seus punts de vista al rei. Fes 
principals quadrilles de bandolers que llavors actuaven eren les següents: la de 
Bartomeu Camps, conegut per «l’Empordanès», la d’Antic Sglésies, la de Miquel 
Croells, la de Joanot Riembau, la de Jaume de Frontanyà, la de Joan Scuder i la 
d’Antoni Flanes. Al mateix temps, el virrei i els doctors de la Reial Audiència estan 
preocupats per la signatura de treves que posin fi a les bandositats existents, dins la 
vegueria de Manresa, entre Francesc Sorribes i els Vilaforniu, en les quals es troben 
mesclats els bandolers Riembau i Tubau. 

Dins els comtats del Rosselló i la Cerdanya, el malestar era també força general. 
El 13 de setembre, el virrei ordena al tresorer, Miquel Codina, que pagui 100 ducats 
d’or a Carles d’Oms i Cruïlles, portantveus del general governador en aquells 
comtats, per les mesures preses per l’expulsió dels bandolers. 

A vegades, les forces governamentals aconseguien apuntar-se alguns èxits. Així, a 
primers d’octubre del mateix any 1564, el comanador d’Ascó, Gabriel Àngel Sans, 
comunica al virrei la presa de set bandolers, entre els quals un peix gros, Gaspar 
Berga, els quals «robaven i inquietaven aquesta terra». De totes maneres, la 
persecució es feia difícil per l’asil eclesiàstic, amb el plantejament immediat de les 
naturals qüestions de competència. A cada moment, les autoritats eclesiàstiques 

procedeixen a reclamar —«repetir»— individus, invocant que «foren arrancats 
violenment de lloc sagrat». 

El virrei, desitjós de conèixer de visu la situació, va realitzar freqüents viatges a 
través del Principat, fent-se acompanyar sempre pels esquadrons de cavalls lleugers 
de don Àlvaro de Madrigal, destacats a la frontera, els quals van contribuir sovint a la 
persecució de bandolers. Amb l’arribada dels primers freds —novembre— el 
bandolerisme no va disminuir, com ho feia durant la primera meitat del segle xvi. 
Llavors, en presentar-se l’hivern i les neus a la muntanya, els virreis estaven tranquils 
fins al desgel. El fet que ara el bandolerisme no conegui variants sensibles entre les 
estacions de l’any indica clarament, segons el nostre judici, que les seves causes 
s’havien incrementat; per una part, la misèria entre els humils, i per l’altra, l’anarquia 
nobiliària en un règim que podria definir-se de «feudalisme sense rei», absent aquest 
a Madrid. I, com a denominador comú, creixia, sens dubte, l’exacerbació passional. 

Pel novembre, el virrei es va veure obligat a destacar un centenar de soldats de 
guarnició a les fortaleses de la frontera, perquè anessin «en acompanyament del 
portantveus de general governador de Rosselló i Cerdanya y de altres officials reals 
en persecució dels delats, gitats de pau y treva y acuytats de Sa Magestat, per 
diversos llochs y parts dels dits principat y comtat, per estar tant oppresa com està la 
terra de mala gent». A més de la paga normal, es donaria a cada soldat un plus d’un 
ducat d’or el mes. El 29 del mateix mes, Hurtado de Mendoza comunica al regent de 
la tresoreria reial, Miquel Codina, que ha decidit alçar cinquanta soldats de cavall i 
cinquanta més de peu perquè vagin constantment pel país en persecució dels 
bandolers. Als de peu, se’ls pagarà, de salari, cinc lliures el mes, i als de cavall, deu. 

La situació no va millorar amb l’entrada de l’any 1565. Que el problema 
continuava preocupant, a Barcelona i a la cort, ens ho demostra la comunicació de 
Felip II a Hurtado de Mendoza, datada a Aranjuez, el 3 de gener, en la qual acusa 
rebut «de los documentos en los cuales me dais aviso de lo que los Diputados de 
Cataluna han offrecido para el seguimiento de los bandoleros y de cómo se discute el 
orden que se havrà de tener para perseguirlos». 

Hurtado de Mendoza, decidit a emprendre una ofensiva vigorosa, va oferir premis 
considerables als qui facilitessin la presa de bandolers. El 19 de gener, en compliment 
del pregó en virtut del qual es prometien mil lliures barcelonines a tot oficial que 
prengués «qualsevol delat de la companyia de Llanes o d’en Riembau», el virrei va 
ordenar el pagament de dita quantitat al comissari Francesc Duran, perquè havia pres 
«Joanot, delat de la quadrilla d’en Llanes». Uns quants dies més tard —el 25— 
Hurtado de Mendoza ordena a tots els oficials del Principat i dels comtats que donin 
ajuda, amb tota la gent armada que els serà possible, als següents comissaris reials, 
delegats expressament per ells per portar a terme la persecució de bandolers: Onofre 
Ferrera, Pere Marimon, àlies «Nadal», Antoni Juliol, Gabriel Maig, Antic Torres i 
Narcís Boada. 

Com veien el bandolerisme català a començaments de l’any 1565 Hurtado de 

Mendoza i Felip II? Un escrit del rei, amb data 2 de febrer, és definitiu. Com veurem, 
Felip II es mostra preocupat i no vol causar a la població més perjudicis que els 
estrictament necessaris: «Hase visto la scriptura que havéis embiado en forma de 
pragmàtica, la qual, cierto, viene muy bien fundada y con las consideraciones que a 
la calamidad de los tiempos que corren convienen, y como en estas leyes nuevas e 
insólitas se haya mucho de mirar antes de executarlas los inconvenientes que suelen 
nacer dellas, por via de mover me ha parecido advertiros por ésta de algunas 
dificultades que se nos representan para que passéis por ella y nos satisfagàis y 
saneéis nuestro animo y conciencia. El ver que en tantos ahos nunca se halle en 
Cataluha averse hecho tal pragmàtica, aviéndose offrecido muchas vezes semejantes 
y mayores ocasiones que las que aora ay, nos haze dudar que sea remedio bastante o 
que consigo trayga algún inconveniente, y si lo ay, como es tan general y toque a 
tantos no puede ser pequeho. Dúdase también que el peso que pone la pragmàtica a 
los pueblos sea suportable, porque yendo las cuadrillas de los delates en tanto 
número, para guardar los lugares de sus territorios han de emplear mucha gente, que 
ya esto es gran servidumbre y cosa que se sentirà mucho y que a la postre la 
desempararàn, y si van a la guarda del territorio poca gente, no podràn obviar el 
daho y romperles han las cabeças, y el primer dia que prendiesen alguno de los 
delates, se ayuntaràn todos y perseguiràn el lugar, de suerte que les serà forçado 
estar en sus casas y perder sus haziendas o si salen pasar peligro de ser degollados; 
y si con esto concurre que la justicia persigue a los pueblos y les pide el daho y las 
penas por no haber guardado bien sus territorios, serà ponerles en desesperación, y 
donde aora se tiene solamente que hazer con los delates, se tendrà entonces que 
hazer con ellos y los pueblos. Y como la mayor parte de la gente vive de su trabajo y 
granjería, ocuparlos en estas guardas sentirlo han grandemente, siendo que no 
podràn atender a sus haziendas. Assimismo nos dificulta este negocio ver que en el 
sometent de tantos ahos aprobado y establecido por ley ay tan poca forma de 
castigar los desobedientes y negligentes, como se cree que verisímilamente se ha de 
temer que la havrà mucho menos en ésta que es la nueva y nunca aprobada. Y 
particularmente pensamos harà en Cataluha esta pragmàtica el efecto que ha hecho 
en otras partes donde ay la misma, que viendo las dificultades que traen consigo, la 
han dexado sin execución y no sirve sino de estar escrita en los libros». 

En vista d’aquests inconvenients, el virrei demanarà parers als membres de 
l’Audiència, i després farà un informe a la cort, perquè el rei pugui decidir les 
mesures que hauran d’ésser adoptades. Desgraciadament, no hem pogut trobar la 
pragmàtica de referència. De totes maneres, les mesures draconianes i a la vegada 
insuportables per la població queden ben destacades amb l’anàlisi de Felip II. Com 
tindrem ocasió de veure, els sometents duren moltes vegades un mes i la gent es veu 
obligada a prendre-hi part abandonant llurs ocupacions. No és estrany, doncs, que 
entre la pressió dels bandolers i les exigències de les autoritats augmentés 
l’exacerbació passional en la gent del camp. El remei era pitjor que la malaltia. 

Pel mateix temps, el virrei Hurtado de Mendoza, decidit a jugar fort, va emprar un 
altre procediment. El 16 de febrer, Felip II acusa rebut de les «scripturas y 
memoriales» —enviats pel virrei— «acerca el derribar de las casas de los 
malhechores y receptadores dellos». Aquest sistema va posar-se en pràctica moltes 
vegades. 

La signatura de treves entre les bandositats existents és un recurs que els virreis 
utilitzen sovint. Així el 3 de març de 1665, Hurtado de Mendoza disposa que Pere 
Salaner, comissari reial, es traslladi a Berga i adopti les mesures pertinents per posar 
la pau entre diversos veïns de la vila. Aquestes mesures s’intentaran àdhuc pel que es 
refereix als peixos grossos del bandolerisme del moment. Així, el 14 de març, el 
virrei dóna plens poders a l’agutzil ordinari, Perot Salaverdenya, perquè pugui «guiar 
y assegurar a aquells i qualsevol d’aquells» —Joanot Riembau, de la Pobla de Lillet, i 
Ramon Tubau— «a efecte tan solament de firmar treves convencionals ab Galcerà 
Vilaforniu, prevere de la vila de Berga, i altres de llur parcialitat, per el temps que ben 
vist vos serà necessari». L’endemà, Hurtado de Mendoza ordena a tots els oficials del 
Principat i dels comtats que ajudin amb homes i armes el batlle de Mataró, «per la 
persecució y expulsió de mala gent». Tres dies després, ordena a tothom que obeeixi 
les ordres de l’alferes Laguinilla, el qual ha rebut l’encàrrec de recórrer el país amb 
quaranta soldats i alguns comissaris. Però el desbordament passional d’aquella 
societat planteja, diàriament, nous problemes. Així, a finals de març de 1565, estan a 
l’ordre del dia les bandositats entre els ciutadans del comtat del Rosselló, així com 
també de la vila de Puigcerdà. 

Per fi, el 31 de març (1565), Felip II va retornar al virrei Mendoza retocada i 
aprovada la pragmàtica a què abans ens hem referit: «A los de la Audiència 
agradeceréis de nuestra parte el trabajo que han tenido en lo de la pragmàtica para 
el remedio de los bandoleros, la qual se os envia en ésto». No sabem, tampoc, en què 
varen consistir les modificacions. De totes maneres, l’eficàcia va ésser completament 
nul·la. 

Un dels bandolers més inquiets de la comarca de Berga era el prevere Galcerà 
Vilaforniu, ja esmentat. El 5 d’abril, Hurtado de Mendoza promet a Guillem de 
Senesterra, delegat seu, que si aconsegueix prendre Vilaforniu aquest no serà 
condemnat a mort. Al mateix temps, el virrei promet també posar en llibertat dues 
persones detingudes que siguin designades per Senesterra, «sols no sien enemichs de 
Sa Magestat ni impetits de crims d’heretgia, sodomia ni fabricació de falsa moneda ni 
de lesa maiestat ni hagin incidit en les penes de la constitució Com Instigant», per 
cada bandoler que prengui, en companyia de l’esmentat Vilaforniu. Precisament per 
aquells dies Guillem de Senesterra va ésser robat, al camí de Barcelona a Girona, pels 
bandolers del Montseny. 

En començar el mes d’abril de l’any a què ens referim (1565), el bandolerisme era 
molt actiu a la vegueria de Girona. El dia 8, el virrei comunica als síndics i 
procuradors d’aquella vegueria que no estalviïn forces i que mobilitzin tota la gent 

possible per a la persecució dels malfactors, que aquests es recullen de nit per les 
cases i que s’ha vist obligat a ordenar l’enderrocament d’algunes d’elles. Per tal de 
remeiar la situació els diu que rebran la visita d’Antic Sarriera, delegat seu, «per 
algunes coses que convenen lo servey de Sa Magestat», i, a més, que «en rebre la 
present fareu ajustar y aplegar la gent de aquesta vegueria en la forma acostumada, 
perquè així cumple al servey de Sa Magestat y nostra». Afegeix Hurtado de Mendoza 
que «los mals y danys que los delats y malfactors fant per la terra són imputables 
molt a culpa dels habitants d’aqueixa vegueria». Es tracta, indubtablement a judici 
del virrei, d’un cas de resistència passiva a complimentar les ordres draconianes a què 
abans ens hem referit. 

El virrei jugava fort i es veia obligat a adequar la lluita a les necessitats del 
moment. Per decisió del Reial Consell de 2 de gener de 1565, es va acordar armar 
deu cavalls lleugers, a vint rals el mes, i quaranta soldats, a dotze, per tal que anessin 
en companyia dels oficials i comissaris del rei en persecució dels bandolers. Tenint en 
compte que la persecució havia de fer-se preferentment per la muntanya, el 13 d’abril 
següent l’Audiència va disposar que «lo salari dels vint rals que se havia de donar a 
cada hu de dits cavalls lleugers lo mes sia donat en lloch d’ells a vint soldats de peu, a 
rahó de dotze reals per cada hu, los quals vint soldats vajen en companyia dels altres 
noranta soldats». A últims d’abril va ésser presa, a Santa Coloma de Farners, «la 
persona del Gordonet, públich bandoler», i portat, tot seguit, a les presons de 
Barcelona. Pels mateixos dies, com si visquessin en plena Edat Mitjana, el virrei va 
aconseguir la signatura de treves entre les bandositats que feien impossible la quietud 
i el treball dins la comarca i vila de Sarral. 

Seguint la nostra exposició cronològica dels fets, veurem ara com el virrei 
relaciona el bandolerisme amb el vagabundejar —mal estès arreu d’Espanya—, on 
donaria lloc a la figura del pícaro. El lector ens permetrà que copiem un document 
del 30 d’abril, dirigit a tots els veguers: «Cosa notòria és que la maior part dels mals 
que es fan en aquesta terra se fan a causa de haver-hi en ella molts vagabundos 
ociosos que no volen treballar, y perquè desijam que semblant gent sia expellida de la 
terra, y al present Sa Magestat té més necessitat que mai de xusme o remers per a les 
suas galeras per a resistir a les grans armades que lo turch y altres corsaris preparen 
contra la christianitat y principalment contra sos regnes y vassalls, vos diem, 
encarregam y manam que, rebuda que haiau la present, investigueu quins vagabundos 
y que no treballen hi ha en aqueixa vegaria y ab los termes de justícia més breus que 
podreu, procehiau contra ells y los condemneu iuxta forma de les Constitucions de 
Catalunya sobre assò disposants. E no res menys vos diem y manam que ab suma 
diligència encontinent procehiau y inquiriau contra los jugadors, concubinaris, 
usurers y altres que cometen semblants delictes públics en aqueixa vegaria y los 
castigueu conforme a justícia per manera que reste purgada d’ells. Com és rahó que 
sobre lo mateix havem manat scriure als bisbes, tindreu correspondència ab lo que 
aqueix bisbat o ab sos officials que no deixaran d’afavorir-vos y fer lo que a llur part 

tocarà, que ademés de que fareu lo que a vostre càrrech tocha, en la una cosa y en 
l’altre ne fareu a Sa Magestat y a nos accepte servey». 

Entretant, els bandolers en van fent de les seves, encara que sofreixin algun 
fracàs. Així, el 17 de maig de 1565, el virrei ordena el pagament de cent rals 
barcelonins al comissari Jaume Albareda, «el qual ha fet alguns gastos y sostenguts 
molts treballs en la captura y persecució de alguns bandolers y malfactors, y 
senyaladament en la presa de Guillem Torrebaixa, bandoler famós, que ha estat 
sentenciat a Barcelona». A vegades eren els bandolers els triomfadors en els 
encontres sostinguts amb les forces del virrei, i van ésser molts els oficials morts en 
el compliment del deure, com el veguer de Puigcerdà, pel maig de 1565. 

Durant l’any 1565, Hurtado de Mendoza va aconseguir un èxit espectacular: la 
detenció del famós bandoler Bartomeu Camps, «l’Empordanès». El virrei comunicà 
el fet el 29 de maig: «Com nós, vist los grans robatoris, incendis y morts que de cada 
dia feia y perpetrava en Berthomeu Camps, dalat facinerós y cap de sa quadrilla, 
vàrem oferir 200 lliures barceloneses a qui el posés en mans de la justícia...». Amb 
l’incentiu dels diners, En Bartomeu Camps i el seu germà Miquel van ésser delatats i 
detinguts per Pau Abres, Narcís Barceló, Jeroni Cortada, Andreu Vilella, Josep 
Terrats, Antic Vives i Pere Pou. 

En oferir resistència, els germans Camps van resultar ferits. El mateix dia 29 de 
maig, Hurtado de Mendoza ordena al tresorer Miquel Codina que pagui a Joan 
Sabarté, «chirurgià de Banyoles, deu lliures, moneda barcelonesa, les quals li manam 
donar per lo temps que ha curat en Barthomeu Camps, delat, y son germà, Miquel 
Camps, de les nafres que tenen y ésser vengut per el demunt dit effecte fins a la 
present ciutat de Barcelona». 

Tramitat ràpidament el procés, En Bartomeu Camps va ésser condemnat a mort i 
executat a Barcelona el divendres ler de juny de 1565, amb la crueltat refinada del 
sistema penal de l’època. El Dietari del Consell Barceloní diu: «Aquest dia fou 
sentenciat Bartomeu Camps, adelat molt famós; fonch assotat y atanallat, llevat dos 
punys estant viu y cremats devant ell y aprés scorterat y cremats los quarters». 

El moment de la detenció d’En Camps coincideix amb una fase de particular 
activitat del bandolerisme català. Tenim notícia que, llavors, molts bandolers de 
Cerdanya i altres quadrilles van reunir-se per les comarques de Vic i Osona, «anant 
molts d’ells disfressats perquè no els conegan». Seguint ordres del virrei, el 
governador de Catalunya i alguns comissaris van llançar-se a la persecució, amb 
resultats molt migrats. 

A primers de juny, Hurtado de Mendoza va decretar sometent contra molts veïns 
de Puigcerdà, els quals, manats pel bandoler Riembau, van oferir una forta 
resistència. En vista de les bandositats existents entre la gent de la ciutat, «y lo quant 
inquietada stà tota aquella terra», el virrei demana al bisbe d’Urgell que vagi a 
Puigcerdà i procuri posar-hi pau. Per portar a terme les negociacions concedeix 
guiatge als de Puigcerdà, durador fins al dia 10 d’agost següent. 

Un document de Felip II, datat el 21 de juny, demostra les preocupacions del rei 
envers el bandolerisme català. El monarca lamenta que moltes persones designades 
per exercir el càrrec de veguer refusin acceptar. No en diu les raons, però no és difícil 
d’imaginar-les. En efecte, el veguer estava entre l’espasa i la paret, entre el 
bandolerisme i el virrei. Amb les forces de què disposava no podia resistir els atacs 
dels bandolers, encara que imposés càrregues draconianes a la població, i, si no es 
mostrava enèrgic, sofria les consegüents reprimendes del virrei. Al mateix temps, 
Felip II es mostra satisfet per la detenció i mort d’En Bartomeu Camps, «por ser de 
las principales cabeças de los bandoleros de essa tierra», i encarrega al virrei que 
procuri posar terme al malestar existent a Puigcerdà, « castigando con toda 
demostración». Així mateix promet fer les oportunes gestions amb la cort de París, 
«en cuanto a lo del castillo de Francia, donde se acogen los malhechores ». 

Després de la mort d’En Camps, els principals caps de quadrilla que operaven 
durant l’estiu de 1565 eren els següents: Antic Sglésies, Miquel Croells, de Perafita; 
Joanot Riembau, «lo pubill Riembau», de la Pobla de Lillet; Tubau, de Sant Jaume de 
Farfanya; Joan Scuder, de Ripoll, i Antoni Claries. A cada moment però, entren en 
escena noves figures. El 27 de juliol, Hurtado de Mendoza ordena que tothom ajudi el 
comissari Jaume Ribes, que va per la terra «per inquirir contra bandolers y malfactors 
i assenyaladament en seguiment de Boquetó, delat famós y acuytat de la real 
magestat». 

L’estat d’efervescència passional en què vivia el país feia esclatar tota mena 
d’incidents. Per exemple, un ciutadà de Tarragona, Gaspar Anguera, va ésser detingut 
per una denúncia del francès Arnal Franquet, domiciliat a Lleida, acusat de donar 
ajuda als bandolers. Després va comprovar-se que la denúncia era falsa. Amb data 2 
d’agost, el batlle de Valls va condemnar a mort Francesc Coll perquè facilitava auxili 
a les quadrilles. 

Abans ens hem referit a les mesures draconianes adoptades pel virrei, per lluitar 
contra el bandolerisme. Un exemple: dos poblets de la vegueria de Cervera, Sadaho i 
Riber, estaven obligats a proporcionar onze homes cadascun quan s’alçava sometent, 
quan no tenien més que 18 i 6 focs, respectivament. Després de diferents protestes, el 
virrei va accedir a rebaixar-ho a 4 i 2 homes. 

A mitjan agost de 1565, senyorejava la comarca de Ripoll la quadrilla de Joanot 
Riembau, hostilitzada pel procurador de l’abat, Miguel Ramírez, amb una tropa de 34 
homes. Per aquells dies, el paroxisme passional tenia com a centre la ciutat de la Seu 
d’Urgell —cal tenir en compte la influència de l’hugonotisme francès, abans 
esmentada—. Bandolejaven, llavors, Joanot de Castellarnau i el senyor de Montalar, 
als quals el virrei ordena que s’abstinguin d’entrar a la Seu, com van fent, «ab molta 
gent facinerosa y altres de vostra parcialitat, passejant-vos ab dita gent públicament 
per aquella, sabent que tenia lo veguer ordre nostre de no deixar-hi entrar gent 
coadunada d’una parcialitat ni de l’altre, per los inconvenients, danys y scàndols que 
de semblants entrades se podrien seguir». 

El 26 d’agost, va caure a mans de la justícia, a Vic, el bandoler Joan Gascó, de la 
quadrilla d’En Joanot Riembau, «lo qual diuen que era spia y stava ací, en Vich, per 
donar avís del que entendria». Amb els seus reductes a la muntanya, els bandolers 
baixaven al pla i, quan els virreis es dedicaven a perseguir-los seriosament, 
retrocedien i es refugiaven a Aragó, per Lleida, i a França, per Vic. I, després, a 
començar de nou, com uns rigodons tràgics que ensagnaven i arruïnaven el país. 

Per destruir els amagatalls i al mateix temps impressionar d’una manera definitiva 
els «fautors», el governador de Catalunya, Antic Sarriera, jugava molt fort. El mateix 
virrei li va cridar l’atenció: «En lo de derrocar les cases de alguns reeptadors de 
bandolers, no es deu procehir sense causa cògnita y plenament provada». A vegades, 
però, els propietaris van ésser indemnitzats, com es dedueix del següent escrit del rei 
a Hurtado de Mendoza, datat al Bosque de Segòvia el 29 de setembre de 1565: «Por 
nuestra carta de los 18 de junio os mandamos que nos informàredes de lo que pasó 
acerca la declaración que se hizo por los proveedores de greuges de estas Cortes 
passadas, acerca las ochocientas libras que el duque de Alcalà, visorrey de esse 
principado, recibió del abad de Nuestra Senora de Montserrate para la empresa de 
Bugía y después sirvieron para pagar los danos de algunas casas que se havían 
derrivado por acoger bandoleros en ellas». Pocs dies després, Hurtado de Mendoza 
va comprovar que els seus esforços contra el bandolerisme eren apreciats per Felip II: 
«El cuydado que tenéis y el trabajo que tomàis por la pacificación y buen gobierno 
desse principado y condados os agradecemos mucho y tenemos por cierto que donde 
vos avéis puesto la mano quedarà todo como conviene». 

Mentre Hurtado de Mendoza, amb un esforç suprem per acabar amb el 
bandolerisme pirinenc, reforçava les guarnicions dels castells de Puigcerdà, la Pobla 
de Lillet i Ribes de Freser, les recompenses pecuniàries anaven donant els seus fruits. 
Així cauen successivament a mans de la justícia Francesc Roure, de la quadrilla d’En 
Riembau, detingut pel batlle de Besora; Bartomeu Çesquer i Bernat de Tamborer, 
detinguts per un cinquantener a Sant Joan de les Abadesses; Guillem Benan —àlies 
«Portaler»— i Arnal Claveria —àlies «Orbija»—, a Lluçanès; Joan Tubau i Pere 
Llentes, a Ripoll; Bartomeu Juncar, també de Ripoll; Bernat Guàrdia, a Sant Joan de 
les Abadesses; Anton Peypoch i Pere Antich Soler, a Olot, i 1’«Esquerrà de la 
Jonquera», a Peralada. 

En arribar l’hivern, però, la situació general no millora. El governador de 
Catalunya, Antic Sarriera, és felicitat pel rei perquè no estalvia esforços «en 
perseguir los delates que andan en essos nuestros principado y condados». A 
vegades, els oficials encarregats de la persecució facilitaven, després, la fuga d’algun 
bandoler, hem de suposar que cobrant una bona prima. A últims de novembre de 1565 
va anar a Olot i a Camprodon l’agutzil reial Francesc Camprubí per investigar el fet 
següent: Joan Caro, d’Olot, lloctinent del veguer de Camprodon, va detenir el 
bandoler francès Domènec de Bigorra, el qual va ésser condemnat a mort. Però el 
veguer de Camprodon, Galderic Martí, en comptes d’executar la sentència, el va tenir 

amagat a casa i, després, el va deixar fugir. Entretant, la situació a la muntanya 
continuava igual. El mes de desembre, Hurtado de Mendoza va encarregar a l’agutzil 
Joan Rius de reunir les forces dels veguers de Lleida, Cervera, Balaguer, Puigcerdà i 
Berga, ja que «havem sabut com una quadrilla de bandolers eixia a la volta de 
Cataluna y perçò s’és anat Rius a veure si es poria fer alguna cosa». 

Des de l’any 1566 a 1569, el bandolerisme català accentuà algunes 
característiques singulars. Al costat dels bandolers augmenten els lladres pròpiament 
dits, que, sense l’heroisme tràgic d’aquells, es dediquen a fer robatoris aïllats. És 
possible que això indiqui un increment de la misèria. La quadrilla d’En Camps es va 
desfer després de la mort del seu cap, mentre augmentava la d’En Riembau. Com la 
transhumància pastorívola, En Riembau actuà per les comarques planes del litoral 
durant l’hivern, mentre durant els estius ens el trobem a la muntanya. Augmenta, així 
mateix, el nombre de vagabunds —seminari de bandolers, segons el virrei—, mentre 
les mesures cada dia més enèrgiques de les autoritats fan que els bandolers prenguin 
precaucions i, durant llurs incursions dels estius, acostumen a disfressar-se de 
segadors. Quan aquests baixen de la muntanya al pla en demanda de treball, en 
general els bandolers aprofiten l’ocasió, cerquen també treball, es posen en contacte i, 
sense fer massa soroll, es disposen a actuar. 

Durant el mes de gener de 1566, el virrei està preocupat pels freqüents robatoris 
que es fan per les comarques del Penedès i del Camp de Tarragona. Molt aviat les 
mesures adoptades tenen èxit i cau a mans de la justícia el cap de la quadrilla de 
lladres, Pau Rostell, el qual, sumàriament jutjat, fou penjat a Barcelona. Al mateix 
temps, Hurtado de Mendoza rep una notícia més greu i escriu immediatament (24 de 
gener) al veguer de Tortosa: «Are tenim nova de que casi tots los bandolers y mals 
hòmens se són baixats y fan contínua residència per aqueixes pars». Si això passa a la 
Catalunya Nova, l’Empordà es veu constantment hostilitzat per la quadrilla de 
gascons acabdillada per Ramon de la Pallissa. 

Ens hem referit abans a l’augment dels vagabunds. Considerem d’interès 
reproduir un document del virrei adreçat als veguers del Principat —31 de gener de 
1566— que diu així: «Per què vehem cada dia per experiència que los vagabundos y 
balitres que van divagant per la terra, jugant y fent lo gallofo se vénen a tornar lladres 
y bandolers y saltejadors de camins, posant la terra en gran confusió y desasosiego, 
perçò vos diem y manam que, en rebre la present, ab la major dissimulació i cauthela 
que pugau, rebau informació dels vagabundos y balitres que són en los districtes de 
aqueixa vegueria que van jugant y fent lo gallofo, y iuxta forma de les crides y 
edictes fets contra dits vagabundos y balitres, inquirireu y procehireu contra ells y 
conforme a llurs culpes y demèrits, los castigueu y puniau, iuxta sèrie y tenor de dits 
edictes y altres leys de la terra, y no ho diferiau ni ho dissimuleu en manera alguna, 
perquè així cumple al servey de Nostre Senyor Déu y bé de la terra, y fent lo contrari, 
manarem procedir contra vós com a official delinqüent en son offici. Lo sobredit 
scriureu y manareu a tots los balles del districte de aquexa vegueria». 

En el transcurs de l’any, el virrei insisteix diverses vegades. El 4 de desembre, 
diu: «Bé sabeu que lo sofrir vagabundos en la terra és criar lladres en ella», i ordena 
pregonar que tots els vagabunds tenen tres dies de temps per a expatriar-se; passat 
aquest terme, seran presos i castigats segons les Constitucions de Catalunya. 

Durant els mesos de febrer i març del mateix any —1566— el bandolerisme és 
particularment actiu a les comarques de Girona, al comtat de Cardona, a Tortosa i 
Vic. A Tortosa hi ha una incursió de la quadrilla d’En Riembau que preocupa 
seriosament el veguer i el virrei. Al mateix temps, es registren al Pirineu les activitats 
de la quadrilla del «Cardonera» i, sobretot, les dels querolans —habitants de la vall 
de Querol—, que el virrei qualifica de «delats, facinerosos y acuytats de la Real 
Magestat». 

En millorar el temps —abril— els bandolers fan acte de presència per tot el país i, 
segons Hurtado de Mendoza, «van aquadrillats per la terra contra Constitucions, 
pragmàtiques y crides reals, matant, robant y fent incendis y altres mals y delictes, ab 
tanta temeritat que els que pacíficament volen viure en ses cases no poden star en ells 
sens gran recel y temor, ni los caminans poden anar ab seguretat de ses persones». En 
vista d’això, el virrei declara un sometent general, que començarà el 15 d’abril. Els 
veguers, amb tota la gent útil de llurs demarcacions, procuraran desenrotllar una 
persecució sistemàtica. 

El resultat de la persecució a què acabem de referir-nos va ésser el de sempre: la 
retirada momentània dels bandolers cap a França, per Vic, i cap a Aragó, per Lleida. 
Un fet transcorregut en un castell de la frontera ens demostra, a la vegada, l’audàcia 
d’alguns bandolers i la manca de precaucions militars per part dels encarregats de les 
fortaleses. Deixem la paraula a Hurtado de Mendoza: «Convé al servei de Sa 
Magestat», diu al procurador reial dels comtats de Rosselló i Cerdanya, «que los 
castells de Puigcerdà, Carol y Torre Cerdana se adoben y fortifiquen; però us diem 
que, al rebre esta, sens més consulta ni dilació, fassau adobar en lo castell de 
Puigcerdà los ponts llevadissos y portes y renovar les teulades y corredor, que en 
tenen molta necessitat, y, al castell de Carol, terraplenar la torre per què y puga estar 
la peça de bronzo per deffensar-se y avisar que per no estar com és de rahó és entrat 
Riembau sens ser sentit y poder ser obviat ni impedit ni la terra avisada, y també 
adobar les teulades en la Torre Cerdana». 

Durant l’estiu, la situació no és més greu, a excepció dels comtats del Rosselló i 
Cerdanya, on el bandolerisme es mostra molt actiu i el governador, Carles d’Oms i de 
Cruïlles, es veu obligat a alçar cent soldats durant tres mesos, a càrrec de la tresoreria 
reial. A últims de juny, cauen en poder de la justícia tres bandolers de la quadrilla 
d’En Riembau «que disfreçats anaven ab hàbits de segadors». Pocs dies després, les 
forces de l’abat de Montserrat detenen el bandoler conegut per «lo Cisteller», acusat 
de molts actes delictius. Entretant continuaven les bandositats a què tantes vegades 
ens hem referit. El 25 de setembre, per exemple, Felip II escriu al virrei de València: 
«Ya hauréis entendido el mucho daho y desassosiego que han causado en la nuestra 

ciudad de Tortosa los bandos y disensiones que ha avido entre Christóval Puig y sus 
contrarios, para remedio de lo qual yo mandé los ahos pasados que assí los de la una 
parte como los de la otra se saliessen fuera de aquella ciudad...». 

La desorganització de la quadrilla d’En Camps va completar-se, durant els últims 
mesos de 1566, amb la detenció dels principals lloctinents d’aquell: En Rafael Simó, 
de Sant Gregori, sorprès per un cinquantener d’Orriols, i l’anomenat «lo Moreu» pels 
soldats del virrei. Segons la documentació, durant l’hivern, més que el bandolerisme 
pur preocupava el virrei l’augment dels lladres, que robaven sobretot pel camí ral de 
Barcelona a Perpinyà. 

Els anys 1567, 1568 i 1569, les activitats del bandolerisme disminueixen i els 
documents, a pesar de la nostra exploració sistemàtica, ofereixen menys detalls. 
Durant els primers mesos de 1567, acaparen l’atenció del virrei les bandositats entre 
alguns veïns de Sabadell i, sobretot, les reclamacions dels propietaris de les cases 
enderrocades perquè s’hi havien acollit bandolers. Sembla que Hurtado de Mendoza 
va sortir ben airós del pas. Almenys, el rei va quedar satisfet: «Agradecemos os la 
diligència que avéis puesto en atajar el agravio que podrían pretender los duehos de 
las casas que hizisteis derribar por acojerse en ellas los bandoleros, por el estorvo 
que podria causar en lo que avéis apuntado muy bien». 

Durant l’estiu, el virrei va fer un viatge d’inspecció als castells de la frontera, i va 
passar uns dies a Perpinyà, observant, probablement, els esdeveniments de França, on 
ja s’havien desencadenat les guerres de religió. A Perpinyà va signar un document — 
28 de setembre— on consten els principals caps de quadrilla que llavors actuaven: 
Joanot Riembau, Antoni Llanes, Joan Scuder, Raimon Tubau, Pere Ferrer, Guillem 
Peymartí, àlies «lo Superbo», Bertran «lo Cruel», Pere Boquet, Miquel i Joan Faures, 
Gabriel Patan, Joan Vailet i Onofre Sanit. 

Dels anys 1568 i 1569 tenim pocs documents, encara que força significatius. El 
25 de gener de 1568, Hurtado de Mendoza ordena al veguer del Pallars que vigili 
molt l’entrada de pólvora i armes de França, per alimentar el bandolerisme, així com 
també l’actiu contraban de cavalls que es fa a través de la frontera. Sembla que les 
principals preocupacions del virrei són motivades per les bandositats dels particulars. 
Així, qualifica de «patans» els habitants de Sarral, que es barallen contínuament, 
mentre aconsegueix que els de Berga siguin «tregue conventionales super quibusvis 
odiis et rancoribus inter ipsos respective seculis per tempus sex mensium». El mateix 
rei, no mancat precisament de preocupacions, diu: «Vemos el camino que se ha 
tornado para atajar el bando de Raphael Juan y Gravalosa. Procuraréis concluir el 
asunto de manera que otros tomen exemplo para no ser fàciles en mover semejantes 
dessenssiones». Entretant, alguns bandolers accepten el perdó ofert pel virrei a canvi 
d’allistar-se per combatre en els terços. El 20 d’octubre de 1568, ho fan En Guillem 
Peymartí, àlies «lo Superbo», i En Tomàs Baloy. 

Per la tardor de 1569, el virrei diu que els vagabunds són molt nombrosos dins els 
termes de Mataró, les Franqueses, Terrassa, la Garriga, Mollet, Cardedeu i 


ebookelo.com - Pàgina 87 



Granollers, on es dediquen a robar a tothom. Els de Cardedeu es dediquen a jugar a 
l’hostal d’En Roses i després roben els caminants. 

L’any 1570 el bandolerisme català torna a créixer i, amb paral·lelisme, augmenta 
la documentació de la cancelleria del virrei. El primer document que trobem —datat 
el 10 de gener— és ben curiós. Uns bandolers han aprofitat el dia dels Sants 
Innocents per a aquadrillar-se i fer-ne de les seves. El governador de Catalunya, però, 
els va sorprendre i empresonar. Assabentat que alguns bandolers acabaven d’entrar a 
Catalunya procedents d’Aragó, el virrei va enviar forces a Lleida, per tal de tancar-los 
el pas. 

El dimarts, 11 d’abril, «en lo camí real que va de la vila de Piera al lloch de 
Vallbona», un grup de bandolers comandat pels germans Montserrat, Pere i Joan 
Poch, «ab crits de “Muyren, muyren, los traïdors!”», van matar el comissari reial Pere 
Mateu, el qual anava ben escortat. Els traïdors eren, naturalment, els oficials reials i, 
per extensió, les autoritats. Sembla que cal interpretar el crit com la manifestació d’un 
aspecte polític de lluita contra el virrei. Després de la topada, la quadrilla dels Poch es 
refugia a Vilafranca del Penedès per atendre els ferits, «y els barbers de aqueixa vila 
los tenen en cura». El virrei ordena al veguer que disposi un servei d’espionatge i 
vigili les sortides, sobretot nocturnes, dels barbers de la vila, fins a localitzar les cases 
i detenir per sorpresa els bandolers. 

En començar el mes de juny, Hurtado de Mendoza, novament preocupat, ordena 
als agutzils reials Onofre Ferrera i Pere Salaverdenya que allistin 100 soldats de peu i 
20 cavalls lleugers i procedeixin a perseguir les quadrilles que es van formant. Durant 
l’estiu, l’activitat dels bandolers va ésser extraordinària, sobretot al Camp de 
Tarragona. El virrei no es cansa de repetir que aquells «tenen inquietada en tanta 
manera la gent de les poblacions que per no estar segurs en llurs cases seran forçats 
deixar-les y entrar-se’n en altres majors poblacions ahont viure ab seguretat». Fins a 
quin punt va influir el bandolerisme en el fenomen migratori de la població catalana, 
de les zones de muntanya a les comarques litoral, que comença a dibuixar-se a la 
segona meitat del segle xvi? 

Pel mes de setembre, la quadrilla d’En Joan Scuder fa acte de presència a 
Camprodon i a Berga, mentre els habitants de la Bisbal de Falset sofreixen un assalt 
dels bandolers, que saquegen el poble uns dies. Al mateix temps, el virrei procura que 
els pobles d’Organyà, Peramola, Oliana i Ponts paguin una tropa de soldats per 
emprendre la persecució de N’«Arnau d’Alòs, gitat de pau y treva, el qual en 
companyia dels Jaumets y altres facinerosos inquieta aquelles terres». Això es 
complica perquè simultàniament hi ha bandositats entre Rafael Rovira, d’Organyà, i 
Montserrat Martí. El virrei procura la signatura de treves, que facilitarien la 
pacificació del vescomtat de Castellbò. 

Abans ens hem referit llargament a la significació de les classes privilegiades dins 
el bandolerisme. Probablement, la descripció més viva del descabdellament de 
passions, de les energies acumulades que han d’esclatar d’una manera negativa quan 

els manquen oportunitats de signe constructiu, està continguda en el document 
següent del virrei Hurtado de Mendoza, dirigit a tots els veguers del principat (25 
d’octubre de 1570). «Així com los crims y delictes que es cometen en aquest 
principat són molts y contínuos, han de ser també los remeys y modos per obviar 
aquells diversos y sens intermissió; e com per informacions rebudes de la règia cort 
haiam entès sia públich y notori que en aqueixa vegueria» —es refereix a totes— 
«algunes persones fills de bons pares y honrats parents qui se són posats a seguir 
cometent homicidis, robatoris y altres excesos, los quals venint en mans de la justícia, 
bastant-hi llurs escrits haurien de ser assotats y penjats devant les portes de llurs 
habitacions, segons lo tenor de la pragmàtica de Sa Magestat, havem de creure 
versemblantment que llurs pares y parents, essent persones de honra, se estimarien 
més posar-les en mans de la justícia ab alguna seguretat de impunitat que no star a tal 
per fi de tan gran desonra y afront. Perçò vos encarregam y manam que, ab la cautela 
y secret que lo negoci requer, procureu de tractar ab dits pares y parents, ara ab huns, 
ara ab altres, y de part nostra los offeriu que si algú de ells posaria en mans vostres 
algú de dits delinqüents, serem contents de assegurar-los la vida y la pena infamant 
dels açots, ab que servesquen en les galeres de Sa Magestat per temps de deu anys, 
sols no sien caporals de quadrilles, ab los quals no és rahó usar de tanta benignitat». 
El lector ha de tenir present, però, el que hem dit en el capítol primer referent al 
«drama dels cavallers». 

El virrei ofereix, doncs, una mena de perdó, encara que aquest tingui pocs 
atractius, com és ara el remar en les galeres, a canvi de deixar el bandolerisme. Com 
veurem més endavant, Hurtado de Mendoza, convençut que amb les forces de què 
podia disposar no era possible acabar d’una vegada amb les diferents quadrilles, va 
iniciar una nova política: el perdó o la remissió amb guiatges a canvi de l’allistament 
en els terços. Seran molts els antics bandolers catalans que passaran a Llombardia i 
als Països Baixos. Això va fer, per exemple, En Perot Rocaguinarda l’any 1611. 

Durant l’hivern dels anys 1570-1571, Hurtado de Mendoza es queixa moltes 
vegades de l’augment del bandolerisme en totes les vegueries de Catalunya, 
particularment a les de Cervera, Agramunt, Tarragona, Vilafranca del Penedès, 
Montblanc, Talarn, Pallars i Girona, mentre repeteix les ordres perquè els veguers 
actuïn enèrgicament contra els bandolers i els vagabunds, «que van divagant per la 
terra jugant y fent lo gallofo». 

La política del virrei i el bandolerisme: les dificultats 


S ens dubte hem cansat el lector, però no teníem opció: era necessària una 
exposició detallada dels fets, si volíem conèixer la situació real del país i el 
desenrotllament del bandolerisme català a mitjan segle xvi. Que ningú no ens 
digui pessimistes si després d’això afirmem que una part d’Espanya va viure en 
constant guerra civil durant els anys realment hegemònics de Felip II: els que van des 
de la «pau catòlica» hispano-francesa de Cateau-Cambrésis, de 1559, al combat naval 
de Lepant de 1571. 

A través de l’exposició dels fets, hem fet referència a algunes mesures adoptades 
per Hurtado de Mendoza. És convenient que ara procedim a estudiar, d’una manera 
sistemàtica, la política del virrei i les dificultats que plantejava tot intent de combatre 
a fons el bandolerisme. 

Hurtado de Mendoza, intel·ligent i coneixedor del país —podríem definir-lo, ja 
ho hem dit abans, com un especialista en les qüestions de la Corona d’Aragó, ja que 
la seva carrera política va desenrotllar-se als virregnats d’Aragó i Catalunya i en la 
presidència del Consell d’Itàlia—, va simultaniejar amb el bandolerisme, segons el 
moment i les circumstàncies, la blandura i el rigor, com ell mateix deia. Una 
definició clara d’aquesta política consta en un document del maig de 1570, la part 
dispositiva del qual diu: «guiam y asseguram totes y sengles persones que per effecte 
de pendre bandeix voluntari per quatre anys del principat de Cathalunya y comtats de 
Rosselló y Cerdanya vagin a servir a Sa Magestat com a soldats». La idea dominant a 
què ens referim és aquesta: «Com la bona administració de la justícia així és 
regularment dirigida quant per via de indulgència perdonant se segueix lo mateix 
fruyt del repòs públich que se seguiria si ab tota severitat se fahien càstichs 
exemplars». El principi no pot ésser més savi: no hi ha per què emprar el rigor quan 
la blandura és suficient. De totes maneres, la realitat no era tan clara ni podia reduir- 
se als dos extrems. El mal era crònic i les alternatives de la terapèutica condemnades 
a priori al fracàs. Això no vol dir, però, que Hurtado de Mendoza no esgotés els 
recursos, com tampoc que no tingués la suficient flexibilitat per a adequar les 
mesures a les circumstàncies del moment. Tenint en compte que la nostra exposició 
requereix un sistema, estudiarem primer les mesures fortes i, després, la política del 
guant blanc. 

La reacció més normal del virrei consistia a mobilitzar soldats a càrrec del tresor 
reial, com ja hem vist. Com és lògic, el virrei volia que també hi cooperessin les 
universitats i els particulars, ja que els ingressos de la monarquia en el principat eren 
molt limitats. També és lògic que això plantegés inconvenients. 

En casos més extrems, el virrei alçava sometents, generals a tot el Principat, o bé 
limitats a alguna o algunes vegueries. Aquí el problema consistia en la coexistència 
de moltes jurisdiccions, és a dir, en la divisió del país en moltes fronteres 

jurisdiccionals entre les terres de barons i les del rei. Això feia que els bandolers, 
perseguits dins un lloc determinat, poguessin burlar l’acció de llurs perseguidors 
refugiant-se dins una jurisdicció diferent. Com veurem més endavant, el virrei va 
intentar resoldre aquesta dificultat amb la signatura de les «unions» o «concòrdies», 
encaminades a suprimir, als efectes de la persecució dels bandolers, les diferents 
fronteres jurisdiccionals. 

Hurtado de Mendoza va alçar el primer sometent general pel mes de setembre de 
1564, és a dir, poc temps després d’haver pres possessió del càrrec de virrei. Un any 
després —agost de 1565— la documentació en registra un altre, amb la mobilització 
de tots els homes aptes per a portar armes, «per quietar la terra y netejar-la dels 
bandolers, ladres y malfactors». El tercer que trobem, amb un mes de duració i amb 
motiu de l’entrada d’En Riembau amb molta gent aquadrillada, va començar el 
dilluns, 15 d’abril de 1566, «segona festa de Pasqua», a la matinada. 

A pesar de la nostra investigació sistemàtica, en els Registres de la Cancelleria del 
virrei no consta cap sometent general fins el que es va alçar el dia 11 de maig de 
1570, amb duració d’un mes. En convocar-lo, Hurtado de Mendoza diu que essent 
«tan intol·lerables los robatoris, nafres, morts y altres innumerables dampnatges que 
s’atreveixen a fer los bandolers, ladres de pas, facinerosos y gent aquadrillada...». 

El dijous 27 de juliol de 1570 comença un altre sometent limitat a les vegueries 
de Vic, Ripoll, Camprodon, Ribes, Puigcerdà, Berga, Pallars, Talarn, Agramunt, 
Balaguer i Lleida, que dura fins al 3 d’agost següent, en què el virrei autoritza la gent 
a retornar a llurs cases, després de manifestar que està satisfet del desenrotllament de 
les operacions. Inesperadament, però, l’endemà convoca un nou sometent, ara 
general: tota la gent armada es dirigirà a Barcelona, ja que la Ciutat Comtal viu uns 
moments de pànic degut al retorn d’algunes quadrilles de bandolers que, després 
d’haver acceptat el guiatge per a anar a servir a Itàlia, han desertat i, segons notícies 
arribades al virrei, pensen dirigir-se, ben armats, a Barcelona. Els primers que 
s’hauran de posar en camí són els homes de Vilafranca del Penedès, Igualada i 
Manresa. Afortunadament, però, les temences no es van confirmar. 

El dissabte 9 de setembre Hurtado de Mendoza va alçar de nou el sometent de 
Vilafranca del Penedès, Montblanc, Tarragona i Tortosa. Es devia tractar d’una 
operació limitada, quan la durada només era de dos dies. Els de Tarragona van 
provocar un incident negant-se a seguir el veguer fora del terme de la ciutat. Hurtado 
de Mendoza va enfadar-se de debò, i digué que no podien abandonar la persecució 
«fins i tant los malfactors sien presos». Ens expliquem perfectament que abundin els 
documents en què els veguers comuniquen al virrei que la gent dels pobles segueix de 
mala gana. Ja ho hem dit abans: devia haver-hi poca diferència entre les depredacions 
dels bandolers i el fet d’abandonar-ho tot, casa i conreus, per anar a perseguir-los 
durant dies i més dies. Per l’octubre de 1570, el virrei va alçar un nou sometent 
general, l’últim de què tenim notícia durant el govern de Diego Hurtado de Mendoza 
a Catalunya. 

Examinem, ara, les «unions» o «concòrdies», anomenades també, anys després 
«germandats d’armes». 

Ja hem plantejat la qüestió. Més de la meitat de Catalunya era, encara, terra de 
barons. El virrei, Hurtado de Mendoza, persegueix conjuntament dos objectius: «fer 
que los uns barons poguessin entrar armats en les terres dels altres y tots en les terres 
y jurisdiccions reals», sense que «los uns bandolers poguessen entrar en les terres 
dels altres —barons o del rei»—, és a dir, cercar el refugi dins un àmbit jurisdiccional 
diferent. El remei consistia en les esmentades «unions» o «concòrdies», que, com ja 
hem dit, permetien a tothom la persecució arreu del país. L’organització era senzilla. 
El virrei o un delegat seu n’era el cap suprem. Cada circumscripció, sovint coincident 
amb les vegueries, formava una coronelia, el cap de la qual era el veguer. Per ordre 
jeràrquic, els subordinats del coronel eren els capitans —comandaven una companyia 
—, els centeners, cinquanteners i deseners, caps respectius de les unitats de 100, 50 i 
10 homes. Com en el sometents —en realitat n’eren una còpia—, cada poble tenia un 
nombre d’homes determinat que havia de prendre part en les forces de la unió. Les 
unions solien signar-se per un termini de quatre anys, i llurs membres es 
comprometien a fer-se responsables in solidum de les depredacions dels bandolers, és 
a dir, que el perjudicat directament era indemnitzat per tots els altres. 

Pel que fa referència a les terres del rei, no hi havia dificultats: el virrei ordenava 
i, amb més o menys reticències, tothom obeïa. En les de barons, en canvi, el virrei no 
ordenava, sinó que pregava, exhortava, demanava i suplicava. Com era possible que 
el bandolerisme aristocràtic català, en gran part basat en les enemistats personals, 
tolerés que En Pere i En Pau entressin, respectivament dins els feus respectius? 
Contra el bandolerisme pur i el popular, les concòrdies podien ésser una solució. En 
canvi, lògicament eren incompatibles amb el bandolerisme que podríem dir 
aristocràtic. 

Què pensava el rei? El 28 de gener de 1566, des de Móstoles, Felip II escriu a 
Diego Hurtado de Mendoza: «Con Antich Sarriera» —recordem que era llavors el 
governador general de Catalunya— « recibimos vuestra carta de los V de este mes, 
con copias de las concordias que se han hecho por algunas universidades dese 
principado y condados para la expulsión de los delates y malos hombres, las quales 
avemos mandado ver y reconocer por los del nuestro Supremo Consejo, y nos parece 
que no serà inconveniente que vos allà» —és a dir, a Catalunya— «con acuerdo y 
parecer de los de esa Real Audiència, guiéis y encaminéis este negocio, de manera 
que se haga lo posible para remediar tanto maly dano como hay por causa de dichos 
bandoleros, y se busquen todas las vías y maneras possibles para prenderlos y 
castigarlos, y quando a vos os pareciese podreys agradecer a las universidades lo 
que en esto han hecho con dichas concordias para un tan buen efecto. Assí mismo 
platicaréis con los desse Consejo la forma que se podria tener màs cierta para 
prender y castigar los vagabundos, de los quales (como sabeys) nace mucha parte 
del mal y como quiera que por las Constituciones estàn ordenadas penas contra 

éstos, todavía veréis si convendría estrechar màs esto con pregones o como allà os 
pareciese mejor, de manera que sin hazer mucho ruydo se pudiessen prender y 
castigar conforme a sus culpas, lo qual se os remite a vos para que allà lo platiquéis 
y hagàis según viérades màs convenir. A Sarriera hemos agradecido lo que ha hecho 
y haze en nuestro servicio y así tendremos del la memòria que nos scrivís en lo que se 
ofreciere y huviere lugar conforme a la calidad de su persona. Otrosí os informaréis 
muy de raíz de lo que ha passado en la muerte de Marcelo Forner, alcayde que era 
de Bellaguardia, y el que ha venido estos días acà, que es uno de los hijos de dicho 
Forner, el qual ha dicho le dieron un arcabuzaço que trae en la cara persiguiendo los 
bandoleros y ladrones. Informaros eis si es así o cómo se lo dieron porque lo 
queremos entender, y nos enviaréis nòmina de algunas personas que os parecieran al 
propósito para dicha alcaydía con toda brevedad». 

Hem inserit íntegre el document perquè, a més de les concòrdies, es refereix a 
qüestions ben importants: vagabunds, serveis d’En Sarriera al monarca i sorpresa dels 
bandolers al castell de Bellegarda. Ja hem citat abans un altre cas que demostra les 
precaucions que en aquell temps acostumaven a adoptar-se en els castells, àdhuc els 
situats en zones de frontera. 

Esmentem, ara, algunes particularitats de les unions o concòrdies. Això en 
permetrà de veure la corda fluixa en què constantment caminava Hurtado de 
Mendoza. El 29 de setembre de 1565, en escrit dirigit al procurador del conestable de 
Navarra a les baronies de Bagà i de Pinós, el virrei lamenta que no hagi signat la 
concòrdia, «la unió de aqueixes baronies, car sempre los malfactors se recullen en 
elles, vist que no y porien ésser així perseguits, de ont vindria que si en algunes parts 
se deixaria de fer dita concòrdia, no y hauria modo de poder traure del tot dits 
bandolers de la terra». Particularment el virrei es queixa que En Riembau s’hagi 
passejat amb vuit o deu homes per aquelles baronies i que llur procurador no hagi fet 
absolutament res. Els fragments que hem reproduït ens demostren d’una manera 
categòrica la llibertat d’acció de què disposava un senyor qualsevol en temps de 
l’absolutisme monàrquic de Felip II. 

Analitzem ara com es gestionaven les unions o concòrdies tractant-se de llocs 
reials. El 8 d’octubre de 1565, Hurtado de Mendoza escriu als batlles i jurats de 
diverses poblacions: «Per què convé al real servey dir-vos a boca coses que a la bona 
direcció de la justícia, bé universal y particular de tota la terra e pau a repòs dels 
habitants en ella convenen, havem manat escriure-us la present y ab ella molt 
encarregar-vos y en quant menester sia manar-vos expressament que en rebre la 
present junteu consell general en aqueixa vila y crideu los de les altres parròquies, si 
algunes ni hi haurà que degueu enviar en vostre consell y tots junts o la major part de 
vosaltres, ço és, la que representarà lo consell general d’aqueixa vila e universitat, 
fermeu sindicat ab alguna persona hàbil y sufficient per acordar y travar ab vós lo que 
se haurà de fer sobre fermar una capitulació e concòrdia e unió concernent en gran 
manera lo útil del comú, com en Gerona, Besalú y altres ballies y vegueries de 

Empordà, Puigcerdà y comtat de Cerdanya, vegueries de Ribes i Ripoll, y moltes 
altres vegueries, ballies y llochs, així reals com de barons, an feta y fermada y aquella 
servar, com així li direu a dit síndich y li fareu lo sindicat y poder bastant y no llimitat 
per a fermar dita unió, car per convenir així al servey de Sa Magestat, pau y repòs de 
tota la terra y bé universal y particular de tots los habitants en ella, és menester axí lo 
façau y cumplau ab tot effecte, e nos certificarem a Sa Magestat de vostre bona 
voluntat que teniu en lo que toca a son servey y quant sou zelosos del càrrec vos és 
comanat». 

Pocs dies després, el virrei prega a Frederic de Cabrera, procurador general del 
vescomtat de Cabrera i Bas, que signi la concòrdia, juntament amb els seus vassalls, o 
bé que enviï un apoderat a Barcelona a parlar amb el virrei. Li diu que les comarques 
de PEmpordà i la Cerdanya ja ho han fet i que les concòrdies són «lo remey més 
còmodo per la expulsió dels vallacos..., aqueixos comtats de Cabrera y Bas, aspres y 
havinents per als tals bandolers y per ells molt freqüentats...». 

Pel mateix temps, el veguer i els paers de Lleida van fer un acte de resistència. En 
la seva reprimenda, el virrei dóna mostra d’ésser un bon diplomàtic i fa un elogi de la 
capital del Segre: «Molt stam maravellats que essent exa ciutat tant antiga com és en 
lo present principat, la qual ha de ésser spill y llum per a moltes altres parts y en ella 
floresquen tant les lletres que sos fills són exemple y govern de altres repúbliques...». 
Elogi a la ciutat i escàndol a les autoritats: signaran la concòrdia immediatament; en 
cas contrari, procedirà contra ells. 

Pel mes d’abril de l’any següent, el virrei es mostra optimista, encara «que resten 
alguns barons per firmar, sens la firma dels quals no es pot dir la unió ésser 
complida». «Tenim per cert», afegeix, «que, si se acaba de fermar dita concòrdia per 
tots los barons e universitats, se acabarà de expel·lir tots los bandolers». No es cansa 
de repetir-ne els beneficis, «sobretot en les terres aspres e prop de la frontera». 

Els progressos, però, van amb una lentitud desesperant, i, quan el virrei encara 
batalla perquè alguns barons signin per primera vegada, haurà passat ja el terme de 
durada de les concòrdies pel que fa referència a les estipulades durant l’any 1565. A 
més, sovint hi ha incidents desagradables. Per exemple, en les unions està disposat 
que «sempre que es donaran alguns danys a alguna persona o persones de les que 
haurien firmat dita concòrdia, provats que sien, s’han de tachar per lo ordinari y jurats 
e altres, y després repartir-los entre tots a modo de fogatge». A la rodalia de 
Granollers, els bandolers «han cremat algunes palles» i són precisament els de 
Granollers «qui es neguen a pagar». A últims de desembre de 1566, el virrei continua 
clamant al desert, és a dir, dirigint-se als barons. Repeteix l’absoluta necessitat que 
tots ells puguin entrar en les terres dels altres i en les jurisdiccions reials, i afegeix 
que els bandolers, abans de les concòrdies, «havien crescut tant desenfrenadament 
que tenien casi oprimida y supeditada tota la terra, de tal manera que ni es podia 
negociar ni la gent per defora, en les petites poblacions, tenien sos béns ni la vida 
segura». 

A primers de febrer de l’any següent, el virrei fa una declaració optimista i diu 
que gràcies a les unions hi ha «bona quietud, pacificació y tranquil·litat, en lo qual los 
poblats del present principat y comtats, per la gràcia de Déu, vuy estan». Al mateix 
temps comunica que s’absenta de Catalunya amb un permís de dos mesos que li ha 
concedit el rei. Durant aquesta absència, el govern del país recau en el governador 
general, Antic Sarriera. La calma, però, era momentània i l’apassionament continuava 
en grau superlatiu. Quan Frederic de Cabrera, procurador dels vescomtats de Cabrera 
i Bas, va convocar els homes de Riudarenes a la plaça pública del poble per tractar de 
la concòrdia, la reunió va acabar a trets de pedrenyal entre les parcialitats de Felip 
Berlet i Llorenç Dols. Al mateix temps, l’administració de moltes unions registra 
casos d’un estraperlisme refinat: els caps d’aquestes unions inventen danys i es 
reparteixen tranquil·lament les aportacions, o bé indemnitzen només els amics. 
Segons la documentació, aquestes coses passaven, sobretot, pel comtat de Cerdanya. 

Pel febrer de 1569, van expirar les primeres concòrdies i, segons Hurtado de 
Mendoza «ja gosen les mals hòmens trastejar y anar aquadrillats». El virrei no es 
cansa de repetir: «Quant sia stada conferent y necessària la unió y concòrdia que 
estos anys passats se fermà per tota Catalunya per la expulsió y càstich dels delats y 
malfactors, que ans de dita firma tenien inquietats y opprimits no sols los habitants y 
naturals del present principat y comtats, però encara los foresters..., així quan tot 
comersi estava impedit, ni en les pròpies cases se tenia alguna seguretat, e quant 
danyosa cosa sia lo temps d’aquella haver expirat sens tornar-la a firmar...». 

La política de Diego Hurtado de Mendoza topava contínuament amb un obstacle 
considerable: la negligència —ben sovint impotència— dels oficials reials i de les 
autoritats en general, i la resistència passiva de la població. Ens ho expliquem 
perfectament. Una vegada més, el virrei va definir la qüestió amb paraules justes: 
«Per ésser los officials reals y altres y la mateixa gent de la terra molt remissa y 
negligent...». 

Citem alguns exemples. A Balaguer, durant l’estiu de 1565, el comissari Joan 
Cavaller es dedica a fer composicions amb els bandolers i després s’embutxaca 
tranquil·lament els diners. Els oficials de les unions —centeners, cinquanteners i 
deseners— fan igual. Aquest abús es generalitza tant que el virrei es veu obligat a 
disposar que sota cap pretext els esmentats oficials no puguin llibertar els bandolers 
que cauen en les seves mans, sinó que «els hagen de posar e posen e lliuren en mà y 
poder del ordinari del lloch hont lo pendran o de hont se dira haver comès algun 
delicte o serà mogut lo primer viafors, conforme a les concòrdies, o en mà y poder de 
la règia cort». 

Pel juny de 1566, un processat de regalia, Onofre Cerveró, fou elegit paer en cap 
de Lleida. El virrei ratifica el nomenament, després de cobrar una composició. Poc 
després, el virrei va moure una reprimenda al batlle i als jurats de Caldes de 
Malavella acusant-los de negligents. El veguer de Lleida facilita les incursions del 
bandoler anomenat l’hereu Joan. Podríem multiplicar els exemples. 

Durant el març de 1570, Hurtado de Mendoza reconeix la impotència: « Cum 
officiales ordinari non sint potentes ad persequendum facinerosos homines qui ab 
hinc multis diebus coadunati et armati...». Immediatament, però, invoca la 
negligència: «Lo poch fruit y effecte que es fa en pendre y castigar los ladres y 
bandolers que tant assetiada y tant subiugada tenen esta terra és molt gran argument y 
evidentíssim senyal de que no es compleixen les ordres...». 

També constituïa un obstacle molt important la jurisdicció eclesiàstica, així com 
el nombre excessiu de clergues, com ja hem apuntat diverses vegades. El 22 de 
novembre de 1565, Hurtado de Mendoza comunica al veguer de Vilafranca del 
Penedès: «Com siam informats per lo guardià del monestir y convent de l’ordre de 
Sant Francesch, de aqueixa vila, que alguns religiosos de dit ordre van desmandats 
per aqueixa vegaria ab armes y altrament fent escàndols...». El veguer haurà de 
posar-hi remei. El Sant Ofici no va distingir-se precisament per la cooperació a la 
política del virrei. Citem un cas: a la Cerdanya, durant el mes d’agost de 1568, els 
«capellans i familiars de la Inquisició» van negar-se a contribuir a les despeses per 
pagar soldats destinats a la persecució dels bandolers. 

No hem de referir massa detalls respecte a l’ajuda que els bandolers trobaven en 
esglésies i convents. Ja hem dit abans que, en part, això pot explicar-se per la 
profunda preocupació envers els humils que caracteritza, en general, l’actitud de 
l’Església espanyola durant el segle xvi. Pel juliol de 1568, el virrei està enfadat 
perquè tres bandolers, En Rafael Coll, En T. Candelles i En T. Vinyola «se recullen y 
estan en lo monestir de Sant Francesch de Puigcerdà». Hurtado de Mendoza protesta i 
diu que «una casa de religió no és bon exemple que en ella se recullen persones 
inquietes ni enemichs de Sa Magestat». 

El problema fonamental consistia, però, en les freqüents invocacions de privilegis 
clericals per part dels bandolers que queien a mans de la justícia, sobretot els 
anomenats «coronats», que van motivar diverses intervencions del rei i del papa. El 
19 d’octubre de 1566, Felip II comunica al Papa Pius V. «Yo scrivo a mi embaxador 
que de mi parte suplique a V. S. tenga por bien de renovar el breve de los coronados 
de Cathaluha, por ser cosa tan necesaria en aquella tierra para la buena 
administración de la justícia. Suplico aV. S. que dàndole fey creencia en todo lo que 
de mi parte acerca desto le dixere sea servido concederlo, que por los respectos que 
del dicho embarcador entendrà, yo lo recibiré con singular merced y beneficio de V. 
B., cuya muy Santa persona N. S. guarde y sus días acresciente al prospero y feliz 
estado de su universal iglesia». 

És convenient de reproduir també la comunicació del rei al seu ambaixador a la 
Santa Seu, en la qual es planteja totalment la qüestió: «Aunque por el concilio 
tridentino esté bien proveydo que a ningún delinqüente valga el titulo clerical sino 
truxere cierto habito y tonsura y que demàs desto sea astricto a algún officio y 
ministerio de la Yglesia, pero porque podria ser que en algún caso grave y arduo se 
declarase el tal delinqüente dever de gozar de la corona, conviene para que cada uno 

esté refrenado y con sperança de que le ha de valer la corona no se atreva a cometer 
casos atroces, que el breve de los coronados se renueve por ser tan necesario para la 
buena y presta administración de la justícia, como sabéis en aquella tierra» —és a 
dir, Catalunya— «donde se cometen tantas muertes y males. Dezimos y mandamos 
que de nuestra parte supliquéis a S. S. tenga por bien de renovar por las dichas 
causas el dicho breve, cuya copia se os envia con ésta, sometiéndolo al mismo juez 
que se sometió el otro, que yo lo recibiré de S. S. en singular beneficio y de vos muy 
acepto servicio que así lo procuréis». 

La resposta satisfactòria del Papa es va rebre a primers de gener de 1568: «Se han 
rescibido de Roma los tres breves tocantes a los casos en que se ha de gozar de la 
inmunidad de la Iglesia y al habito que han de traer los coronados y a las 
appellaciones que se interpusieron del obispo de Gerona como delegado apostólico». 
El campió de la Reforma catòlica, és a dir, Felip II, afegeix: «Hay que verlos si 
necesitan reforma para que no sean perjudiciales a nuestra jurisdicción y regalías». 
Brindem aquests detalls als estudiosos del regalisme espanyol durant els Àustries. 

Tres mesos després, en resposta a unes observacions d’Hurtado de Mendoza, el 
rei escriu: «Pues como dezís se entiende en hazer los apuntamientos de lo que resulta 
de les tres breves de los coronados e inmunidad de las yglesias, procuraréis se 
concluya y se nos envien para consultar con Su Santidad lo que pareciere tenga 
necesidad de remedio. En lo que dezís que se os remita comisión del nuestro capellàn 
mayor dirigida al obispo dessa ciudad» —Barcelona— «para castigar los capellanes 
que oy delinguen, mandaremos que se entienda en ello y de lo que se hiziere se os 
dard aviso». Diferents vegades ens hem referit a les dificultats que plantejaven a la 
política del virrei els «fautors», és a dir, els qui donaven ajuda als bandolers. Sota el 
concepte de «fautors» podem incloure des de la resistència passiva de la població al 
casos d’ajuda directa. Donem alguns exemples. 

Pel setembre de 1564, és a dir, poc després d’haver pres possessió del càrrec de 
virrei de Catalunya, Diego Hurtado de Mendoza es va veure obligat a decretar el 
segrest de la baronia de Bagà, que pertanyia al conestable de Navarra. Feia mesos que 
aquesta baronia constituïa el refugi i punt de partida de les quadrilles de Joanot 
Riembau, àlies «lo Pubill Riembau», de la Pobla de Lillet; Ramon Tubau, àlies 
«l’Hereu Tubau», de Sant Jaume de Frontanyà, Joan Scuder, de Ripoll, «una cum 
pluribus aliis facinerosis hominibus». Per fer-se càrrec d’aquest segrest va ésser 
nomenat Francesc de Castellarnau, el qual va resistir-se a pesar que el virrei va oferir- 
li 200 escuts anuals com a salari. 

El 29 de juny de 1565, el rei escriu a Diego Hurtado de Mendoza: «Entendido 
havemos que los Llanes, bandoleros de essa tierra, se recogen muchas vezes en un 
castillo que es de don Jaime de Rocabertí. Injormaros eis de lo que en esto passa, y 
siendo assí proveeréis en ello de la manera que conviene para la buena 
administración de la justícia». 

La qüestió era particularment greu en les terres del bisbat d’Urgell i del comtat de 

Cerdanya. Que el lector ens perdoni si copiem tants fragments documentals, però 
preferim exposar els fets amb els mateixos mots dels seus protagonistes quan ens és 
possible. El 23 d’octubre, Hurtado de Mendoza escriu al bisbe d’Urgell: «Per coses 
tocants al servey de Sa Magestat y la bona direcció de la justícia, estos dias atràs nos 
som conferits, com sabeu, a la vila de Puigcerdà y altres parts del comtat y terra de 
Cerdanya, ahont nos ferent entendre y aprés nos han certificat que per a què nostre 
intent y deslliberació que teníem proposat fer per la expulsió dels bandolers, lladres y 
altres mals homes de la terra y per la pau y repòs dels habitants en ella, convindria 
que certs cavallers y alguns religiosos o canonges y preveres stiguessin fora de ses 
pròpies cases per algun temps. Y nós, considerat bé lo sobredit y moltes voltes tractat 
ab lo Real Consell que ací junt nos resideix, havem delliberat madurament y consulta 
convenir molt al servey de Nostre Senyor Déu y de Sa Magestat y de la bona direcció 
de la justícia, pau i repòs de tota la terra y bé universal dels habitants en ella, y així 
havem manat cridar dels principals alguns, los que més nos ha paregut convenia, y 
entre aquests y ha alguns eclesiàstics de vostra jurisdicció, los noms dels quals vos 
enviam ab un memorial a part, fermat de nostra mà, encarregant-vos molt, y en quant 
menester sia de part de Sa Magestat vos requerim que per quant affectan lo real 
servey y bé y repòs de aqueixa terra que y sou obligat per lo que us està comanada, 
maneu als dits eclesiàstics que en dit memorial vos nomenam que hisquen de ses 
cases y estiguen per algun temps transferits y mudats en les parts y llochs que per vós 
los serà manat, lo qual los designareu, y açò fareu sens dilació ni contradicció alguna, 
perquè ademés de què convé axí al servey de Nostre Senyor Déu y a la bona direcció 
de la justícia, és tal la voluntat y no curarem més en encarregar-vos-ho perquè som 
certs teniu molt car lo real servey, com sempre vós y vostres predecessors teniu bé 
acostumat». 

Quant a la resistència passiva de la població, citem un exemple: l’any 1569, 
Hurtado de Mendoza ordena al veguer de Ribes que procuri que tots els habitants de 
la vegueria i vall de Ribes comprin armes a fi de prendre part en els sometents contra 
els bandolers. Molta gent refusa tenir armes precisament per excusar-se’n. 

Hem dit diverses vegades que la resistència passiva sovint era la impossibilitat de 
complimentar les ordres draconianes del virrei. Consta, per exemple, que els síndics 
de Blanes i Arenys de Mar «pretenien agravi quant al número de la gent» —pel 
sometent— «per ser los demés d’ells mariners y haver de tornar en llurs cases als 
vespres per a fer les guardes y ser aparsabuts a la resistència dels moros». 

Analitzem, ara, les mesures del virrei referents a la seguretat dels camins. És 
natural que els bandolers cerquessin el domini de les vies de comunicació. Els viatges 
eren sempre perillosos i cada desplaçament d’algun personatge de categoria requeria 
l’adopció de moltes precaucions. Recordem que encara a mitjan segle xix, per 
exemple, la gent feia testament per anar de Figueres a Barcelona. Els empordanesos 
—els nostres avis ho varen viure i ens ho contaven a la vora del foc— anaven de 
mala gana a Girona, ja que el camí ral —avui carretera de Madrid a França per la 

Jonquera— passava per l’anomenat «Bosclladrós», és a dir, bosc dels lladres. Les 
gestes dels bandolers romàntics de la Serra Morena tenien molts precedents. 

El problema fonamental era, precisament, l’amagatall que proporcionaven als 
bandolers les boscúries que rodejaven els camins. Ja hem dit abans que la fusta per a 
la construcció de galeres i la crema d’arbres per obstaculitzar el bandolerisme van 
ésser els dos fenòmens que durant el segle xvi van provocar la gran despoblació 
forestal de Catalunya. 

Amb data 26 de juny de 1565, Hurtado de Mendoza escriu a l’abat de Ripoll: 
«Per quant som informats que los camins reals que van de la present ciutat» — 
Barcelona— «a la vila de Ripoll y Puigcerdà, los boschs després que foren tallats per 
conclusió y provisió feta en lo Real Consell y altres que no foren acabats aleshores de 
tallar han tant crescut que donen gran audàcia als lladres de pas que roben en los 
camins reals, y com que en dites conclusions y provisions que los dies passats se 
ferent, se donà ordre de com havien de ésser tallats dits boscos y arreglats los camins, 
perçò, inseguint l’ordre en dita conclusió fet y per lo que convé al servey de Sa 
Magestat, bé y repòs de la terra y per la seguritat dels caminans qui van per dits 
camins reals, vos diem, encarregam y manam que en rebre la present procureu ab la 
gent de vostre districte y jurisdicció que tots los boschs qui seran cerca lo camí real 
qui va de la present ciutat a la vila de Ripoll y Puigcerdà, segons tocarà a vostra 
jurisdicció, fassau tallar y cremar, si menester serà, tant a una part de dits camins com 
de l’altre, y encara que si junt de dits camins aurà ningun riu, maneu tallar tots los 
boschs qui verau a l’altre part de dit riu o torrent, si serà prop de dits camini, perquè 
ab més seguretat se puga anar per aquells, y per res no fassau lo contrari si la gràcia 
de Sa Magestat y la nostra teniu cara». 

Advertim que es tracta de camí Barcelona-Vic-Puigcerdà-França, constantment 
recorregut pels bandolers. Això explica que el virrei repeteix les ordres esmentades 
als veguers de Vic, Ribes de Freser i Puigcerdà. 

El virrei, Hurtado de Mendoza, no es cansa de repetir que s’ha de fer el possible 
per garantir la seguretat dels camins, idea llavors utòpica a Catalunya i a tot el món. 
Àdhuc, símptoma ben eloqüent, pel febrer de 1566 encarrega a tots els veguers que 
proporcionin homes al comissari Gabriel Serra, responsable de la seguretat de la 
companyia de cent soldats del capità Tristan Lagunilla. Es tracta de la seguretat 
pròpiament dita, sense que tingui res a veure amb qüestions d’allotjaments ni temença 
de desertors. 

Pocs dies després, el virrei, sempre preocupat per evitar sorpreses dels bandolers, 
ordena a Guerau de Sanmartí, alcaid de Bellegarde, «que a cinquanta passos de cada 
part del camí real qui va des de El Voló a la Junquera neteja lo camí, axí de arbres 
com de bardissas, possant-hi focs o fent-ho altrament». 

Durant el mes de juliol de 1566 va passar a través de Catalunya, fent camí cap a 
Itàlia, Juan Manrique de Lara, «gentilhom de la cambra de l’emperador de Romans». 
Abans de sortir de Barcelona, el virrei va fer que un agutzil s’encaminés fins a 

Perpinyà, amb ordres a totes les autoritats dels llocs per on Manrique de Lara 
passaria, perquè «stiguen ab la gent a punt ab ses armes per acompanyar aquell». 

Un lloc estratègic, molt preferit pels bandolers, era la Serra Pedregosa, al voltant 
del camí —i a la frontera— entre Lleida i Aragó. El 29 de novembre de 1566, escriu 
Felip II al virrei de Catalunya: «De 19 deste mes es la carta que de vos havemos 
recibido por la qual nos dais aviso que havéis dado orden al gobernador de 
Cathaluha que vaya a residir en Lérida y Balaguer, para que tenga cuita con los 
bandoleros que ay en la Sierra Pedregosa y que convendría se mandase al 
gobernador de Aragón que se llegase a la raya para que con los dos se pudiesse 
hazer algún buen efecto. Sobre ello havemos mandado scrivir al visorrey de aquel 
reino para que lo provea y encargue al gobernador que tenga en esto buena 
diligència con el de Cataluha». 

Es decebedor constatar, ja que parlem de camins, que les autoritats se’n solen 
preocupar només quan hi ha una necessitat Immediata d’índole militar o bé hi ha de 
passar algun personatge important. Així, Hurtado de Mendoza encarrega als 
procuradors de Tortosa que es preocupin que «es passe por la barca que 
ordinàriament solia tenir y passar lo riu» —Ebre— «en Amposta per lo camí dret que 
ve fins a esta ciutat» —Barcelona—, «e com al present convinga més que en altres 
temps que es passe y sia mantinguda, no sols per los passatges y viandants, més 
encare per passar tota la fusta y lenyam que de l’altre part del riu s’ha de tallar per les 
obres dels Alfachs...». En començar l’any 1569, el virrei ordena la reparació del 
camí, des de la frontera del regne de València a la ciutat de Barcelona, en vista de la 
notícia que li ha comunicat el monarca referent al viatge del «sereníssim arxiduc 
d’Àustria». Algunes vegades, les obres tenen relació directa amb el bandolerisme. Per 
exemple, el dia 11 de maig de 1568, el virrei demana al veguer de Lleida si en cas de 
construir-se un pont de pedra en el Congost, en el riu Noguera Ribagorçana, entre 
Balaguer i Tremp, «seria lo camí més segur de lladres y bandolers que havent-hi 
palanca». 

Dins l’examen de conjunt de la política del virrei Hurtado de Mendoza, 
analitzem, per últim, les mesures que ell anomenava de blandura amb els bandolers, 
és a dir, llur perdó a condició que anessin a servir el rei a Itàlia o a Flandes. Aquestes 
mesures eren llavors ben corrents i el mateix Felip II les utilitzava. El ler de març de 
1566, el rei dirigeix una comunicació ben important al bisbe de Cuenca, que 
reproduïm perquè es refereix directament al famós bandoler aragonès Lorenzo Juan i 
també al nostre conegut Joanot Riembau: «El Gobernador de Aragón ha escrito al 
vicecanciller el capitulo de carta del qual se os embía traslado con ésta sobre las 
sospechas que ay de Lorenço Juan, de lo que trata en deservicio de Dios y nuestro, y 
en perjuizio de la buena administración de la justícia, y pues como sabeys que por 
vuestro medio le perdonamos, serà bien le scrivàis que en recibiendo la vuestra 
venga a hablaros en Toledo, para que llegado allí la deis una mano sobre ello y 
veays de reducirle a que vaya a Oran a servirnos, pues cuando se le dio el perdón 


ebookelo.com - Pàgina 100 



ofreció hazerlo, y si quissiesse seria harta parte para que Riembauy los otros delates 
se partiessen de nuestros reynos, tamblén lo podríamos entonces tratar con él y 
tomar algún assiento». 

El 12 de febrer de 1569, com una mesura per a acabar amb el bandolerisme, 
Hurtado de Mendoza autoritza el noble Guerau de Queralt a concedir guiatges i 
remissions a qualssevol persones, a excepció de les acusades dels delictes d’heretgia, 
sodomia, fabricació de falsa moneda i lesa majestat. Un any després, el virrei 
accedeix a la petició de «algunes persones obligades a la règia cort, que desitgen anar 
a servir a Sa Magestat ahont se’ls ordenarà, ab que ussarem ab ells de clemència en 
voler-los remetre los delictes per ells comessos». Uns mesos més tard —15 de juny 
de 1570— Hurtado de Mendoza concedeix guiatge als bandolers de les quadrilles 
d’En Vidal Brunet i d’En Montserrat Poch, els quals «havien de pendre bandeix del 
principat de Catalunya i comtats del Rosselló i Cerdanya per servir a Sa Magestat per 
temps o spay de quatre anys». Al mateix temps el virrei comunica que els bandolers 
de la quadrilla d’En Molfar han accedit a traslladar-se a Itàlia a servir el rei. 
Entretant, esperen a Solsona i no podran anar aquadrillats —més de tres junts— 
mentre el noble Onofre d’Alentorn ultima els acords amb les quadrilles d’En Poch i 
d’En Brunet. 

Consta que altres quadrilles van acollir-se als perdons del virrei. Un document del 
20 de juliol de 1570 diu que el noble Joan Armengol, senyor de Rocafort, «ha dirigit 
lo assiento dels bandolers que inquietaven Catalunya reduint-los debaix de la bandera 
del capità Hortensi Armengol» —germà seu— «per a començar a servir a Sa 
Magestat en Llombardia y deixar de deservir-lo en Catalunya». Remei momentani, 
com ja sabem. Ben aviat, la Catalunya pirinenca coneixeria un nou despertar del 
bandolerisme. 

-V- 

La rèplica de Felip II 

Consideracions generals 


r 

E s natural que les pressions estrangeres amb els perills de contagi a l’interior del 
país motivessin una reacció de Felip II. Una simple constatació geogràfica és 
suficient per a explicar la trajectòria dels fets. Evidentment, tota pressió és 
inseparable del punt de contacte i, per tant, els factors adversos de l’Espanya de Felip 
II van actuar en el lloc adequat a les seves possibilitats, és a dir, els musulmans, a la 
Mediterrània, i els hugonots al Pirineu. Seguint el nostre raonament, la pressió contra 
Espanya va localitzar-se, en gran part, a la zona que constitueix el balcó mediterrani i 
europeu de la península, és a dir, la Corona d’Aragó. Ja hem posat en relleu la gran 
importància dels factors adversos a Catalunya, mitjançant l’acció mancomunada dels 
hugonots i dels bandolers. 

Entra en la més pura lògica de la Història la radicalització de dues posicions, 
l’augment de l’abisme que les separa, quan es produeix el xoc obert entre elles. La 
desviació cap a l’esquerra dels liberals espanyols després de la mort de Ferran VII, 
per exemple, seria incomprensible sense la guerra amb els carlins. De la mateixa 
manera, les guerres de religió de la segona meitat del segle xvi entre catòlics i 
protestants. Doncs bé, pel que fa referència al moment que estudiem, sostenim que 
les amenaces de contagi ideològic per part dels hugonots francesos, en part 
realitzades pels bandolers del Pirineu, permeten plantejar l’equació següent: pressió 
estrangera, crisi fronterera i impermeabilització hispànica per Felip II. Amb les dades 
que hem aportat fins ara, ens considerem autoritzats a afirmar que el gran viratge de 
l’Espanya del segle xvi, de l’europeisme de Carles V al reducte hispànic de Felip II 
—amb el consegüent divorci recíproc respecte de l’Europa «moderna», és a dir, dels 
països emmotllats pel racionalisme i la burgesia capitalista—, va decidir-se, en gran 
part, a la frontera pirinenca i, per tant, a Catalunya, com una rèplica (una mena 
d’antibiosi) contra els factors adversos del bloc rival. Aquest canvi, el va presidir, al 
Principat, el virrei Diego Hurtado de Mendoza, un membre d’aquella família 
aristocràtica castellana que, precisament, segons el doctor Maranón, personificava la 
posició «liberal» entre els consellers de Felip II, adversària de la tendència 
«reaccionària» capitanejada pel duc d’Alba. 

La crisi del segle xvi: Felip II i el reducte hispànic 


E l segle xvi, època hegemònica d’Espanya, està presidit per l’expansió dels 
valors històrics constitutius dels temps moderns, que des de les seves primeres 
manifestacions en el camp de la intel·lectualitat europea amb l’humanisme, 
transcendeixen a les masses i provoquen les guerres de religió. La característica 
dominant del Cinccents consisteix, doncs, en aquest aspecte, en les lluites entre 
catòlics i protestants, amb la intervenció dels poders públics i la consegüent 
transformació dels conflictes religiosos en guerres entre els Estats. 

En començar la centúria, mentre un ampli sector de l’humanisme —un Erasme o 
un Lluís Vives, per exemple— proclama la seva fe en els valors que asseguraven la 
continuïtat cultural europea, un altre sector, més crític, comença a enderrocar-ne els 
fonaments. Intentem personificar les tendències respectives. La polèmica referent a la 
llibertat humana entre l’humanista Erasme, que la defensava, i el reformista Luter, 
que la negava, és decisiva per a comprendre l’esdevenidor de la crisi provocada per la 
primera generació protestant. Darrere Luter, l’Europa central, a l’Est del Rin i al Nord 
del Danubi, és a dir, els territoris que no van formar part de l’imperi romà, es giren 
d’esquena a Occident i oposen el nacionalisme luterà al cosmopolitisme de Roma. 
Durant la primera meitat del segle, la síntesi, la soldadura que davant l’amenaça 
creixent d’una secessió europea en dos blocs antagònics, va propugnar un gran sector 
de l’humanisme renaixentista —el mateix Erasme— va tenir la seva plasmació, en el 
camp polític, en l’imperi de Carles V. Carles de Gant, un flamenc hispanitzat, va 
desplegar grans esforços per apuntalar la unitat d’Europa amb la reunificació de 
catòlics i protestants. L’empresa carolina, però, va fracassar. 

A mitjan segle, en el capvespre de la vida de l’emperador Carles, ja estaven 
plenament formades les dues tendències, separades per abismes insondables, en què 
s’havia polaritzat la crisi religiosa. Els seus protagonistes van ésser, respectivament, 
l’espanyol Ignasi de Loiola, fundador de la Companyia de Jesús, i el francès Jean 
Calví, que des del seu reducte de Ginebra —la Roma calvinista— va sembrar per 
l’Occident europeu la sement d’una religió «racionalista», que pretenia arrasar tota la 
tradició multisecular de l’Església de Roma. Comencen llavors les guerres civils, en 
forma de guerres de religió, entre ambdues reformes, la catòlica i la protestant. A 
l’imperi universal de Carles V, com a darrer intent de reintegració, succeeixen els 
imperialismes hegemònics, les rivalitats dels quals, des de les motivacions 
econòmiques als imperatius estratègics, s’afegeixen a les lluites religioses. Tot això 
va presidir la segona meitat del segle xvi, i els seus grans protagonistes van ésser 
Felip II d’Espanya, paladí de la causa del catolicisme, i Isabel Tudor d’Anglaterra, 
cap suprem de la coalició protestant. A finals de segle, el cansament de tantes lluites 
prepara una atmosfera pacifista i de convivència entre catòlics i protestants, basada en 
la tolerància; França dóna l’exemple amb l’Edicte de Nantes de 1598. Això no vol 

dir, però, que Europa hagi resolt els seus problemes derivats de la crisi ideològica i 
religiosa del segle xvi, sinó que els traspassarà a la centúria següent, en la qual encara 
presidiran la guerra dels Trenta Anys. 

La crítica moderna ha demostrat T absoluta independència de la reforma catòlica 
respecte del moviment protestant. Si en els seus orígens ambdues tendències 
reflectiren Tideal de renovació religiosa, íntimament lligat al despertar del món 
modern, en el seu desenrotllament i en els seus resultats van plasmar la secessió de la 
Societat Cristiana Occidental. La crisi religiosa del segle xvi va pesar decisivament 
en les mentalitats dels pobles europeus, mentre contribuïa a desencadenar les 
rivalitats entre els Estats i les guerres ideològiques, que presideixen l’etapa 
transcorreguda entre l’obra luterana i els tractats de Westfàlia de 1648. En la 
trajectòria del seu desenrotllament, en canvi, les actituds del catolicisme i del 
protestantisme es van condicionar recíprocament. Es passa de posicions moderades, 
que permeten entreveure la possibilitat d’una síntesi reunificadora, a actituds radicals, 
que exclouen tota esperança d’un acord. 

Durant la primera meitat del segle xvi, és a dir, quan l’abisme no era encara 
insondable, gran part dels clergues i dels intel·lectuals espanyols van acceptar 
l’erasmisme, la influència del qual és evident en la política de Carles V. És el moment 
en què hi ha moltes esperances que un Concili ecumènic pugui resoldre el problema. 
L’empirisme històric demostra que la posició que podríem anomenar moderada era 
un programa que tenia moltes probabilitats d’èxit mentre la separació entre 
catolicisme i protestantisme no adquirís proporcions insondables; però també que el 
fracàs dels moderats era inevitable quan ambdós camps antagònics, radicalitzant el 
seu programa, van llançar-se a la lluita i comencen les guerres de religió. Les 
dissidències entre catòlics i luterans de la primera meitat del segle xvi, que Carles V 
esperava resoldre mitjançant la reunió d’un concili eclesiàstic, cedeixen el pas, en els 
últims anys de l’emperador, a l’oposició irreductible entre el jesuïtisme i el 
calvinisme. 

És el moment en què Felip II entra en escena i hereta una situació que ell no ha 
creat. Àdhuc prescindint dels sentiments catòlics de la immensa majoria dels 
espanyols, el fet que Espanya fos la potència hegemònica d’Europa és suficient per a 
explicar la posició irreductible que adoptava envers el món protestant. El segle xx, 
molt semblant a l’època que ens ocupa, ens ofereix un exemple. Durant la «guerra 
freda» entre les potències d’Occident i l’URSS, quina de les primeres va ésser la que 
va adoptar una posició més irreductible. Doncs també la més poderosa, és a dir, els 
Estats Units. 

A la segona meitat del segle xvi, és perfectament lògic i natural que Espanya i 
Felip II acabdillessin la Reforma catòlica i que tots els recursos del país es destinessin 
a alimentar el pou sense fons de les guerres de religió. Aquesta lluita va donar a 
Espanya l’absoluta consciència de superioritat espiritual i per afirmar la unitat 
interna, indispensable per a la continuïtat de l’esforç en el camp internacional, els 

governants espanyols no vacil·laren en la poda dels elements disconformes i a 
accentuar el rigor amb el país mateix, des de les proves de limpieza de sangre fins al 
zel amb què el Sant Ofici vigilava el més petit desviacionisme. 

Val a dir, però, que la fidelitat als principis de la Contrareforma, consubstancials 
amb l’hegemonia dels Habsburg i el predomini espanyol, exigiria, fatalment, el preu 
d’un immobilisme social i polític, amb les inevitables repercussions ideològiques. En 
contrast amb l’ideal de vida burgès que triomfa al Nord d’Europa, a Espanya arrela 
massa l’ideal senyorial, més preocupat pel consum que per les inversions productives. 
En altres termes, l’expansió econòmica i la revolució dels preus tindrien poques 
repercussions en el desenrotllament de la burgesia i del capitalisme. 

Hem fet una al·lusió a la unitat interna, que llavors implicava l’aïllament del país 
per evitar tot contagi ideològic de l’estranger. Això ens planteja novament la 
importància de Catalunya per la pressió dels hugonots i l’activitat dels bandolers. Que 
Felip II no podia lluitar a l’exterior sense una rereguarda sòlidament unida és un fet 
que no cal demostrar. S’imposava, doncs, la impermeabilització del país respecte del 
món antagònic, és a dir, fortificar-se dins un nacionalisme enèrgic. 

Dues mesures, l’una de caràcter ideològic i l’altra de caràcter religiós, permeten 
fer-se càrrec de la impermeabilització hispànica a què ens referim. Pel que fa 
referència a la primera, l’any 1559, quan a Europa comença a dibuixar-se el fantasma 
de les guerres de religió, Felip II dicta una famosa pragmàtica prohibint als seus 
súbdits espanyols l’estudi a les Universitats estrangeres. Quant a la segona, Felip II i 
la Inquisició espanyola van intentar crear un vicariat general hispànic dins la 
Companyia de Jesús durant el generalat del P. Acquaviva, per tal de reduir la 
influència italiana. Aquesta mena de nacionalisme religiós va tenir altres 
manifestacions. L’any 1562, Felip II escriu al Sant Pare: «Mi embaxador me ha 
escrito que habló a V. S. sobre la exempción de los monasterios de la Orden de 
Cistels» —Cister— «de los reynos de la Corona de Aragón, de que tengo suplicado a 
V. S. por el daho que podria resultar a mis reynos, aviendo de ir como antes a tractar 
al monasterio de Cistels, el qual, como sabe V. S., està dentro de Francia, donde por 
nuestros pecados se ha esparzido tanto la mala secta de Luthero, y el sancto zelo y 
buena voluntat con que muestra V. S. querer proveer esto, por ello beso las manos a 
V. S. Y pues, como sabe V. S., las heregías han ido dentro de Francia con mucho 
crecimiento y seria cosa peligrosa y dahosa para nuestra religión cristiana, la qual, 
bendito Dios, se conserva en mis reynos, aver de ir y venir de Francia, de donde es 
gobernada dicha Orden de Cistels, y por conservación de ella y de estos mis reynos, 
y por otras causas que dirà mi embaxador, no es posible pasar con lo que los 
franceses pretenden en este caso ni debe V. S. mandar dar lugar a ello; muy 
humildemente suplico aV.S. que mande conceder la dicha exempción, como cosa tan 
conferente al servicio de Dios nuestro Sehor, y a la conservación de los monasterios y 
cosas de aquella Orden, conforme a lo que dirà mi embaxador, al qual mandarà V. S. 
dar crédito, que por los dichos respetos yo recibiré con ello merced de V. S., cuya 

muy sancta persona Nuestro Senor guarde y sus días acreciente al feliz y prospero 
estado de su Universal Iglesia». 

Deu anys després, és a dir, el 1572, el rei fa una gestió semblant respecte dels 
franciscans de Sardenya, els quals desitja veure deslligats dels seus superiors italians i 
incorporats a la província d’Aragó. En el curiós document, Felip II qualifica un gran 
sector de l’estament eclesiàstic italià com a «amigos de solturay libertad», i compara 
la seva «disolución» amb els «santos principios de los religiosos de Espaha». 

El viratge decisiu de Felip II (1580 o 1568) 

L a disjuntiva que plantegem, va ésser una conseqüència del viratge 
internacional —evident— de 1580 (guerra de Portugal), o bé va dibuixar-se ja 
l’any 1568, a conseqüència de la revolta calvinista de l’Occident europeu, amb 
la pressió de l’hugonotisme francès al Pirineu i els seus contactes amb el 
bandolerisme català? En realitat, doncs, el problema es planteja en els següents 
termes: l’atracció de l’Atlàntic i del Nord d’Europa, i, per tant, el desenrotllament 
d’una política netament ofensiva en la «frontera de catolicitat»; i la defensiva respecte 
de les pressions adverses en el Pirineu «frontera de catolicitat» i la Mediterrània 
«frontera de cristiandat», envers el món de l’Islam. 

Com hem dit, la historiografia creu que el canvi va produir-se vers l’any 1580, és 
a dir, en iniciar-se la guerra de Portugal, poc després de l’arrest del secretari del rei, 
Antonio Pérez. Així, el doctor Maranón ens diu que al costat del Rei Prudent van 
mantenir una lluita sorda, durant els primers vint anys del regnat, el grup pacifista i 
liberal del príncep d’Èboli, dels Mendoza i d’Antonio Pérez, el qual va «privar» fins 
al 1579, i el grup reaccionari i bèl·lic, capitanejat pel gran duc d’Alba. 
L’empresonament d’Antonio Pérez l’any 1579 va provocar una profunda reforma 
dins l’equip de consellers de Felip II. Amb els Granvela, Idiàquez, Moura, el P. 
Chaves i els comtes de Barajas y de Chinchón, va formar el rei un nou equip 
inspirador d’una política inflexible. 

Aquesta construcció interna, purament espanyola (millor dit, castellana), 
coincideix cronològicament amb els punts de vista de la historiografia, referents al 
panorama general europeu. Felipe Ruiz Martín, en un treball excel·lent, sintetitza 
l’estat de la qüestió: «Michelet percibió un tournant du siècle al comenzar el postrer 
tercio del mil quinientos, y con exclusivismo refutable atribuyó la variante a un 
suceso parisiense, efímero en realidad: la matanza de la Noche de San Bartolomé. 
Martin Philippson, ammismo, echó de ver que se produjo una brusca mutación hacia 
aquel entonces, y, sin saber substraerse a la inclinación que todo biógrafo 
irremisiblemente siente por cifrar la clave del acontecer en el personaje cuya 
existència relata, cohonestó el cambio advertido con la incorporación del cardenal 
Granvela a la corte de Felipe II en 1579. El nuevo primer ministro —es su premisa — 
impele al monarca hispano por el camino de la agresividady del imperialismo. Henri 
Hauser habla de un renversement en 1570. Roger B. Merriman también aprecia a 
great change alrededor de 1578-1580. Y, por último, recientemente, Fernand Braudel 
ha insistido sobre las substanciales novedades que se producen entre 1573 y 1583: 
“el centro de gravitación”, dice, “se desplaza del Mediterràneo ”». 

I continua Ruiz Martín: «Algo empieza y algo termina verdaderamente en el 
transcurso de los setentas. Mas no se reduce a que la contienda que se viene 
dirimiendo cobre intensidad, sea por la caída de Antonio Pérez, último representante 
de la moderación y de la transigència propugnada en Madrid durante su vida, por el 

príncipe de Éboli contra el duque de Alba, sea por la crecida gigante en el caudaloso 
aflujo de metales preciosos en Sevilla, lo que permite respirar con desahogo en la 
Real Hacienda de Felipe II al cabo de la bancarrota que culmino en 1575. No, no se 
trata, únicamente, de la impetuosidad que experimentan las operaciones en los 
Países Bajos, palenque de Europa. Lo sucedido, determinante de un hito diferencial, 
es que el continente pierde la tensión que cobra el océano. Ahora, sólo ahora, 
principia, históricamente, la era atlàntica: es el fruto y la consecuencia de los 
grandes descubrimientos geogràficos». 

Precisant més, Ruiz Martín creu que el moment en què la transició es produeix va 
ésser a l’any 1572. El ler d’abril va tenir lloc la presa de La Brielle pels 
Wassergueussen holandesos. Gairebé simultàniament, Drake arribava a Nombre de 
Dios i guiat pels negres cimarrons traspassava l’istme de Panamà i contemplava les 
aigües del Pacífic. «Este raid ya no era una vulgar expedición piràtica; menos las 
posteriores. Lope de Vega no acertó a discernir el valor representativo, heroico, del 
protagonista de la Dragontea. La entrada clara y abierta de Inglaterra en la 
conflagración completarà la trayectoria. Las escuadras van a desplazar a los 
ejércitos». 

En línies generals, la brillant exposició de Ruiz Martín s’ajusta a la tesi formulada 
per Fernand Braudel: «La guerra de Portugal» —és a dir la incorporació del país a la 
corona de Felip II després de la mort del rei Sebastià a la batalla d’Alcazarquivir—, 
«viratge del segle». En el pla internacional, llavors s’internacionalitza el problema 
dels Països Baixos i d’una manera lenta però segura, va preparant-se la gran coalició 
occidental —Anglaterra, Holanda, França— que frenarà els esforços de Felip II, 
després de la tràgica decisió del rei d’Espanya de resoldre el problema anglès amb un 
desembarcament dels exèrcits de Farnesi. 

Ara bé: quina relació té el desplaçament del centre de gravitació del continent a 
l’Atlàntic amb el viratge decisiu de Felip II respecte a la política interior del país? 
Tant Braudel com Ruiz Martín ens parlen que l’augment dels tresors procedents 
d’Amèrica va fer possible la fase imperialista i agressiva del monarca de TEscorial. 
En canvi, el que ens interessa realment és aclarir el trànsit, per dir-ho amb les 
paraules anacròniques però ben expressives del doctor Maranón, de la posició 
«liberal» dels Èboli i Antonio Pérez, a la «reaccionària» dels Granvela, Barajas, 
etcètera. L’augment de diners pot condicionar una política agressiva i imperialista i, 
en conseqüència, provocar el desplaçament dels «moderats» pels «bel·licistes». Però, 
i els problemes concrets a la zona de contacte entre Espanya i Europa, és a dir, en el 
món pirinenc, indiscutiblement més greus i immediats, pel fet que podien tenir 
repercussions a l’interior del país? 

Braudel ens explica el viratge de la política interior espanyola durant Felip II, i 
val la pena d’examinar les seves autoritzadíssimes opinions. L’any 1579 arriba a 
Espanya el cardenal Granvela i durant set anys (mor en 1586) exerceix, primer de fet 
i després de dret, les funcions de primer ministre. Amb l’arribada del cardenal, es 

passa de la fase defensiva i prudent del regnat de Felip II a la fase agressiva i 
imperialista. Fins a l’any 1580, la política espanyola sembla haver estat inspirada pel 
«partit de la pau» —Èboli i els seus amics— més que pel «partit de la guerra» —Alba 
—. Es tracta, en realitat, de dues camarilles, al marge de les quals va mantenir-se 
sempre el rei. Oposant els uns contra els altres, sense deixar de sospitar mai de ningú 
i mantenint a tothom a distància, Felip II feia que es desgastessin molts dels homes 
que el servien. L’any 1579, l’únic supervivent dels consellers de la primera fase del 
regnat és el mateix rei. Ruy Gómez de Silva havia mort l’any 1573, i la seva 
camarilla, reagrupada entorn del secretari Antonio Pérez, no tenia ni la coherència ni 
la força d’abans. El duc d’Alba, que torna a Espanya en 1573, no recupera el prestigi 
d’altres temps. Poc després —1575— queda separat de la vida política. 

Felip II va acollir Granvela com un veritable salvador quan aquest va arribar a 
l’Escorial, a primers d’agost de 1579. El rei havia esperat que el cardenal es posés en 
camí cap a Espanya per descarregar el cop contra Antonio Pérez i la princesa d’Èboli. 
Ambdós foren detinguts la nit del 28 al 29 de juliol. Aquí els fets tenen la seva 
importància. Feia molt temps que el rei sospitava d’Antonio Pérez i li vigilava els 
passos, però va esperar fins a tenir preparat un nou equip de govern. No hi ha dubte 
que la crisi política havia estat molt greu. Amb l’arribada de Granvela, es consumava 
la ruïna del partit de la pau. Per raons personals, dramàtiques i no ben aclarides 
definitivament encara (activitats d’Antonio Pérez), però també sota l’imperi de les 
circumstàncies. Als Països Baixos, no ha acabat en un fracàs, més ressonant encara 
que l’experiència del duc d’Alba, l’intent de conciliació de Lluís de Requesens? I, a 
l’afer de Portugal, obert l’any 1578, no és perillós el mètode pacifista? En tot cas, 
s’ha operat pràcticament un gran canvi. Amb Granvela s’instal·la al mateix cor de 
l’imperi de Felip II un home enèrgic, molt intel·ligent i de visió ampla, devot al rei i a 
la causa de la grandesa d’Espanya. El mateix Braudel, però, referint-se a la influència 
de Granvela, diu: «Sempre és perillosa la interpretació de la Història dins el marc 
estret de les vides, per molt prestigi i importància que tinguin els interessats». 

En general, coincideix amb Braudel l’historiador portuguès V. Magalhaes 
Godinho, el qual, en un magnífic examen de les conjuntures de 1580 i 1640 (unió i 
separació de Portugal), diu que 1580 representa, de cara a la unitat ibèrica, «l’annexió 
de Felip II per les classes dirigents portugueses». 

En situar, per part meva, el «viratge» decisiu de Felip II el 1568, no desconec ni 
vull minimitzar —però sí reduir als seus límits estrictes— «l’alarma» del 1558, amb 
el descobriment de focus herètics, reals els uns i suposats els altres, a Castella. En tot 
cas, és una alarma interna, que no pot comptar, encara, amb l’ajuda d’una decidida 
pressió exterior, sempre ben difícil d’exercitar-se, per altra part, sobre l’estricta 
corona de Castella. L’«alarma» en qüestió enfronta els juristes i canonistes, aferrats a 
la «lletra» i vigilants sense contemplacions (l’inquisidor Valdés, el dominic Melchor 
Cano), i els teòlegs, amb una major preparació intel·lectual i científica i, per aquest 
motiu, necessàriament menys rígids (l’arquebisbe de Toledo, Bartolomé de Carranza, 

el llarg procés del qual simbolitza aquesta lluita). 

La crisi de 1568 va tenir indiscutibles motivacions econòmiques, entre les quals 
esmento: la desacceleració del ritme expansiu a Castella i els començaments de la 
major expansió a l’Espanya mediterrània; i el gran «despegue» del crèdit a Castella 
—entre 1566 i 1573—, condicionat per l’esforç exterior, ço que repercutiria en la 
concentració de la propietat de manera semblant a les desamortitzacions del segle 
xix. I el «viratge» de Felip II reforçaria, com ja hem advertit, Vstatus de les classes 
privilegiades, en confondre, si em permeteu l’expressió, la reforma protestant amb la 
reforma agrària. 

Com veiem, doncs, sempre queda en peu la qüestió bàsica: és suficient la traïció 
d’Antonio Pérez i el desplaçament del centre de gravetat cap a l’Atlàntic per a 
explicar un canvi total d’orientació del partit de la pau al de la guerra, com diu 
Braudel, o dels «liberals» als «reaccionaris», com ha escrit Maranón? Aquest canvi 
d’equip, no va ésser l’epíleg del viratge decisiu de 1568, quan, amb motiu de les 
guerres de religió a França i de l’alçament dels Països Baixos, Espanya va identificar- 
se amb la causa catòlica? La situació geogràfica torna a posar-nos davant els ulls el 
cas de Catalunya, en contacte amb els hugonots francesos i pertorbada pels bandolers. 

Pressió estrangera, crisi fronterera, impermeabilització 

espanyola 


P arlem de la crisi de 1568 per simbolitzar el canvi, el gran viratge de Felip II, 
que conduiria immediatament a la impermeabilització d’Espanya com a rèplica 
als factors adversos que els esdeveniments li plantegen. En realitat, aquests 
comencen a posar-se de manifest sis anys abans de la data citada, és a dir, el 1562. 
Efectivament, Felip II, amo de l’Occident europeu des de la «pau catòlica» de 
Cateau-Cambrésis de 1559, a penes pot respirar tranquil tres anys, ja que el 1562 
comencen les guerres de religió a França. Els hugonots —calvinistes—, ben 
organitzats militarment, ja s’atreveixen a desafiar la monarquia francesa i el seu amic 
de llavors, Felip II. No hem de repetir altra vegada que immediatament comencen les 
ràtzies i la pressió pel Pirineu, mentre la muntanya catalana, amb un bandolerisme 
sempre actiu, és un focus endèmic de desordres interns. Quatre anys després —1566 
— esclatà la rebel·lió calvinista als Països Baixos, i, per tant, Felip II ja es troba amb 
el problema dels heretges en un territori que forma part de la Corona d’Espanya. Els 
seus súbdits flamencs, revoltats i dissidents des del punt de vista religiós, farien que 
el rei mirés encara amb molta més prevenció els esdeveniments de França i, per tant, 
la pressió calvinista al Pirineu. Dos anys més tard, un drama íntim: el príncep hereu 
de la corona, Carles, és empresonat per ordre del rei (18 de gener de 1568), quan 
aquest descobreix els contactes del seu fill amb la noblesa flamenca. Uns mesos 
després, encara un altre problema gravíssim: el 18 d’abril el tintorer granadí Farax 
ben Farax, acabdillant un grup de monfís, inicia els actes de violència que 
immediatament donarien lloc a la guerra morisca de les Alpujarres (1568-1570). Tots 
aquests esdeveniments escalonats de 1562 a 1568 —que nosaltres, en conjunt, 
denominem crisi de 1568— són els fets que condicionen el canvi d’orientació de 
Felip II. L’edifici, abans sòlid, del rei amenaça ruïna per tots costats. L’envestida 
calvinista a l’Occident d’Europa, amb la pressió constant dels hugonots al Pirineu i la 
versió no gens menyspreable de les guerres religioses dins la mateixa Catalunya — 
com hem vist, així ho interpretaven els governants pel que fa referència als contactes 
entre hugonots i bandolers—, explica la trajectòria lògica de l’equació que hem 
formulat abans; pressió estrangera, crisi fronterera i impermeabilització espanyola. El 
perill de contagi a la perifèria, a la porta d’entrada de les ideologies adversàries, faria 
necessària la fortificació de la totalitat de l’edifici. 

Aspectes de la crisi a Catalunya: mesures del virrei 

Hurtado de Mendoza 


L a conjunció dels factors adversos determinants de la crisi de 1568, a la qual ens 
referim, no va provocar solament la rèplica de Felip II amb la consegüent 
afirmació del que podríem anomenar nacionalisme hispànic com un factor 
diferenciat de la resta de l’Occident europeu. Coneixem, ja, les manifestacions 
fonamentals de la crisi catalana: contínua pressió dels hugonots i un clima de guerra 
civil a causa dels bandolers. No dubtem que la immensa majoria del poble català va 
mantenir-se fidel a l’ortodòxia catòlica. De totes maneres, per un moment, que pot 
situar-se entre 1568 i 1570, Felip II va tenir la impressió, errònia per un excés de zel 
del Sant Ofici, que les autoritats catalanes —els diputats i els consellers de Barcelona 
— s’havien passat a la causa dels heretges. Imaginem la situació: hugonots a la 
frontera, bandolers a l’interior i, encara, les autoritats autònomes catalanes 
guanyades, també, per la dissidència religiosa. Exposem detingudament el curs dels 
esdeveniments. 

El 3 de febrer de 1568, els consellers de Barcelona reben una lletra del rei en què 
aquest els comunica que s’ha vist obligat a decretar l’empresonament de l’hereu de la 
corona, el desgraciat príncep don Carles, fill de Felip II i de la seva primera esposa i 
cosina germana Maria de Portugal. Dos dies després, el virrei Hurtado de Mendoza 
ho posa oficialment en coneixement de tot el país. L’escrit del virrei, poc explícit, es 
limita a dir que ha rebut una carta del monarca referent a «la obligació que ha tinguda 
Sa Magestad de haver de procehir a recullir en un aposento senyalat la persona del 
sereníssim príncep, lo qual ho ha sentit y és de rahó que tots los vassalls ho sentiam». 
És important, però, l’advertència final. Hurtado de Mendoza fa constar que, en rebre 
la comunicació directament del rei, els consellers de Barcelona han enviat la seva 
adhesió incondicional a la corona. Afegeix que les altres ciutats i els altres pobles del 
Principat i comtats poden fer el mateix. L’empresonament de l’hereu del tron sens 
dubte va causar a Catalunya, com a la resta d’Espanya, una forta impressió. Els 
catalans havien jurat el príncep Carles com a hereu de la corona a les Corts de 
Montsó de 1564. 

La pressió estrangera, llavors en impetuós desenrotllament de la seva força 
expansiva, condiciona la immediata adopció de mesures impermeabilitzadores per 
part del monarca. Aquest planteja la gravetat dels esdeveniments, a França i a 
Flandes, al virrei Hurtado de Mendoza i li encomana la més rigorosa vigilància a la 
frontera i a l’interior del país. Immediatament el virrei ordena a tots els poblats de la 
zona pirinenca que reuneixin provisions i procurin aplegar totes les forces possibles, 
ja que té fundades sospites d’un atac dels «luterans que se són alçats en França y 
rebellats contra Nostre Senyor Déu y lo Christianíssim rey de França, son senyor, y 
com tenen tan poderós exèrcit...». Cal retenir aquesta última frase. Tot i que les 

guerres de religió havien començat sis anys abans, és precisament en 1568 quan es 
parla per primera vegada, a Espanya, de les nombroses forces que poden mobilitzar 
els protestants francesos. Un detall més que posa de relleu la gran importància de 
1568 en rorientació de la política de Felip II, plenament convençut de la força 
expansiva de l’envestida calvinista a l’Occident europeu. 

Destaquem, com a rèplica, tres mesures d’aïllament ideològic de Catalunya, 
encaminades a evitar el contagi de la dissidència religiosa de l’altre vessant de les 
fronteres pirinenques. El 25 de maig de 1568, des d’Aranjuez, Felip II tramet a 
Hurtado de Mendoza, amb ordres terminants perquè la faci complir, una pragmàtica 
prohibint que els súbdits de la Corona d’Aragó vagin a estudiar a les Universitats 
estrangeres. És veritat que el rei ja ho havia disposat així l’any 1559, fent-ho extensiu 
a tot Espanya. El fet, però, que ara ratifiqui la disposició expressament per als regnes 
de la Corona d’Aragó indica que Felip II en tenia en compte la situació geogràfica 
amb els perills consegüents. 

El mateix 25 de maig, el rei demana el parer de Diego Hurtado de Mendoza per 
obviar les dificultats plantejades pel fet que, a Barcelona i a les altres ciutats del 
Principat « los impresores imprimen muchos libros nuevos sin tener licencia nuestra». 
Com veurem més endavant, i ja haurà endevinat el lector, es tracta de l’establiment de 
la censura, encara que el rei parli dels preus excessius del llibres. De totes maneres, 
no cal ésser massa suspicaç per a entendre el que vol dir: «... y se podrían seguir 
dello otros inconvenientes». 

La tercera mesura és sens dubte la més important i la prova de més pes que 
podem aportar per a demostrar les preocupacions del rei pel que fa referència al 
contagi ideològic de Catalunya. El 27 de juliol del mateix any 1568, Hurtado de 
Mendoza comunica a tots els bisbes del Principat i dels comtats una ordre del rei la 
part dispositiva de la qual diu: «Por conservación de la fe catòlica, prohibimos que 
ningún natural francès, de cualquier condición que sea, pueda ensenyar ni doctrinar 
muchachos en ninguna manera de letras en esos principado y condados ». El virrei es 
limita a dir als bisbes que compleixin la voluntat del rei i que prohibeixin 
l’ensenyament per qualsevol eclesiàstic francès en les seves diòcesis respectives. 

Abans ens hem referit al corrent immigratori francès, així com també a la 
tendència devers una mena de nacionalisme religiós per part del rei. Tal com estaven 
plantejades les coses no ens ha de sorprendre que Felip II desconfiés, àdhuc, de gran 
part de l’estament eclesiàstic, catòlic, francès i italià. Abans hem vist que el rei 
demana al papa la independència dels monestirs del Cister de Catalunya respecte de 
la casa mare de França, així com també la dels franciscans de Sardenya pel que fa 
referència als seus superiors d’Itàlia. El mateix cas va donar-se amb els jesuïtes 
d’Espanya durant el generalat del P. Acquaviva, segons també hem dit. Totes aquestes 
mesures estan en la mateixa línia que, a la llarga, donaria unes característiques 
pròpies als eclesiàstics espanyols. 

La disposició prohibint l’ensenyament a Catalunya pels eclesiàstics francesos 

suscita moltes reflexions. Hi ha la impressió general que a Espanya la primera vegada 
que l’Estat es preocupa de l’educació de les joventuts amb motius polítics va ésser 
durant el regnat de Carles III. Des d’aquest punt de vista, l’expulsió dels jesuïtes 
instigada per l’equip de ministres il·lustrats de Carles III pot interpretar-se com un 
primer desenllaç de la lluita entre l’Església i l’Estat per l’educació de la joventut. És 
evident que la mesura de Felip II té una finalitat eminentment religiosa. Però també 
és cert que el rei ja es preocupa que, a la tendra intel·ligència dels nens, no hi arribin 
suggestions que puguin sembrar una futura actitud de dissidència respecte dels 
principis polítics del reducte hispànic en què el monarca de l’Escorial es veu obligat a 
fortificar-se amb motiu de la dialèctica armada entre catòlics i protestants. Com ja 
hem escrit abans, el paper hegemònic de Felip II necessàriament feia d’Espanya el 
reducte principal de la causa catòlica. 

Aquesta disposició que prohibia l’ensenyament dels francesos a Catalunya 
coincideix, a la vegada, amb un moment de gran immigració clandestina. Molts dies, 
el nombre de persones que entren solament per la vall de Querol passa de quatre- 
centes. Hurtado de Mendoza està molt preocupat pels qui són protestants, i el rei no 
es cansa de repetir-li que tingui la màxima vigilància. Més que els nostres comentaris, 
el lector podrà formar-se una idea clara de les inquietuds del rei llegint el document 
següent, dirigit al virrei de Catalunya: « Entendido avemos que entran de Francia en 
esse principado y condados, juntamente con los bandoleros, algunos luteranos, y que 
comiençan ya a hazer senales en Puigcerdà y que vos procuréis con todo cuidado 
perseguirlos, lo cual os agradecemos. Y todavía, aunque no sea menester, por ser 
esto cosa que tanto toca a nuestra religión christiana, os lo avemos querido 
recomendar muy particularmente, y os encargamos y mandamos que lo continuéis, 
valiéndoos de los inquisidores y de los demàs remedios que viéredes pueden 
aprovechar y dàndoles vos también a ellos el favor que huvieran menester. Para esto 
pongàis toda la diligència posible para que estos luteranos sean prendidos y 
castigados, como conviene, y se ataje este mal, que allende que así lo confiamos de 
vos, recibiremos dello grande contentamiento y servicio». Més tard, en resposta a un 
informe del virrei Hurtado de Mendoza, Felip II escriu: «La diligència que aveys 
puesto y ponéis en lo de los luteranos os agradecemos mucho; continuaria eis de 
aquí adelante, pues es tanto menester en estos tiempos». 

Ja a la tardor de l’any 1567, Hurtado de Mendoza avalua en cinc mil el nombre de 
calvinistes alçats en armes a França. El virrei no es cansa d’encarregar la vigilància 
més estreta per part de les autoritats de la frontera. Especialment preocupa el virrei la 
immigració clandestina dels protestants. Els inquisidors vigilen, mentre Hurtado de 
Mendoza ordena a tothom que presti ajuda als ministres del Sant Ofici. Però, a 
mesura que ens acostem a l’any fatídic de 1568, el perill augmenta i el virrei decideix 
traslladar-se prop de la frontera per observar la trajectòria dels esdeveniments i 
prendre les mesures oportunes amb plena consciència de llur desenrotllament. No cal 
dir que el rei està encantat amb el zel que demostra Diego Hurtado de Mendoza: 

«Con vuestra carta del 24 del passado» —octubre de 1567— «nos dais aviso que 
queréis ir a Perpihàn o a Gerona, por estar las cosas de Francia como estan, y llevar 
con vos el Consejo Civily Criminal...». 

Vigilància a la frontera i a l’interior del país. No ja pel que fa referència als 
bandolers, sinó als francesos que treballen a Catalunya. Així, el 9 de gener de 1570, 
Hurtado de Mendoza decideix retirar les llicències de portar pedrenyals a tots els 
francesos solters que viuen dins el Principat i comtats. No diu res dels casats. 
Probablement aquests, pels anys de residència, ja els consideraven assimilats o, 
almenys, per la seva responsabilitat familiar, amb poques ganes de provocar 
conflictes interns. 

Empresonament dels diputats i actuació del Sant Ofici 


C om hem dit abans, la crisi catalana va conèixer una etapa de paroxisme quan 
foren empresonats els diputats. No es tracta ja, només, dels hugonots a la 
frontera i dels bandolers a l’interior. Com veurem, a Roma i a Madrid es té la 
sensació que Catalunya s’inclina per la causa protestant. La sospita és infundada, 
però en definitiva el que compta és que, de moment, no ho cregueren així ni el Papa 
ni Felip II. 

El greu problema va plantejar-se en un moment en què un català portava a terme 
un acte d’extraordinària heroïcitat durant el conflicte religiós d’Anglaterra. Segons 
ens informa l’annalista Feliu de la Penya, un clergue de Tarragona, Pere Vergós, va 
fixar a les portes del palau de l’arquebisbe de Londres les butlles apostòliques del 
Papa contra la reina Isabel Tudor. Després d’aixecar acta notarial del fet, Vergós va 
poder traslladar-se novament a Flandes. «Fue acción de valor y mérito», escriu 
l’autor esmentat. 

Els inquisidors, presidits pel delegat especial, Rodrigo de Mendoza, al qual ja ens 
hem referit abans, és lògic que tinguin una impressió desagradable. Mentre actuen a 
la frontera en contínues conteses amb els pobles i les autoritats, tenen notícia de les 
incursions dels hugonots al comtat del Rosselló i són testimonis de l’efervescència a 
la muntanya catalana. D’una manera ingènua encara que natural, atribueixen la causa 
dels esdeveniments a l’excessiva lenitat dels oficials, mentre una contesa sobre 
l’exacció dels drets fiscals amb els diputats, interpretada com un cas de resistència a 
prestar col·laboració al Sant Ofici, farà la resta. En efecte, quan el papa Pius V va 
concedir la gràcia del «excusat» al rei d’Espanya —els delmes i drets d’una casa i 
heretat de totes les parròquies per a prosseguir la guerra amb els turcs— obeí tota 
Espanya menys Catalunya, «que no convino en pagar este derecho» —a la Corona— 
«asegurando no ser los diezmos eclesiàsticos sino del dominio temporal, concedidos 
a los provinciales, porque libraron la patria de los moros y con otras razones, que 
provaban no pertenescer a la Iglesia». Aquest va ésser el pretext, ja que els 
inquisidors, interpretant, com hem dit, la resistència com una actitud herètica, 
amenaçaren amb anatemes els diputats de Catalunya i donaren compte del conflicte a 
Roma i a Madrid. El Dietari de VAntic Consell Barceloní diu que el 29 de novembre 
de 1569 arriben a Barcelona, des de Roma, uns memorials «los quals se eran 
presentats en Corts Romana a Sa Santedat per part del procurador fiscal del Sant 
Ofici, acusant d’heretgia als catalans». Aquests, segons els inquisidors, « tenían tratos 
con la infecta ciudad de Ginebra», és a dir, amb la metròpoli del calvinisme. 

La reacció de Felip II va ésser fulminant. Primer, és a dir, quan la contesa no 
havia traspassat els límits d’un conflicte més entre la Diputació i els Inquisidors, va 
ordenar als diputats que anessin en Corporació a demanar perdó als inquisidors. La 
lògica resistència dels diputats i l’acusació d’heretgia van fer la resta. El 19 de juliol 
de 1569, el virrei, Hurtado de Mendoza, obeint ordres, va fer empresonar els diputats 

i oïdors del Principat i, a més, algunes persones de la noblesa. Feliu de la Penya ens 
ha donat alguns noms: l’ardiaca de Tortosa, Jaume Serraró; els diputats Enric 
Agullana i Joan Boter; i els oïdors Joan Espuny, canonge de Barcelona, Galcerà de 
Vallgornera i Joan Fortuny. De la detenció, van encarregar-se’n els agutzils Perot 
Salaverdenya i Onofre Ferrera, un oficial del bisbat de Barcelona i alguns verguetes. 
En honor a la veritat, cal dir que, parlant amb els consellers de Barcelona, el virrei 
Hurtado de Mendoza va dir-los que el memorial de Roma acusant d’heretgia els 
catalans era «muy fuera de verdad». 

Poc després de l’empresonament dels diputats, i quan Felip II devia pensar que 
els heretges ja s’havien instal·lat a Catalunya, va produir-se una invasió dels 
hugonots al comtat del Rosselló —Estagell, 1569—. El virrei, Hurtado de Mendoza, 
va sortir de Barcelona a combatre’ls, convocant abans la noblesa, però aquesta 
«excusóse de executarlo por obligación, que sólo la tiene quando sale el príncipe, en 
fuerça del Usatge Princeps namque, pero obligados de la defensa de la patria 
concurrieron voluntariamente los nobles a servir a su rey». 

Immediatament, tant a Roma com a Madrid van adonar-se del pas en fals que 
l’excés de zel havia fet donar als inquisidors. La ciutat de Barcelona va enviar a Felip 
II, llavors a Còrdova per la rebel·lió morisca de las Alpujarres —dominada en gran 
part, precisament, gràcies a les lleves que van fer-se a Catalunya, com ja hem dit en el 
lloc corresponent—, com a ambaixador, En Francesc Benet Codina, la tasca del qual, 
de «purgar esta ciutat» —Barcelona— «y tot lo principat de Catalunya de la 
maliciosa infàmia de crims de heretgia», no va ésser difícil. Com veurem, En 
Francesc Benet Codina va trobar la col·laboració d’alguns eclesiàstics adversaris dels 
procediments del Sant Ofici, entre els quals fra Bernardo de Fresneda, bisbe de 
Cuenca i després de Còrdova. 

És interessant de reproduir la que podríem anomenar «absolució» de Felip II, és a 
dir, el document en el qual el monarca reconeixia que s’havia fet un pas en fals en 
l’acusació d’heretgia als catalans. El 5 de març de 1570, el rei escriu als consellers 
des de Còrdova: «Amados y fieles nuestros. Por la carta que nos dio Francesch Benet 
Codina y lo demàs que nos represento de vuestra parte entendemos el sentimiento 
que os queda de lo que de essa ciudad se ha dicho en Roma, y creemos bien que serà 
tanto mayor quanto mas apartados estàis de semejantes cosas, y assí como 
conoscamos quan descansados podemos estar en esta parte, assí lo podéis estar 
vosotros también de que ninguna cosa de lo que se ha dicho ha hecho en nos mella ni 
mudança para que dexemos de tener a esse nuestro principado y ciudad en la 
oppinión que antes, y por tan buenos y fieles vasallos como siempre habéis sido y 
meresce el renombre de que os preciàis, y esto os debe bastar para que os aquietéis y 
os persuadéis que en todo lo que os tocaré tendremos la cuenta que es razón para 
hazeros la merced que vuestra fidelidad y vuestros servidos merescen». 

Aquesta vegada, el rei mentia piadosament. Allò que «ninguna cosa de lo que se 
ha dicho ha hecho en nos mella ni mudança» no era veritat. Tant el Papa com Felip 

II, en rebre l’informe dels inquisidors, van creure que la causa catòlica estava molt 
amenaçada a Catalunya i que era absolutament necessari reaccionar vigorosament. 
Pel que fa referència a Felip II, sembla que el qui va obrir-li els ulls fou el bisbe de 
Cuenca, Bernardo de Fresneda, amb el qual va posar-se en contacte l’ambaixador 
barceloní Francesc Benet Codina. Els inquisidors surten molt malparats de la ploma 
del bisbe Fresneda. Si bé l’incident concret es va resoldre, el recel continuaria, pel fet 
de la pressió dels hugonots i l’augment del bandolerisme. El nou virrei de Catalunya, 
Hernando de Toledo, prior de Castella, no va entendre absolutament res del país i 
arribaria a denunciar a Felip II que Barcelona estava a punt d’alçar-se en rebel·lió. El 
secretari del rei, Mateo Vàzquez, però, va parar el cop, dient «que de vasallos tan 
buenos y fieles como los de Cataluha no havia V M. de creer tales plàticas». En tot 
cas, Felip II va deixar en suspens alguns privilegis de la ciutat de Barcelona, els quals 
restabliria l’any 1599 el seu successor, Felip III. 

Més interessant encara que la carta del rei és la comunicació dirigida als 
consellers de Barcelona pel bisbe Bernardo de Fresneda (Còrdova, 7 de març de 
1570). « Muy illustres senores. El sehor Francisco Benet Codina me dio la carta de 
esse illustre Consejo y, luego, como él dirà, me fuy a Su Magestady le supliqué fuese 
servido de querer entender quan enganyado havia sido en este negocio por no haver 
sido servido desdel principio de mandar hoir y entender las razones desse Consejo y 
ciudad, quando por su parte también procuraron fuesse informado de la verdad. Y 
con esto con el deseo que yo tengo de servir a esse real Consejo y a todo esse 
principado le propuse todas las demàs razones que me parecieron mas a propósito 
para la buena expedición deste negocio. Supliquéle mandare despachar con 
brevedad y V. S. veràn y entenderàn por la relación de mosén Francisco Benet 
Codina, que ha solicitado como buen embaxador este negocio, y si para los que se 
ofrecieren de aquí adelante en general o particular a V. S., a esse principado y do 
fuere bono, V.V. S.S. sean ciertas que mi voluntad serà siempre prompta a servir en lo 
que pudiere, como lo deseo que lo hiciessen todos. Y cierto, senores, que siendo a 
todo el orbe tan notoria la fidelidad a Dios y a su rey de essa nación y principado, 
me paresce, y assí lo dixe a Su Magestad, que la mayor vengansa que se podia tomar 
de la malicia, si la huvo, en quien presento tal scriptura a Su Sanctidad, fuera reirse 
mucho de ella, que assí lo hizeyo cuando lo hoí la primera vez. Dios perdone a quien 
siembra zizaha entre súbditos y sus príncipes, que cierto haze muy mala ganancia 
para su alma. Guarde N. S. las illustres personas de V.V. S. S. como deseo». 

Al mateix temps, la ciutat de Barcelona va enviar com a ambaixador a Roma 
Lluís Gibert, amb una missió idèntica a la de Francesc Benet Codina respecte del rei: 
«Per purgar esta ciutat de la maliciosa infàmia que han apposada en esta ciutat y a tot 
lo principat de Catalunya devant Sa Sanctedat de crims de heretgia». 

Entretant, continuava la presó dels diputats i oïdors del Principat. Afortunadament 
aviat es va trobar un pretext per a posar-los en llibertat. El 30 de març de 1570, és a 
dir, el mateix dia si fa no fa que els consellers reberen les explicacions de Felip II, el 

virrei, Hurtado de Mendoza, va decretar la llibertat d’aquells, pretextant la cooperació 
de la noblesa catalana durant les invasions dels hugonots al comtat del Rosselló. 
Segurament, en escriure als consellers de Barcelona, Felip II va dirigir-se també el 
virrei ordenant la llibertat dels empresonats. 

Per altra part, la primera qüestió que va encendre els ànims, és a dir, la del 
«excusat», va continuar sense resoldre durant molt de temps. De moment va arranjar- 
se quan Felip II, desitjós d’esborrar la mala impressió causada pel pas en fals, va 
avenir-se que a Catalunya no es pagués el susdit tribut. Així va acordar-se a les Corts 
de 1585. El problema, però, es tornà a plantejar més endavant. 

Sense entrar en el fons de la qüestió, no és un secret per ningú que els membres 
del Sant Ofici topaven a cada moment amb els privilegis i organismes polítics 
catalans. La vigilància de l’ortodòxia i de la dissidència ideològica feia que els 
membres i familiars del Sant Ofici es consideressin, al mateix temps, guardians dels 
principis de la monarquia i que confonguessin qualsevol resistència legal als seus 
desigs com una manifestació herètica. A Castella el problema era mínim, ja que la 
monarquia no tenia forces de resistència. A la Corona d’Aragó, en canvi, la mateixa 
organització autònoma que podia oposar barreres legals a l’absolutisme monàrquic, a 
la vegada parava els peus a la Inquisició. Després d’haver examinat centenars de 
documents referents als segles xvi i xvn, no dubtem a afirmar que les primeres veus 
que van alçar-se, a Madrid, plantejant els obstacles legals que entrebancaven el 
desenrotllament de les activitats governamentals van ésser les dels clergues 
castellans, que des de mitjan segle xvi comencen a obtenir molts càrrecs i beneficis a 
Catalunya. En referir-nos al bandolerisme (capítol IV), hem donat notícia de les 
gestions d’un bisbe de Vic prop de Felip III (any 1615). De la mateixa manera, 
l’estament eclesiàstic català, molt nombrós, segons hem dit en el lloc corresponent, 
va aferrar-se a la defensa dels privilegis del país, ja que cada càrrec ocupat per un 
castellà els restava possibilitats de millorar la seva situació. 

Del que hem dit referent a l’actuació inquisitorial, en tenim una prova en uns 
incidents plantejats a Barcelona per la primavera de 1570. Els inquisidors 
prohibeixen que el mercader Pere de Llana i la seva muller puguin dipositar diners a 
la Taula de Canvi —n’ignorem les raons—, i els consellers en fan cas omís. 
Immediatament els consellers ordenen el procés d’un tintorer, per manca de qualitat 
en els seus productes. Resulta que el tintorer és familiar del Sant Ofici, que pren 
cartes en l’afer. Els consellers se’n planyen i fan constar que el fet d’ésser familiar del 
Sant Ofici no autoritza ningú a violar les ordenances gremials, que una cosa és la 
vigilància de l’ortodòxia i una altra que un senyor qualsevol se’n valgui per als seus 
negocis particulars... Però el Sant Ofici no cedeix i, per justificar la seva intervenció 
en aquest afer poc elegant, invoca «un nou assiento que diuen s’és fet poc temps ha 
en Castella». En altres termes, això oposa clarament les facilitats que el Sant Ofici 
trobava a la resta del país i les dificultats que tenia a Catalunya i a tota la Corona 
d’Aragó en general. 

Els processos incoats pel Sant Ofici a Catalunya per causes herètiques durant el 
virregnat de Diego Hurtado de Mendoza van ésser pocs i les condemnes a la pena del 
foc es poden comptar gairebé amb els dits de la mà. Els actes de fe tenen lloc els 
diumenges a la plaça del Born de Barcelona. Referint-se al diumenge 27 d’octubre de 
1566 el Dietari de l’Antic Consell Barceloní diu: «En aquest dia, los reverents pares 
inquisidors feren acte de fe en lo Born, fonch hy present lo Exc. príncep de Melito, 
virrey, y los doctors del Real Consell y los honorables consellers. Y foren trets cerca 
de XXXX persones y algunes estàtues, y foren quasi tots luterans y alguns que tenien 
dos altres V que eren morts, y també foren cremats III hòmens i set stàtues, y los 
ossos y cossos de altres V que eren morts, y també foren cremats alguns llibres dels 
dits luterans. Los altres luterans foren condemnats, los més d’ells a assots y alguns a 
galera, qui per temps, qui per vida, y los altres quiscun a penitències y penes altres. 
Així mateix fonch deslliurat y tret un francès ab una corona de llorer y una palma en 
la mà, lo qual fou acusat per un altre de luterà, y l’altro qu’el acusà y testificà contra 
ell, per so que Déu fonch servit que lo acusat era inmune, se descobrí com falsament 
fonch acusat, dit acusador fonch condemnat a assots y galera. Los luterans eren tots, 
segons se deia, francesos. Déu, per sa infinita bondat i misericòrdia, sia servit de tenir 
de la sua mà esta província y de lliurar totes les que són tocades de tan mala pesta». 

Una cerimònia semblant va celebrar-se el diumenge ler de febrer de 1568. Que el 
lector ens permeti també de transcriure la descripció de l’acte per les noves dades que 
ens proporciona: «En aquest dia los reverents pares inquisidors feren acte general de 
la fe y foren condemnats a cremar dos luterans, moriren cathòlics, y més cremaren sis 
estàtues de alguns morts en la pressó y de fugits, y més foren condemnats a assots y a 
galera tres altres luterans y molts altres a diverses penitències per ésser testimonis 
falsos y per tenir moltes mullers y també dones per tenir molts marits, e un bon home 
isqué ab una palma y una garlanda de lorer per ço com Déu fou servit consta la 
muller pròpia y quatre altros que’l acusaven del crim de heretgia ésser falsos 
testimonis. Déu, per sa misericòrdia, sia servit que tots los semblants falsos 
testimonis sian descoberts y no permeti patir lo innocent». 

No creiem que necessiti comentari aquesta freqüència de delacions, així com 
tampoc les piadoses paraules amb què acaba la descripció de l’acte, que sens dubte 
posen en relleu un estat d’ànim més o menys generalitzat. En tot cas, aquestes 
delacions havien d’augmentar més, encara, l’exacerbació passional a què abans ens 
hem referit i que, segons el nostre punt de vista, defineix la principal característica de 
la societat catalana a l’època del barroc. 

El 10 de setembre de 1570, segons ens informen els documents de l’època, va 
celebrar-se l’últim acte de fe al Born de Barcelona durant el virregnat de Diego 
Hurtado de Mendoza. Varen sortir-hi quaranta processats, «els més luterans, altres de 
dos mullers y un renegat». Les sentències capitals foren cinc, encara que només se’n 
va executar una, ja que els quatre restants havien mort o foren cremats en estàtua. 
Consta, així mateix, que tots cinc eren luterans. 

La censura a Catalunya 


E l desenrotllament de la crisi a què acabem de referir-nos i, sobretot, les 
temences del rei d’un contagi ideològic expliquen les mesures adoptades per a 
la impermeabilització del país. Una d’elles consisteix en la reglamentació de la 
censura, que estudiem tot seguit. 

Segons ens informa un estudi del professor Antonio Rumeu de Armas, els Reis 
Catòlics van instituir, per primera vegada, la censura de llibres en els seus dominis 
per una pragmàtica signada a Toledo el 8 de juny de 1502. De totes maneres —cosa 
ben explicable, per cert—, els monarques a penes es preocupen d’aplicar l’esmentada 
disposició fins al desplaçament de la crisi ideològica i religiosa devers l’Occident 
europeu, amb el calvinisme. Així, Rumeu de Armas considera que la llei fonamental 
de la censura fou la donada per la princesa Joana, regent d’Espanya durant l’absència 
de Felip II, a Valladolid, el 7 de setembre de 1558. En el preàmbul d’aquesta llei es 
disposa taxativament «que ningún librero ni otra persona alguna traiga ni meta en 
estos reinos libros de romance impresos fuera de ellos, aunque sea en los reinos de 
Aragón, València, Cataluna y Navarra, de cualquier matèria, calidad o facultad, no 
siendo impresos con real licencia sehalada por los del Consejo, so pena de muerte y 
perdimiento de bienes». 

Amb caràcter general, segons l’esmentat autor, no es dicta cap més disposició 
referent a la censura fins al regnat de Felip IV, és a dir, gairebé un segle després. Pel 
que fa referència a Catalunya, en canvi, com veurem tot seguit, es donen disposicions 
concretes i taxatives, a conseqüència del plantejament de la crisi de 1568. 

El 25 de maig de 1568, des d’Aranjuez, Felip II es dirigeix al virrei de Catalunya, 
Diego Hurtado de Mendoza, en els termes següents: « Aquí hemos entendido que en 
essa ciudad» —Barcelona— «y en otras desse principado, los impressores imprimen 
muchos libros nuevos, sin tener licencia nuestra, lo qual, allende que es justo que la 
obtengan antes de poner mano en la impressión, se sigue dello que los imprimen sin 
rubricarlos ni tassarlos como conviene, y los libreros que los venden piden por ello 
preciós muy excesivos, de lo qual nuestros súbditos y vassallos reciben perjuicio y 
agravio, y se podrían seguir dello otros inconvenientes. Informaréis muy 
particularmente de lo que en esto passa y comunicado que lo ayàis con los doctores 
dessa Real Audiència, nos daréis aviso dello por vuestras Cartas, juntamente con 
vuestro parescer, para que vistas aquéllas mandemos proveer lo que convenga a 
nuestro servicio». 

No es tracta encara, d’una manera oberta i sense cap mena de dubtes, de la 
censura pròpiament dita. Cal observar, però, el «se podrían seguir dello otros 
inconvenientes». Per altra part, la llicència prèvia automàticament significava la 
denegació per als llibres que el poder reial conceptués com a nocius per a l’ordre de 
coses establert. 

La censura pròpiament dita és instituïda a Catalunya dos anys després de la 

substitució del virrei Hurtado de Mendoza, és a dir, el 1573. Aquesta mesura forma 
part de la política de Felip II, encaminada a impermeabilitzar el país a conseqüència 
de la pressió estrangera. Va ésser dictada pel nou virrei de Catalunya, don Fernando 
de Toledo, prior de Castella, i, pel seu interès, ens permetem de reproduir-la 
íntegrament: 

«De part del Exm. Senyor don Ferrando de Toledo, prior de Castella, de l’ordre 
de Sant Joan de Hierusalem, lochtinent y capità general de Sa Magestat, y per 
provisió feta per lo magnífich micer Bernabé Serra, doctor en quiscun dret, regent la 
Real Cancellaria en lo present principat de Catalunya y comtats de Rosselló y 
Cerdanya, se diu, notifique y mana a tots y qualsevol impressors y llibraters y altres 
qualsevol persones en los dits principat y comtats, constituïts y constituïdors, que de 
assí avant no gosen ni presumesquen en manera alguna imprimir ni vendre ninguns 
llibres, obres ni cobles, de qualsevol qualitat que sien, sens presentar primer al dit 
senyor lochtinent general los dits libres, obres y cobles per a manar-les regonèxer, y 
obtinguda asènsia de Sa Excel·lència, despachada per Cancellaria, y assò sota pena 
de doscentes lliures barceloneses dels béns dels qui lo contrari faran irremisiblement 
exigidores y a àrbitre de Sa Excellència aplicadores totes les voltes que serà contrafet 
lo present manament, lo qual se fa a instància y humil supplicació del procurador 
fiscal de Sa Magestat. Dada en Barcelona a XV de abril de l’any MDLXXIII». 

La qüestió no admetia, ara, dubtes de cap mena. El plantejament de la lluita entre 
la Reforma catòlica, és a dir, primordialment l’Espanya de Felip II, i el calvinisme 
feia necessària la vigilància governamental als territoris que constituïen les zones de 
contacte entre les forces adversàries. 

Ens demostra categòricament que la preocupació primordial de les autoritats 
consistia a impedir la publicació i difusió de llibres contraris a l’ortodòxia catòlica el 
fet que els permisos es donaven fent constar expressament que no hi havia doctrines o 
manifestacions contràries que s’hi oposessin. A títol d’exemple, el 8 de novembre de 
1574 el virrei de Catalunya, don Fernando de Toledo, concedeix autorització al 
valencià Joan Agostí perquè pugui imprimir i vendre dins el Principat diverses 
«cobles» i «romanços», particularment els titulats. jOh inmenso creador! i Un caso 
contaros quiero. La prèvia censura d’aquests escrits va demostrar que no contenien 
cap doctrina ni insinuació contrària a la religió catòlica. 

La tasca governamental dels virreis els posava en relació contínua amb els 
encarregats de la impressió de les pragmàtiques. A mitjan segle xvi, els impressors 
barcelonins que acostumen a encarregar-se de l’edició dels documents oficials són En 
Jaume Cendral i En Pau Cortey. Acostumen a cobrar quatre diners per exemplar per 
la impressió de les pragmàtiques o «crides» referents a la prohibició de la treta de 
cavalls, de l’organització del sometent, etc. 

-VI- 

Catalunya i V imperi hispànic de Felip II 

Consideracions generals 


D esprés de la substitució de Diego Hurtado de Mendoza i durant el període 
1571-1598 va haver-hi encara a Catalunya vuit virreis representants de Felip 
II: el prior de Castella, Fernando de Toledo (1571-1580); Francesc de 
Montcada, comte d’Aitona (1580-1581); Carlos de Aragón, duc de Terravona (1581- 
1583); Juan de Zúniga, comte de Miranda (1583-1586); Manrique de Lara (1586- 
1591); Pedro Luis Galceran de Borja, marquès de Navarrés i mestre de Montesa 
(1591-1592); Bernardino de Càrdenas, duc de Maqueda (1592-1596), i Lorenzo 
Suàrez de Figueroa, duc de Feria (1596-1602). Aquest darrer va presidir, doncs, a 
Catalunya el trànsit dels regnats de Felip II a Felip III. 

En línies generals, podem dir que els problemes plantejats durant l’etapa 1571- 
1598 són els mateixos que ja coneixem, particularment pel que fa referència a les 
pressions estrangeres i al bandolerisme. Segons la documentació de la cancelleria 
dels virreis, la primera vegada que hem trobat una menció explícita de les quadrilles 
de nyerros i cadells, l’estudi de les quals cau fora dels límits del nostre treball, 
correspon a les darreries de 1591 i començaments de 1592. Ben sovint, el 
bandolerisme català és, encara, més actiu que durant el període que hem estudiat amb 
tota mena de detalls. Aquest augment es fa notar, sobretot, durant les anyades 
dolentes, que sovintegen força des de 1580. Per exemple, el 17 de febrer de 1580, el 
virrei, comte d’Aitona, lamenta «la temporada ser tan estèril y cara de 
manteniments»; el 7 de juliol de l’any següent, el nou virrei, duc de Terranova, es veu 
obligat a donar molts permisos per a demanar almoines «per causa de la gran 
esterilitat de l’any present y dels propassats»; i pel setembre de 1584, amb motiu 
d’alçar un sometent contra els bandolers, el virrei, comte de Miranda, repeteix 
contínuament: «Perquè Nostre Senyor Jesucrist nos faça mercè d’apiadar-se 
d’aquesta província, donant major prosperitat de fruits y perquè los bons y pacífics ab 
quietut y manco treball puguen viure y passar per l’esterilitat del present any». 
Podríem multiplicar els exemples. 

Pel que fa referència a les pressions exteriors, ni les zones del litoral ni les de la 
frontera no coneixen temporades llargues de calma, ja que tant la pirateria nord- 
africana com les ràtzies dels hugonots pel Pirineu sovintegen força. Abans hem fet 
una síntesi d’aquestes qüestions portant-les fins a les darreries del regnat de Felip II. 

Ara bé; decidida ja la trajectòria de la monarquia des de la reacció de Felip II a la 
crisi de 1568, la perifèria pirinenca i mediterrània perd importància en el conjunt de 
la monarquia espanyola. Les veritables essències del reducte espanyol en el qual es 
veu obligat a encastellar-se Felip II a conseqüència de l’esmentada crisi accentuarien 
el paper hegemònic del centre, de Castella, afavorit a la vegada pel desenrotllament 
normal de la monarquia absoluta. És lògic que la crisi fronterera, motivada per la 
pressió calvinista, imposés la impermeabilització total del país, i també ho és que 
aquesta suposés els inicis d’una trajectòria lenta de característiques unificadores. Ens 

sembla de tota evidència que Felip II no va plantejar-se mai aquest problema, com ho 
demostra el fet de respectar, essencialment, els furs d’Aragó una vegada dominades 
les torbacions de l’any 1591. Si nosaltres, en canvi, ens el podem plantejar, és perquè 
tenim una perspectiva històrica molt més ampla. 

A pesar del continu desplaçament dels grans corrents històrics devers l’Atlàntic i 
el Nord d’Europa des de mitjan segle xvi, la batalla de Lepant (1571), en ple viratge 
de Felip II, demostra, encara, el pes específic dels afers mediterranis. Serà, però, la 
darrera vegada. Cada dia més, la importància primordial correspon a l’Oceà i a les 
qüestions nòrdiques, des de l’annexió de Portugal a la guerra que en els seus darrers 
anys Felip II es veu obligat a lliurar contra la coalició formada per Anglaterra, 
Holanda i França. El canvi d’escenari explica que, sense reticències de cap mena, el 
paper de Catalunya, activíssim a Lepant, fos força més reduït a la «Invencible», per 
exemple. 

Catalunya i els afers de Y Imperi. De Y annexió de 
Portugal a les torbacions d’Aragó 


E ls catalans proporcionen a Felip II els homes i els diners que el rei demana per 
als afers de l’imperi. Durant les primeres Corts generals de la Corona d’Aragó, 
de Montsó (1564), el donatiu del Principat va ésser de 300.000 lliures 
barcelonines. A les segones (1585), va pujar a 500.000. Durant les sessions 
d’aquestes darreres, en les quals fou jurat com a hereu el príncep Felip (futur Felip 
III) i va acordar-se la compilació i publicació de les Constitucions del país, va posar- 
se de relleu l’harmonia entre el rei i els catalans. Pel que fa referència a l’ajuda amb 
homes, la documentació de l’època ens dóna molts exemples. Així, pel novembre de 
1582, el rei ordena que vagin a prestar servei en les seves armades dos-cents mariners 
catalans. Cinc anys després, en vigílies del suprem esforç contra la reina Isabel 
d’Anglaterra, foren reclutades deu companyies d’infanteria pel Principat i pels 
comtats. La consulta de les peticions de mercedes per part de molts catalans demostra 
que varen ésser moltes les famílies que tenien fills lluitant a Itàlia i a Flandes. A 
vegades no retornaven sols i es produïen conflictes que obligaven les autoritats a 
intervenir. Que el lector ens permeti la còpia d’un document dirigit pel virrei, duc de 
Maqueda, al governador general de Catalunya, Pere de Cardona (febrer de 1593): 
«Devant nós és compareguda Bàrbara de Broncats, natural de Flandes, la qual nos ha 
presentada una suplicació contenint, en efecte, que estant ella en sa terra y casa 
pacífica y quieta, fonch induïda y persuadida per Pere de Rajadell, d’aqueixa ciutat 
(Barcelona), que, deixada sa casa s’en anàs en sa companyia, prometent casar ab ella 
y ab esta paraula fonch contenta y féu tot lo que dit Rajadell volgué, y la ha tinguda 
molts anys ab esta esperança, servint-se delia com a muller, y aprés, oblidat de si y de 
ses promeses, l’ha deixada perduda y destruïda de tot remey. Recorrent per ço a nós 
per a què li manem proveir-la de justícia y desitjant li sia feta, os diem y encarregam 
que vistes y hoydes les parts y lo que més convinga y us aparega fahedor, breu y 
sumàriament façau lo que sia de justícia, de tal manera que dita suplicant s’en puga 
tornar a sa terra y per esta causa no tingué ocasió de tornar més a nós». 

Les discòrdies van anar a càrrec, sobretot, de l’estament eclesiàstic. El monestir 
de Montserrat fou moltes vegades un niu de raons entre els monjos catalans i 
castellans. El representant del braç popular a les Corts de Montsó de 1585 va llegir 
una filípica contra els frares «de la província de Castella», mentre els monjos 
«naturals de la Corona d’Aragó, agraviats de molts notables agravis que reben dels 
abats y mayordoms de aquella Santa Casa castellans en paraules y clausures 
extraordinàries», van alçar una enèrgica protesta al rei. 

La ciutat de Barcelona va assabentar-se dels projectes de Felip II referents a 
l’annexió de Portugal per una carta del sobirà als consellers (Madrid, 30 de gener de 
1580), que pel seu interès reproduïm: «Bien creo devéis tener entendido el notorio 

derecho y acción que yo tengo a la succesión de los reynos de la Corona de Portugal 
después de los días del sereníssimo rey don Henrique, mi muy amado tío, que aya 
glòria, como pariente mas propinquo varón y de mas días que ninguno de los otros 
pretensores, y las diligencias y oficios que de nuestra parte han hecho para 
conseguir el effecto desto por medios pacíficos y tan justificados y razonables que se 
tenia por sin duda que si el rey viviera algunos días mas huviera acabado de 
declarar en mi favor como lo havia comensado; y aunque sabiendo esto (como lo 
saben) los de aquel reino y siendo tan christianos y prudentes confio dellos que 
haràn de suyo lo que la razón y justícia les obliga, todavía para dar calor al negocio 
y procurar la breve conclusión y assiento del, he acordado concurrir y assistir en 
persona y partir de aquí dentro de muy pocos días para el monasterio de Nuestra 
Sehora de Guadalupe, con intención de passar adelante y hazer todo lo demàs que 
fuere necesario para que se acabe y assiente como conviene al servicio de Dios, 
Nuestro Sehor y al bieny sosiego universal de toda la Christiandad y en particular al 
beneficio, unión, paz y conformidad de todos nuestros reynos de Spanya, que es lo 
que yo tanto deseo y procuro en todas mis acciones. De que os he querido avisar 
para que estéis advertidos dello y tengàis entendido el fin y justa causa que ay de 
differir por agora la ida a esos mis reynos, que es lo que sumamente deseo y el con 
que me muevo a emprender esta jornada, teniendo por cierto que esa ciudad nos 
servirà con la volutad que siempre ha hecho en todo lo que se ha ofrescidoy comoyo 
confio de tan buenos y fieles vasallos». 

Una vegada conquerit el regne de Portugal, Felip II ho va comunicar al virrei de 
Catalunya, comte d’Aitona (Badajoz, 29 d’agost de 1580): «A los 25 de este fue N. S. 
servido darnos victorià en Lisboa quedando aquella ciudad y su armada por nuestra, 
roto y huido Don Antonio» —el prior de Crato, pretendent i rival de Felip II—, «y 
aunque yo he puesto mucho cuidado en que toda esa conquista se hiciese sin sangrey 
por esto ha ido mi exército lentament en acercarse a Lisboa, queriéndola mas por 
bien que por rigor, ha sido forçoso al cabo usarle para escusar que su obstinación y 
la gente que se podia llegar a don Antonio no causase mayores dahos, y con todo 
esto se ha salido de librar de saco el cuerpo de la ciudad, de que no he gustado 
menos, y no ha havido en ello menos dificultad que en ganarla. Y hame parescido 
avisaros deste suceso para que lo hagàis saber a essa ciudad y principado por el 
contentamiento que como tan buenos vasallos míos sé que tendràn de que N. S. haya 
favorescido mi causa y la justícia delia, y el beneficio grande que desto podrà 
resultar a la Christiandad». 

Els catalans van assabentar-se oficialment dels preparatius de Felip II contra 
Anglaterra, que acabarien amb el desastre de la «Invencible», per una comunicació 
del virrei, Manrique de Lara, a totes les autoritats del Principat i dels comtats (29 de 
febrer de 1588). Felip II, i en el seu nom el virrei, demana a tots que el poble faci 
pregàries per la victòria, ja que «per augment del servei de Déu y de la Santa Fe 
Catòlica y càstic dels heretges, ha manat partir sa real armada y exèrcit, y en lo 


ebookelo.com - Pàgina 128 



succés de aquesta y totes les altres empreses ha de venir de la mà divina...». Ja hem 
dit abans que la participació dels catalans en aquesta empresa va ésser molt reduïda. 
En el nostre examen meticulós de la cancelleria dels virreis no hem trobat més que la 
referència següent: el 20 d’octubre de 1588, el virrei, Manrique de Lara, diu que 
Alonso Pérez, de Saragossa, «és anat ab la armada que Sa Magestat ha feta contra la 
reyna de Inglaterra y que ab lo encontre que tingué dita nostra armada contra la de 
Inglaterra rebé algunes ferides en sa persona y que desembarcà en les parts de França 
ab una nau que arribà en aquella costa maltractada». El virrei dóna una quantitat de 
diners a Alonso Pérez «per a què puga tornar-s’en a la dita armada». 

Les torbacions d’Aragó de l’any 1591, motivades pel fugitiu Antonio Pérez i els 
seus amics, aprofitant un clima latent de crisi, van tenir fortes repercussions a 
Catalunya. Segons la documentació que hem vist, ens semblen exagerades les 
afirmacions del marquès de Pidal referents a les sospites que el rei podia tenir de la 
fidelitat dels catalans. A jutjar per la contesta donada a les peticions d’auxili per part 
dels aragonesos i a les iniciatives plantejades al rei, la conducta dels diputats de la 
Generalitat i dels consellers de Barcelona fou un veritable monument de seny i de 
prudència. El 9 de novembre de 1591, escriuen als diputats d’Aragó: «Ab les de V. S. 
de 3 i 4 del present havem entès lo infelice stat y treballs de aqueix regne ab tanta 
llàstima y pena nostra com nos obliga lo amor y correspondència que entre si han 
tingut sempre estos dos regnes, y lo que en tan gran sentiment nos done y deu donar a 
V. S. algun alívio és la confiança que tenim de la benignitat y clemència de Sa 
Magestat, al qual embiam a suplicar ab solemne ambaixada, conforme requereix la 
qualitat del negoci tan grave, sia de son real servey ab medis benignes donar lo 
assiento que convé a la quietut y sossiego de aqueix regne...». Acaben dient que «lo 
zel y christianitat de S. M. nos promet en aquesta calamitat tan felice succés com tots 
desitjam». 

Tres dies després d’escrita aquesta carta, i sense temps encara d’arribar a poder de 
llurs destinataris, féu la seva entrada a Saragossa l’exèrcit reial comandat per Alonso 
de Vargas —12 de novembre—. El drama polític havia acabat i començava la 
repressió —excessivament dura— per part del rei. Llavors els diputats catalans van 
fer gestions a favor dels aragonesos, com ho demostra el document que copiem a 
continuació, datat el 5 de desembre. «Ab la real letra de V. M. tenim entesa la 
grandíssima mercè que fa en aquest seu principat donant-nos llicència pugam 
intercedir per los qui contra son real servey han errat en aquell seu regne de Aragó, y 
així, usant de tan alta mercè, confiats de la gran cristianitat y clemència que sempre 
havem coneguda en V. M. y singularment ab sos vassalls, recordant-nos haver aquell 
regne servit tan faelment als reys predecessors de bona memòria y a V. M., ab esta 
suplicam quant humilment podem, sia servit V. M. usar ab dits culpables de sa 
acostumada benignitat y clemència, que quant ab ella maior se usarà, maior mercè 
rebrà aquest principat de mà de V. M.». 

Desgraciadament, el rei va fer cas omís de les súpliques dels diputats catalans. En 

constatar que el peix gros, Antonio Pérez, se li escapava de les mans, va perdre la 
mesura. Com escriu el doctor Maranón: «El drama político había terminado y fue 
lastimoso que Felipe II no lo entendiera así, anadiéndole un tràgico epílogo de 
venganza innecesariay cruel». 

L’Escorial i Poblet 


L es visites de Felip II a Poblet durant les estades del rei a Catalunya els anys 
1564 i 1585 han plantejat la qüestió de les possibles relacions entre el gran 
cenobi del Cister a Catalunya, fundat vers la meitat del segle xii pel comte de 
Barcelona i primer rei d’Aragó de nissaga catalana, Ramon Berenguer IV, i el gran 
monestir edificat per Felip II en el cor del planell castellà. Ens limitem a transcriure 
les paraules del millor coneixedor de Poblet, Manuel de Montoliu: «L’episodi que 
mereix una atenció particular, per les possibilitats que la seva interpretació ofereix, és 
el que conta Jaume Finestres en la relació de la primera visita del monarca a propòsit 
dels panteons reial. El cronista conta que el Dissabte Sant, després de dinar, el rei 
baixà a l’església per visitar els sepulcres dels reis d’Aragó. El cronista afegeix 
lacònicament que el monarca “pregunto qué reyes eran los que estaban allí 
enterrados ”. Seria possible demostrar o sostenir que la idea de Felip II de convertir 
l’Escorial en panteó dels reis d’Espanya li fou suggerida pels sepulcres reials de 
Poblet...? La construcció del monestir de l’Escorial començà per l’abril de 1563. Just 
al cap d’un any, el rei fa la seva primera visita a Poblet. En aquesta visita, com hem 
vist, examina detingudament els sepulcres i pregunta quins són els reis allí enterrats. 
Hem, doncs, de relacionar aquest examen i aquesta pregunta del monarca amb la 
construcció de l’Escorial, que en aquells moments només feia un any que havia 
començat. El rei s’emporta de Poblet la profunda impressió que li degueren fer els 
magnífics mausoleus en els quals descansaven els seus gloriosos avantpassats. 
Creiem molt versemblant que d’aquesta impressió sorgís en l’ànim del monarca la 
idea i el propòsit de fer de l’Escorial respecte als reis de Castella i Espanya el que era 
Poblet, feia segles, respecte als catalans. A aquesta conclusió ens inclina l’eloqüència 
de les dades i la coincidència dels fins per als quals foren construïts aquests dos 
monestirs. Així, doncs, podríem dir que la frase tan repetida: “Poblet és l’Escorial de 
Catalunya i Aragó”, hauria d’invertir-se dient que “l’Escorial és el Poblet de Castella 
i Espanya”». 

La notícia de la mort del rei a Catalunya 


D esprés de la publicació oficial de la pau de Vervins amb França, a la qual ens 
hem referit en el capítol III, els catalans van rebre la notícia que tancava una 
època de la Història de tot l’Occident d’Europa. El 28 de setembre de 1598, 
el virrei, duc de Feria, dóna compte de la mort de Felip II amb aquestes paraules. «A 
Nostre Senyor ha plagut aportar-se’n d’aquesta vida a la sua sancta glòria al rey 
nostre senyor, diumenge a la sinch hores del matí, a tretze del corrent mes, havent 
rebut primer tots los sacraments de la Sancta Mare Sglésia ab la devoció y exemple 
quals sempre donà en sa sancta y cathòlica vida. De la mort del qual és just que la 
Christiandat tingui tal sentiment qual requereix lo amparo y pilar que ha perdut y en 
special sos súbdits y vassalls, als quals resta gran consolació del seu gloriós fi. 
Havem acordat fer-vos-ho a saber per a què en aqueixa ciutat tots pregueu a Déu per 
sa ànima ab aquella demostració que us obliga lo amor que us tenia y la fidelitat 
natural que sempre haveu tinguda a la Magestat Real mentres visqué y així us ho 
encarregam y affectuosament pregam ho façau com en semblants occasions y temps 
haveu acostumat y conforme Sa Magestat ho confia de vostra antiga y gran lealtad». 


ebookelo.com - Pàgina 132 



Epíleg 

H em vist com la pressió calvinista per l’àmbit pirinenc i la islàmica per la 
Mediterrània provoquen una crisi greu a Catalunya i condicionen l’adopció 
de diverses mesures de Felip II encaminades a la impermeabilització total 
d’Espanya. Impermeabilització quant a les ideologies adversàries, lògicament 
acompanyada per l’accentuació progressiva dels factors diferencials respecte del món 
antagònic. El paral·lelisme no pot ésser més estret entre la substitució de l’equip Ruy 
Gómez-Antonio Pérez pel grup Granvela-Barajas, i l’augment de la tibantor 
internacional, que des de l’herència política de Carles V —pau de Cateau-Cambrésis, 
matrimoni anglès (Felip II i Maria Tudor)— conduiria a la guerra de Portugal, al 
suprem esforç de la «Invencible» i a la lluita contra els coaligats de Greenwich 
(Anglaterra, Holanda i França). 

La contínua valoració historiogràfica dels factors espirituals i de l’element 
passional a l’Espanya dels Àustries, no pot desconèixer que el període hispànic 
presidit pels Habsburg va tenir també la seva lògica. Segons el nostre punt de vista, hi 
ha dos problemes capitals, íntimament relacionats, que actuen en funció de les 
pressions exteriors: el de la posició d’Espanya dins l’àmbit de la Societat Cristiana 
Occidental, i el de l’afirmació progressiva de la unitat interna de la monarquia, amb 
l’eliminació de les forces de resistència. 

A l’europeisme de Carles V, és a dir, a la tendència anterior a les guerres de 
religió, que a pesar de la crisi luterana encara creu possible salvar la continuïtat 
cultural europea, succeeix l’encastellament de Felip II dins el reducte espanyol, 
ideològiament diferenciat dels països que experimentaren l’impacte de la Reforma 
protestant. És el viratge del monarca de l’Escorial, motivat, essencialment, per la 
pressió calvinista. Al compàs dels progressos de la monarquia absoluta, aquesta 
tendència de Felip II facilitaria el desplegament de l’entitat peninsular més idònia per 
a representar les seves veritables essències: Castella. 

Com a hipòtesi de treball, no ens sembla difícil de recapitular l’esmentat procés 
de reducció a la unitat a l’Espanya dels Àustries, amb l’eliminació de les «forces de 
resistència»: burgesia urbana castellana (els comuners), nuclis reformats i erasmistes, 
minoria morisca i institucions autònomes dels regnes no castellans. El cicle comença 
amb la victòria imperial de Villalar (1521) i acaba amb la Nova Planta de Felip V 
(1716). «Forces de resistència» ben heterogènies, les relacions entre les quals vénen 
donades per la seva «incompatibilitat» amb l’Espanya encunyada per Castella. 


Uns mots finals. Per primera vegada, un historiador català, utilitzant documents de 
l’Arxiu de la Corona d’Aragó, planteja els problemes més importants del regnat de 
Felip II i de l’Espanya del segle xvi i suggereix unes solucions totalment noves. 
L’autor no creu posseir el monopoli de la veritat i es consideraria ben satisfet si la 
seva aportació contribuïa a l’aclariment de la realitat històrica d’Espanya. En tot cas, 
el viratge dels anys 1568-1571, que hem estudiat detingudament en aquestes planes, 

dóna una projecció veritablement europea a un període de la Història de Catalunya 
els esdeveniments del qual, per altra part, van ésser decisius pel que fa referència a 
l’orientació futura de l’Espanya dels Àustries. 

[1] Aquest llibre representa una nova edició —reformada i posada al dia— del titulat 
Felip II i Catalunya, on es donava tot l’aparell crític que no escauria a aquesta edició. 
[Torna] 

